
4Pentru Jo Knowles şi Cindy 
Faughnan — partenere de 
Scris şi prietene dragi, 
sunteţi amândouă mai bune 


decât ciocolata 
Unu 


Unii oameni cred că toată ciocolata e la fel, dar se 
înşală. Ciocolata poate fi untoasă sau dulce-amăruie, 
sfărâmicioasă sau cremoasă. Unele ciocolate au note 
aromatice de cireşe, cafea sau vanilie. Relaţia mea cu 
prietenele mele cele mai bune era precum cea mai 
sofisticată ciocolată — dulce şi fină. Sau cel puţin aşa 
fusese. Acum nu mai eram aşa sigură de asta şi nu-mi 
doream decât ca lucrurile să revină la normal. 
Pusesem la cale un plan. Speram să reuşim să ne 
adunăm toate trei într-un loc care ne plăcea. Voiam 
să vorbim despre lucrurile bune care se întâmplaseră 
vara asta. îmi şi imaginam cum am fi sporovăit ca 
nişte prietene apropiate, cum ne-am fi tachinat ca 
nişte prietene adevărate. După aceea, ne-am fi 
entuziasmat de începutul clasei a şaptea. 

— Audrey, hai odată! 

Am bătut încetişor în rama de metal a plasei de 
țânțari de la uşa din faţă a prietenei mele celei mai 
bune. Ştiam că dacă intru în casă îmi va fi şi mai greu 

să o conving să vină cu mine. Am mâncat repede 
câteva M&M. Umerii mi s-au relaxat când am strivit 
învelişul tare al bomboanelor cu dinţii şi dulceaţa lor 
puternică mi s-a topit pe limbă. 

Peste câteva minute am auzit tropăitul paşilor ei. M- 
am dat la o parte când Audrey a deschis uşa şi a ieşit 
în sfârşit afară. 

— Ce-i cu graba asta, Keiko? 

Audrey şi-a îndreptat bluza albă cu palmele, apoi şi-a 
pipăit buzunarul din spate al pantalonilor scurţi roz 
ca să verifice dacă şi-a luat telefonul. 

— Nu te bucuri că o s-o vezi pe Jenna? 

Jenna Sakai era cealaltă prietenă a noastră. Părinţii 
ei divorţaseră anul trecut şi tatăl ei se mutase în 
Texas, aşa că pentru prima dată în trei ani, Jenna 
petrecuse vara departe de noi. 

Părul lui Audrey era de culoarea ciocolatei cu lapte şi 
îi cădea în valuri moi peste umeri. Nu-l mai purta în 
coadă de luna trecută. 


— Ne-a ignorat toată vara, a zis Audrey. 
— Nu chiar toată, am răspuns. 


Toate trei am avut cele mai bune intenţii, ne-am tot 
trimis mesaje, dar a devenit dificil să ţinem pasul. Mă 
simţeam prost să-i spun Jennei de-a fir a păr toate 
lucrurile pe care le făceam fără ea. Probabil că 
petrecuse vara singură, în apartamentul tatălui ei, în 
timp ce el era plecat la muncă. 

— Nu ne-a mai scris niciun mesaj, a remarcat Audrey 
în timp ce se dădea cu luciul de buze ce înlocuise 
balsamul pe care-l folosise toată vara. 


Buzele ei străluceau şi miroseau a căpşuni. 
— Nici noi nu i-am mai scris. Audrey a dat din mână. 
— Jenna s-a oprit prima. 


— Audrey, nu fi supărată. 

Ceea ce voiam de fapt să zic era Nu ne strica 


reîntâlnirea. 


Am coborât primele câteva trepte sperând că asta o 
va face pe Audrey să mă urmeze. în timpul verii, ea a 
decis că e copilăresc să ieşim împreună cu 
bicicletele. Urma să împlinim treisprezece ani — 
Audrey în noiembrie, eu în februarie. După două 
săptămâni în care am rămas blocate în casă, ne-am 
implorat părinţii să ne dea voie să luăm autobuzul. 
Au fost de acord, dar numai în timpul zilei, cu 
permisiunea lor, până şi de la Courtyard, super- 
sofisticatul centru comercial în aer liber. Prima 
plimbare cu autobuzul a fost specială. Audrey a 
documentat fiecare etapă a călătoriei, de la 
aşteptatul în 

staţie până la statul împreună pe scaunele tari, şi ne- 
am făcut câte un selfie în faţa fiecărui magazin pe 
care l-am vizitat. După aceea, a printat fotografiile şi 
mi-a făcut un colaj al acelei zile. îl ţineam lipit pe 
perete în dormitor. 

Acum autobuzul urma să vină în cincisprezece 
minute şi îmi era teamă că ea voia să-l rateze înadins. 
La început, a fost ciudat să nu o avem pe Jenna cu 
noi. Eram obişnuite să fim mereu împreună, toate 
trei, fie că ne plimbam cu bicicletele prin cartier, 
mergeam în parc după îngheţată, jucam jocuri de 
societate sau ne uitam la un film la Audrey acasă. în 
primele săptămâni ale vacanței de vară, Audrey şi cu 
mine i-am trimis SMS-uri Jennei ca să încercăm să o 
includem. Audrey mărise o poză cu chipul prietenei 
noastre şi o lipise de un băț; ne făceam poze cu ea 
oriunde mergeam, de parcă ar fi fost cu noi. Era tipic 
din partea lui Audrey să găsească o soluţie atât de 
înduioşătoare şi isteaţă pentru a o include pe Jenna. 
în schimb, răspunsurile primite de la ea erau 
întotdeauna scurte, iar prin iulie deja îi lua ceva timp 
să ne scrie înapoi. Apoi, în august, a încetat pur şi 
simplu să ne mai scrie. Şi Audrey s-a oprit. Spunea că 

Jenna e egoistă şi că nu-i pasă de noi, dar eu nu 
credeam deloc asta. Jennei nu-i plăcuse niciodată să 
scrie mesaje în mod constant — chiar şi înainte de 
vara asta — şi n-o interesau deloc reţelele sociale. 
Era pur şi simplu foarte diferită de Audrey. Audrey 
era Hershey's Kisses, iar Jenna era mai degrabă o 
tabletă de ciocolată neagră în ediţie limitată. 


— Oh, grozav, a mormăit Audrey în timp ce cobora 
scările în urma mea. înainte să o pot întreba ce vrea 


să spună, am auzit un sunet îngrozitor. 


— Ei, sunt chiar Gemenele Clătită! a urlat Conner 
Lassiter, fratele lui Audrey, în timp ce el şi prietenii 
lui idioţi, Doug Noian şi Teddy Chen, veneau agale pe 
stradă. 


Erau cu un an mai mari decât noi, dar se purtau de 
parcă aveau cinci ani. 


Mi-am încrucişat braţele deasupra pieptului, ceva ce 
făceam destul de des în perioada asta. Audrey m-a 
depăşit în viteză, iar eu am urmat-o pe ruta mai 
lungă către staţia de autobuz. Nu voiam să fim 
nevoite să trecem pe lângă băieţi. 

— Doamne, ce mucoşi! a zis Audrey. Nu pot să cred 
că o să fim nevoite să-i vedem la şcoală! 

Clasa a şaptea începea în două zile. La şcoala 
generală Pacific Vista, cei din clasa a şasea învățau 
într-o clădire separată şi luau masa la o altă oră, aşa 
că nu fuseserăm nevoite să dăm ochii cu Connor şi 
Cretinii lui anul trecut. De acum încolo însă, aveam 
să învăţăm în aceeaşi clădire. 

— Campusul e destul de mare. Şansele să ne întâlnim 
cu Conner sunt mici, mai ales dacă ne dăm seama pe 
unde stă şi îl evităm. 

Mi-am lăsat mâinile să cadă de la piept, balansându- 
le ca să pot ţine pasul cu Audrey. Măcar n-aveam să 
pierdem autobuzul. Mă dureau genunchii de la cât de 
apăsat păşeam pe asfalt, imaginându-mi că e faţa lui 
Conner. Ai crede că băieţii de clasa a opta au învăţat 
să fie mai maturi. Anul trecut, Doug ne pusese 

porecla Marele Zid Chinezesc mie, lui Audrey şi 
Jennei, o insultă destul de slabă, pentru că niciuna 
dintre noi nu era chinezoaică. Jenna e japoneză şi 
americancă, eu sunt pe jumătate japoneză şi 
americancă, iar Audrey e o combinaţie de 
englezoaică, irlandeză şi franţuzoaică. 

Când ne-am urcat în autobuz, Audrey a început să-i 
scrie preocupată verişoarei ei Sylvia din San 
Francisco; ea mergea deja la liceu. în perioada asta, 
Sylvia devenise expertul în toate, de la modă la 
dragoste. 

După trei staţii, Audrey şi cu mine am coborât la The 
Courtyard. Ne plăcea să venim aici ca să facem 
cumpărături şi să ne plimbăm pentru că toate 
magazinele erau afară, printre palmieri şi plante 
înflorite, fântâni arteziene şi alei din cărămidă. 
Singura problemă era că nu exista niciun magazin 
dedicat ciocolatei. 

Ne-am dus la punctul de întâlnire obişnuit, lângă 
camioneta cu grătar coreean Heart & Seoul, în timp 
ce Audrey continua să scrie. De când primise 
propriul telefon mobil la începutul clasei a şasea, îl 
folosea mereu, trimițând SMS-uri tuturor şi 
verificând site-urile cu bârfe despre vedete. La 
început mă agasa, pentru că eu trebuia să aştept să 
primesc un telefon de ziua mea, peste câteva luni, 
dar acum mă obişnuisem. Mi-am întins gâtul 
încercând să privesc pe lângă familiile care făceau 
cumpărăturile pentru întoarcerea la şcoală şi 
adolescenţii care se îmbulzeau pe trotuare, făcând 
slalom printre pungi de 

cumpărături şi genţi uriaşe. 

— Iat-o! am zis şi i-am dat un ghiont lui Audrey. 
Jenna stătea în picioare lângă o băncuţă de metal din 
apropierea camionetei cu mâncare, iar părul ei până 
la umeri era acum de un albastru-electric, nu negru 
cu o şuviţă roz cum îl purta în iunie. în rest, arăta la 
fel — blugii prespălaţi şi tricoul pe care scria Micuţă 
Asiatică Furioasă. 

Când ne-am apropiat, am fost atât de entuziasmată, 
încât m-am aruncat la gâtul ei. Dar mi-am potolit 
elanul, fiindcă Jenna nu se dădea în vânt după 
gesturile sentimentale. 

— O îmbrăţişare, ne-a zis. 

Apoi m-a surprins punându-şi braţele în jurul meu şi 
al lui Audrey şi strângându-ne. S-a terminat înainte 
să pot clipi, dar era un semn bun. 

— Of, am zis, cu inima plină de uşurare şi fericire. 
Cred că ţi-a fost tare dor de noi. 

Audrey n-a spus nimic. I-am privit gura închisă cu 
încăpățânare în timp ce se uita în jos la ecranul 
telefonului şi mi s-a strâns stomacul. Jenna era 
fericită să fie alături de noi, dar Audrey se purta de 
parcă ar fi preferat să se afle în altă parte. 

— Cum a fost în Texas? am întrebat ca să umplu 
tăcerea. Pun pariu că e foarte diferit faţă de 
California. 


Jenna s-a aşezat pe bancă şi a dat din umeri. 

— Diferit. Da. 

A căutat în geanta verde-camuflaj. 

— Am adus cadouri. 

Audrey s-a înseninat auzind asta. 

— Chiar aşa? 

Zâmbind, s-a aşezat lângă Jenna şi şi-a pus telefonul 
deoparte. 

— Asta e pentru Keiko. 


Jenna mi-a întins un baton de ciocolată. 


— Ciocolată neagră dintr-un singur soi de cacao, am 
spus, citind eticheta. Din Madagascar! Uau! 
Mulţumesc! 

Jenna a zâmbit. 

— Nu-i greu deloc să-ţi fac pe plac. 

Audrey s-a foit; îi tremurau mâinile în timp ce încerca 
să-şi ascundă nerăbdarea. 

Jenna i-a întins o cutie. M-am aşezat de partea 
cealaltă a Jennei şi am privit cum Audrey rupe 
capacul. 1 s-a tăiat răsuflarea când a ridicat o casetă 
de valori solidă din metal roz. 

— Fantastic! 

— Acum nu mai trebuie să-ţi ascunzi stick-ul în cutia 
de tampoane, a spus Jenna. 

— Că tot veni vorba, a zis Audrey arătându-mă cu 
degetul, spune-i! 

— în sfârşit mi-a venit ciclul, la vreo două săptămâni 
după ce ai plecat în Texas, am zis cu oareşce 
mândrie. 

Lui Audrey îi venise în clasa a şasea. Mă avertizase 
că s-ar putea să dureze până să am ciclu regulat. 
Deocamdată, nu-mi mai venise a doua oară. 

Jenna m-a privit, ridicând din sprâncene. 

— Nu e ceva ce aş fi vrut să scriu într-un mesaj, am 
zis. Ţie ţi-a venit? 

S-a îmbujorat uşor şi a dat din cap că nu. Habar n- 
aveam dacă asta însemna că nu-i venise sau că nu 
voia să vorbească despre asta. Jenna ţinea la 
intimitatea ei. 


— Ce tare e chestia asta! Audrey a deschis caseta de 


valori. 


— Mă tem că mama va fi cuprinsă de febra curăţeniei 
în unul dintre momentele ei rare şi va arunca tot ce 
ţinem sub chiuveta din baie. 

Audrey trebuia să împartă un calculator cu fratele ei 
groaznic. Ţinea un jurnal cu toate amintirile şi 
gândurile ei preţioase şi nu voia să rişte ca el să-l 
găsească şi să-l folosească împotriva ei. Păstra totul 
pe un stick USB şi îl ascundea în cutia de tampoane 
din baia pe care o împărțeau. Era o ascunzătoare cu 


adevărat genială. 
— Mulţumesc, Jenna, a zis Audrey. 

Jenna a zâmbit. I-am dat un ghiont, iar ea a făcut la 
fel. 


Ce uşurată mă simţeam! Asta chiar era o reuniune 
perfectă! Toate trei din nou împreună, fără 
stânjeneala ciudată din lunile în care fuseserăm 
departe una de alta. Bineînţeles că m-aş fi bucurat să 
fi petrecut vara şi cu Jenna, dar trebuie să recunosc 
că mă distrasem cu Audrey. Am văzut o tonă de filme 
şi am vorbit non-stop despre cum va fi în clasa a 
şaptea. Audrey mi-a făcut unghiile de nenumărate 
ori. Simţeam că mă încerca vinovăția, dar am alungat 
senzaţia aceea. Audrey tot admira cadoul de la Jenna 
şi un zâmbet i se furişase pe buzele date cu gloss. 
Jenna şi cu mine ne lipiserăm umerii una de alta. Nu 
voiam ca nimic să strice acest moment. 

— Am ceva tare să vă zic, a spus Jenna. 


Doi 


M-am întors spre Jenna cu ochii mari. 

— A, da? Ce e? 

— Aşteaptă! 

Audrey a sărit în faţa noastră ridicând mâna. 


— Mai întâi, Tema! 

Prietenele mele m-au privit. Fiecare an avea o temă 
aleasă de mine. Ca Anul Stickerelor, când 
colecţionaserăm şi schimbaserăm între noi stickere 
în clasa a treia. Anul trecut fusese Hayao Miyazaki; 
ne uitaserăm la cât mai multe filme de-ale lui şi 
colecţionaserăm figurine. Eu adoram My Neighbor 
Totoro, Jenna era înnebunită după Princess 
Mononoke, iar Audrey se îndrăgostise de Kiki's 


Delivery Service. 

— Păi, anul ăsta facem treisprezece ani, am început 
eu. 

— Ştim, a zis Audrey. 

— Las-o pe Keiko să termine, a spus Jenna fără să 
bage de seamă privirea feroce pe care i-a aruncat-o 


Audrey. 
Mi-am dres vocea. 


— Acum că suntem în clasa a şaptea, putem lua parte 
la orice activitate şi putem intra în orice club. în 
clasa a şasea ne erau permise doar activităţile 
desemnate clasei a şasea. Anul ăsta, tema e 
Experienţă! Fiecare dintre noi va alege un club şi 
celelalte două se vor alătura. Vom avea trei activităţi 
pe care, mai presus de orice, le vom trăi împreună! 
Vom avea noi aventuri! 


— Super! a zis Jenna. 
— Ia stai puţin! 
Audrey a fluturat din mâini. Jenna şi cu mine am 


privit-o. 

— îmi place ideea ta cu Tema Experienţei şi cu 
aventurile prin care vom trece împreună, dar ştiu 
ceva mai incitant decât cluburile sau activităţile. 

— Ce anume? am întrebat. 

— Iubiti! 

Audrey şi-a apăsat mâinile deasupra inimii. Am clipit 
de câteva ori, neştiind ce să spun. 

— Ce fel de temă mai e şi asta? a întrebat Jenna. în 
plus, Keiko e cea care ne alege temele şi ideea ei este 
foarte bună. 

Audrey şi-a lăsat mâinile în jos şi s-a posomorât. 

— Nu, nu, am zis şi m-am ridicat lângă Audrey. 

în sfârşit se apropiase din nou de Jenna şi n-aveam de 
gând să las ca asta să se schimbe. 


— E în regulă! E o temă grozavă! 


— Nu zău? a făcut Jenna. 

— Imaginează-ţi, i-am zis, noi trei cu primii noştri 
iubiţi. împreună! începea să-mi placă ideea lui 


Audrey. 

— Am putea avea întâlniri triple! închipuie-ţi cum ne- 
am pregăti pentru întâlniri împreună, alegându-ne 
ţinutele şi povestind totul după ce ne întoarcem. Aşa 


cum scrie şi în articolele din revistele lui Audrey! 
Audrey m-a luat de braţ. 
— Vezi? Keiko e de acord! 


Audrey fusese dintotdeauna interesată de băieţi. Nici 
nu mai ştiam de câţi băieţi îmi spusese că îi place 
începând din clasa a cincea. Vara asta începusem şi 
eu să observ băieţii într-un mod care mă făcea să mă 
simt agitată, de parcă mâncasem prea multă 
ciocolată. Era un tip drăguţ care lucra la camioneta 
cu mâncare de la Heart & Seoul. Audrey îl întrebase 
la ce şcoală mergea ca să mă ajute să-l cunosc mai 
bine. Am fost terifiată, apoi dezamăgită când tipul a 
spus că venise doar în vizită pe timpul verii de la 
Seattle. 

Ideea de a avea un iubit mă făcea să mă simt precum 
ciocolata topită — lipicioasă şi caldă. Jenna avea să 
se opună. Ea era o fire practică şi calculată, o elevă 
sârguincioasă. M-am încordat aşteptând protestele 
ei, dar Jenna n-a făcut decât să dea din umeri. 


— încă ne putem înscrie la aceleaşi cluburi, am zis 
împăciuitoare. 

— Toată lumea e a noastră! a anunţat Audrey, 
făcându-mă să râd. 

Am privit-o pe Jenna, care şi-a arcuit buzele într-un 


zâmbet mic. 

Anul trecut, la ora de literatură, profesoara noastră 
lansase o campanie entuziastă împotriva clişeelor, iar 
Audrey se apucase să le folosească dinadins. Desigur, 
nu în faţa profesoarei. 

— Acum că am decis tema, putem trece la lucruri mai 
importante! Ce-ai făcut toată vara? am întrebat-o pe 


Jenna. 
— Nu mare lucru. 


— Ai pierdut o grămadă de faze tari, a intervenit 
Audrey. Conner şi prietenii lui s-au dus cu cortul de 
câteva ori, aşa că eu şi Keiko am avut casa numai 
pentru noi. Patru nopţi neîntrerupte de petreceri în 


pijamale de două ori vara asta! Zici că eram surori. 
Audrey mi-a zâmbit. 

— Aş renunţa oricând la Conner pentru tine. 

Am surâs. 

— Şi acum suntem din nou împreună! Va fi cel mai 
bun an de până acum! 


— Ooooo! a exclamat Audrey, trăgându-ne după ea 
pe trotuar. Tocmai mi-a venit o idee minunată! Hai să 
mergem să ne uităm la rochii. 


— Am toate hainele care-mi trebuie, a zis Jenna. 
Audrey s-a holbat la Jenna. 

— Tu ai fost la cumpărături? 

Dintre noi trei, pe Jenna o interesa cel mai puţin 


moda. 


— Tata nu se putea opri din cheltuit bani cu mine, a 
zis Jenna potrivindu-şi geanta peste umăr. De parcă 
nişte haine noi şi un laptop ar fi fost de ajuns ca să 
uit că el nu mai e acasă. 

Jenna vorbea rareori despre divorţul părinţilor ei, dar 
când o făcea, nu ştiam niciodată ce să-i spun. Nu-mi 
plăcea să o văd atât de tristă. 

— Ai primit şi un laptop nou? 

Vocea lui Audrey era încărcată de invidie. Ea avea un 
buget nelimitat pentru aproape orice, în afară de un 

computer pe care să nu fie nevoită să-l împartă cu 
fratele ei. 


— Oricum, nu contează, pentru că nu e pentru 
şcoală. Nu tocmai. Audrey a pocnit din degete. 


— Urmaţi-mă. 

Jenna şi cu mine am ascultat-o şi am pornit după ea. 
Audrey s-a oprit în faţa unui mic butic numit 
Whispers. în vitrină, manechine fără cap purtau 
rochii de gală care păreau mai potrivite pentru 
mamele noastre decât pentru noi. 

— Haideţi, ne-a zorit Audrey cu un zâmbet satisfăcut, 
păşind în magazin. 

Când am intrat pe uşă, s-a auzit un mic clopoțel şi ne- 
a lovit un val răcoros de aer. Audrey a început să se 
uite la nişte rochii. 


M-am întors spre Jenna, care îşi muta geanta de pe 
un umăr pe celălalt. 
— Deci, voiai să ne spui ceva? Jenna a zâmbit şi a dat 


din cap. 

— Ce părere aveţi de astea? a întrebat Audrey, 
arătându-ne câteva rochii care arătau mult prea 
sofisticate pentru orice petrecere la care aş fi mers 
eu. 


Una avea pe ea mărgele strălucitoare şi părea făcută 
dintr-o stofă foarte grea. 

— Păi, sunt drăguţe... 

Habar n-aveam ce plănuia Audrey. 


— Haideţi. Să le probăm! 
Audrey ne-a condus la cea mai mare cabină de probă 
după ce vânzătoarea şi- a dat aprobarea tacită. 

— Ce facem aici? am întrebat când Audrey a tras 
perdeaua în urma noastră. Te rog, nu-mi spune că 
asta crezi tu că ar trebui să purtăm în clasa a şaptea. 
— Două cuvinte, a zis Audrey. Balul Toamnei! 

Şcoala generală PV avea două evenimente pe an 
pentru clasele a şaptea şi a opta: Balul Toamnei şi 
Petrecerea Primăverii. Ambele aveau drept scop 
strângerea de fonduri pentru şcoală, iar banii se 
foloseau pentru diverse lucruri, cum ar fi cărţile de la 
bibliotecă sau uniformele echipei de baschet. 

— Fă-mă să înţeleg, am zis, rochiile pe care le 
probăm sunt pentru Balul Toamnei? 

Audrey a dat din cap că da. 

— N-ar trebui să ne găsim parteneri mai întâi? 

Am privit pieziş către Jenna, sperând că mă va 
susţine, dar ea se uita la cele două rochii de lângă ea. 


— Da! Logic! a exclamat Audrey. Asta e parte din 
plan, Chec! 


— Nu-mi mai spune aşa, i-am răspuns, încruntându- 


mă. 
— Dar eu ţi-am găsit porecla asta! 


— în clasa întâi. 


îmi plăcuse mult porecla asta. Audrey a scurtat Keiko 
în Chec pentru că a spus că sunt dulce, dar anul 
trecut, fratele ei cretin a stricat totul când a început 
să-mi spună Chec Turtit, Tort de Mâzgă şi Betty 
Crocker. 

— Bine, ai dreptate, a zis Audrey. Hai să ne lăsăm de 
copilării! Şi să ne pregătim pentru viaţa minunată de 
adolescente pe care o vom avea. Când o să ne găsim 
iubiţi, mergem la Balul Toamnei. 

— Şi dacă nu o să ne găsim imediat? am întrebat. N- 
ar trebui să avem un plan? Gen poate că în 
septembrie ne evaluăm opţiunile. Apoi în octombrie 
şi noiembrie începem să ne familiarizăm cu noul 

iubit. Şi dacă totul merge bine, vom avea un iubit 
adevărat până la sfârşitul anului. Poate că ar fi mai 


bine să ţintim spre Petrecerea Primăverii. 
Asta suna mult mai realist. 


— N-o să pierd eu tot anul fără iubit, a zis Audrey. 
Probează rochiile, Keiko. E distractiv! 

M-am întors spre Jenna pentru susţinere, dar ea deja 
îşi dădea jos bluza şi pantalonii. 

— Sutienul pentru sport te face să pari şi mai plată, i- 
a zis Audrey. 


Probabil că ar fi continuat, dar privirea pe care i-a 
aruncat-o Jenna a făcut-o să tacă. 

M-am întors spre perete şi mi-am dat jos hanoracul, 
apucând una dintre rochiile de lângă mine cu o 
singură mişcare fluidă. Exersasem mult în vestiar. 
Am încercat să trag fermoarul rochiei, dar nu se 
închidea până la capăt. M-am privit în oglindă. 
Albastrul-deschis contrasta în mod plăcut cu părul 
meu castaniu-închis. Se pare că îmi plăceau 
mărgelele strălucitoare. Chiar şi într- un magazin 
pentru adulţi, Audrey avea gusturi excelente. Dar 
bretelele subţirele mă făceau să mă simt goală. Chiar 
dacă stătea strânsă pe corp, când m-am aplecat, 
partea din faţă a rochiei s-a căscat, lăsând să se vadă 
sutienul meu de fată de doisprezece ani de la 
magazinul din cartier, ba mai mult, sutienul s-a lăsat 
şi el şi am putut vedea o bună parte a corpului meu 
în oglindă. 

Am acoperit partea din faţă cu mâna. Jenna deja 
ieşise din prima rochie, ceva negru şi elastic, şi 
trăgea fermoarul celei de-a doua. Decolteul în formă 
de inimă nu-i avantaja constituţia atletică. Ochii 
noştri s-au întâlnit în oglindă şi buzele ei au tresărit. 
Mi-am înăbuşit un chicotit. 

Audrey s-a întors spre noi, îmbrăcată într-o rochie 
strâmtă, de un roz palid. Arăta ca o balerină. 

— O, Audrey, am zis. Arată aşa frumos pe tine. Cât 
costă? Audrey s-a uitat la etichetă şi a rămas cu gura 
căscată. 

— Cinci sute! 


— De dolari? a chiţăit Jenna. 

Şi-a dat jos rochia încetişor, de parcă îi era teamă să 
nu o rupă. Era de înţeles. Am imitat-o, dezbrăcându- 
mă de a mea cu mare grijă. 

Când am pus rochia înapoi pe umeraş, am auzit-o pe 
Audrey oftând. 

— Nu-ţi face griji, am zis. Avem timp destul. Mai întâi 
ne găsim iubiţi, apoi o să găsim şi rochiile perfecte 
pentru bal. 

Am părăsit Whispers şi rochiile lor mult prea 
sofisticate, la suprapreţ, şi neam dus la fântâna 
arteziană cu şezlongurile comode. Eu şi Audrey ne- 
am 

aşezat pe o canapea de răchită, sub o umbrelă verde 
cu albastru. De îndată ce m-am aşezat pe perna cu 
dungi bleumarin, am regretat decizia noastră. Jenna 
stătea lângă trei scaune portocalii, cu braţele 
încrucişate la piept. 

I-am făcut semn cu mâna să se apropie şi am zis: 

— Vreau să stau la umbră! 


M-am dat mai încolo şi Jenna s-a aşezat lângă mine. 
Stăteam cam înghesuite. Mai demult, ne aşezam 
mereu pe scaunele acelea trei de lângă fântână. Vara 
asta, Audrey şi cu mine începuserăm să stăm pe 
canapea şi acum îmi dădeam seama că trei persoane 
nu puteau încăpea comod aici. Speram ca Audrey să 
nu se plângă. Nu voiam ca Jenna să se simtă exclusă. 
— Ai apucat să vezi ceva filme vara asta? am 
întrebat-o pe Jenna, mutându- mi încet braţul în 
poală ca să n-o mai împung cu cotul. 

Era cam complicat să-mi întorc faţa către ea ca să o 
privesc în ochi, aşa că toate trei priveam trotuarul. 

Am simţit cum Jenna a dat din umeri. 
— Nu prea. Dar voi? 


Audrey s-a aplecat uşor ca să facă mai mult loc. 

— Am văzut o grămadă, mai ales dacă stai să te 
gândeşti la câte filme ne-am uitat la mine acasă, a zis 
ea. îţi aminteşti cum Chec, pardon, Keiko era 
obsedată de toate filmele alea alb-negru plictisitoare? 
Am convins-o să se uite la filme retro mai bune, din 
anii optzeci. 

— Cum ar fi? a întrebat Jenna. 

— Filmele unui tip pe nume John Hughes. The 
Breakfast Club a fost super mişto, dar cred că lui 
Keiko i-a plăcut Pretty in Pink. 

— N-am auzit niciodată de ele, a zis Jenna încet. 

— Le putem vedea din nou cu tine, am sugerat eu. 
Sau putem să ne uităm la 

altele. Nu le-am văzut pe toate. 

încă îmi plăceau filmele alb-negru, chiar dacă Audrey 
spunea că sunt plictisitoare. Dar îmi plăceau şi cele 
pe care le văzusem în timpul verii. Audrey avea 
dreptate. Pretty in Pink era cel mai bun. Despre doi 
băieţi care o plăceau pe Andie, personajul principal: 
prietenul ei cel mai bun, Duckie, care era cam 
ciudăţel, dar amuzant, şi tipul ăsta bogat Blane, care 
umbla cu o gaşcă de snobi. După ce Blane a lăsat-o 
cu ochii în soare şi i-a rănit sentimentele din cauza 
prietenilor lui idioţi, şi-a dat seama că a greşit. Mi s-a 
părut romantic cum şi-a cerut scuze la balul şcolii şi 
i-a spus că o iubeşte. Au avut un sărut perfect la 
finalul filmului. 


Asta era tot ce voiam. Dacă 
planul lui Audrey reuşea anul 
ăsta, voiam un iubit şi primul 
meu sărut perfect 

„Trei 

O vreme, n-am făcut decât să privim cumpărătorii 
trecând, bucurându-ne de tăcerea plăcută în care pot 
sta nişte prietene apropiate. în aer plutea parfumul 
de cremă de protecţie solară şi trandafiri. 

— Deci, a zis Audrey mutându-se pe măsuţa joasă din 
faţa canapelei, ce fel de iubit îţi doreşti? 

Mi-am imaginat o combinaţie între Blane şi Duckie 
din Pretty in Pink. 


— Romantic, amuzant, cu care să pot vorbi cu 
uşurinţă, am răspuns. Cum ar veni, perfect. 

— Perfect e un standard imposibil, a zis Jenna, 
trăgând de o şuviţă din părul ei albastru. 

— Bine, poate că nu chiar perfect, am spus. Tot ce 
vreau e un băiat care să fie opusul lui Conner. 

— Keiko poate avea pe oricine doreşte, a zis Audrey 
Jennei, apoi s-a întors spre mine. Trebuie să încerci 
să obţii ceea ce te face fericită. Nu lăsa pe nimeni să 
te descurajeze. 

Am privit-o pe Jenna, care se uita supărată la Audrey. 
M-am grăbit să abat atenţia de la mine. 


— Dar tu, Audrey? am întrebat. Tu ce cauţi? 
— Eu ştiu deja cine vreau să-mi fie iubit. 


— Deja? am întrebat. 

N-ar fi trebuit să fiu surprinsă. Lui Audrey 
întotdeauna îi plăcea de cineva. Atâta doar că țelul 
de a avea un iubit cu care să mergem la bal era cu 
siguranţă ceva nou. 

A tăcut şi ne-a aruncat un zâmbet provocator. Jenna 
şi-a învârtit un fir de la tricou în jurul degetului 
arătător. Am dat din cap către Audrey. 

— Elliot Oxford, a anunţat ea. 

Jenna a tras de fir atât de tare încât l-a rupt şi s-a 
făcut o mică gaură în tivul tricoului. 


— Pe bune? am întrebat-o. 


— Ce e? 

Audrey părea deranjată. 

— Crezi că nu e de nasul meu? Am scuturat din cap. 
— Nu pare genul tău. Adică, nu e cam tocilar? 
M-am întors către Jenna, care era pe lista de onoare 
a elevilor. 

— Fără supărare. 


— îl cunoşti? a întrebat-o Jenna pe Audrey. 

— Nu tocmai, dar am avut ora de sport împreună 
anul trecut şi l-am văzut acum câteva săptămâni când 
am fost la cumpărături cu mama. E simpatic! Un 
tocilar drăguţ. 

Am privit-o pe Jenna, care îşi făcea de lucru cu tivul 
tricoului. Puteam empatiza cu ea. Nici eu nu voiam 
să mă bag în altă pasiune puerilă de-ale lui Audrey. 
Anul trecut, Audrey ne pusese să urmărim dulapul lui 
Nick Vandrow. El nu ne-a băgat în seamă niciodată 
sau, dacă ne-a observat, a ales să ne ignore. Apoi, 
peste câteva luni, când îi plăcea de Jason Hatami, 
stăteam 

pe lângă magazinul de unelte al tatălui său în 
speranţa că Jason va trece pe- acolo. N-a venit 
niciodată. Nu cred că am fi putut continua să ne 
uităm la ciocane. Cine ar fi crezut că sunt atâtea 
feluri? 


— Vreau să merg acasă, a zis Jenna. 

— încă n-am mâncat nimic, am remarcat eu. 
Jenna s-a ridicat în picioare şi şi-a pus geanta pe 
umăr. 


— Mergi cu autobuzul? am întrebat-o. 

— Am venit cu bicicleta. 

A arătat către parcarea din faţă, unde erau 
suporturile pentru biciclete. 

— Staţi, fetelor, voi aţi venit cu autobuzul? 

— Până la urmă, mama şi tata au zis că e în regulă. 
Când Jenna şi-a coborât privirea, supărată, am 
adăugat: 

— Am tot vrut să-ţi spun. 

— i-am fi spus dacă n-ai fi încetat să ne mai trimiţi 
mesaje, a zis Audrey. 

— Nu eu am încetat, a protestat Jenna. Voi aţi făcut- 


0. 


— Oricum, asta s-a întâmplat doar ultimele câteva 
săptămâni, am spus repede. Putem să ne punem una 
pe alta la curent acum! 

— l-am spus mamei că o să merg cu ea la 
cumpărături pentru rechizite. Ne vedem mai târziu. 


Jenna a început să se îndepărteze de noi. Am fugit 
după ea. 

— Stai, Jenna! Ai spus că voiai să ne zici ceva. 

A privit peste umărul meu către Audrey, care ne 
ajungea din urmă. 

— Poate altă dată. 


M-am uitat cum Jenna îşi descuie lacătul bicicletei şi 
o ia din loc. I-am dat un cot lui Audrey. 

— Ce e? a întrebat ea, ridicând exasperată din mâini. 
— A fost obligată să stea acolo, în Texas. Probabil că 
am făcut-o să se simtă prost spunându-i de 
petrecerile noastre în pijamale şi de toate filmele pe 
care le-am văzut. 

M-am pleoştit. Eram o prietenă oribilă. Cum putusem 
să fiu atât de insensibilă? Trebuia să ne cerem scuze. 
— Uite ce e, şcoala începe în două zile, a zis Audrey. 
O să fim din nou împreună toată ziua. Totul va reveni 
la normal. Va fi chiar mai bine de atât. 

Am sperat să aibă dreptate. Audrey şi cu mine eram 
prietene din clasa întâi, iar pe Jenna o cunoscusem în 
clasa a doua. Taţii noştri lucrau la aceeaşi companie. 
Când părinţii noştri ieşeau în oraş, eu, Jenna şi sora 
mea împărţeam aceeaşi dădacă. Jenna şi Audrey s-au 
cunoscut doar atunci când familia Jennei s-a mutat la 
noi în cartier şi ea a venit la şcoala noastră în clasa a 
treia. Jenna era fata cea nouă, dar pentru că eu o 
cunoşteam, a devenit imediat prietena noastră. 

Era distractiv să merg la cumpărături cu Audrey. M-a 
ajutat să-mi aleg două bluze noi şi o pereche de 
pantaloni albastru-deschis. De obicei purtam doar 
blugi, dar Audrey m-a încurajat să încerc ceva nou. 
Când am fost prea obosite ca să mai cheltuim vreun 
ban, ne-am dus direct acasă. Am abandonat pungile 
de cumpărături în dulap şi m-am aşezat la masă, 
privind cadoul de la Jenna. Ador batoanele speciale 
de ciocolată. Am desfăcut ambalajul, am rupt un 
pătrăţel şi l-am plimbat prin gură. în timp ce mi se 
topea pe limbă, am închis ochii. Revedeam expresia 
rănită a Jennei când îşi dăduse seama că noi 
începuserăm să luăm autobuzul şi nu-i spuseserăm. 
Ar fi trebuit să continui să-i scriu, chiar dacă nu 
răspundea mereu. Ar fi trebuit să mă asigur că ştie 
cât de dor ne era de ea. 

Sentimentul de vinovăţie de mai devreme începuse 
din nou să pună stăpânire 

pe mine. Bineînţeles că îmi fusese dor de Jenna. 
Mama zicea întotdeauna că grupurile de trei prietene 
sunt dificil de coordonat, dar prietenia noastră nu 
avusese momente dificile. De anul trecut începusem 

să observ cât de diferite erau Audrey şi Jenna. Nu se 
certau, dar nici nu erau mereu de acord. Jenna nu 
era un fan entuziast al lucrurilor care îi plăceau lui 
Audrey, cum ar fi yoga, testele de pe net şi văitatul în 
privinţa lui Conner. Ba mai mult, Audrey, căreia 
dintotdeauna îi plăcuse moda, devenise şi mai 
obsedată. Iar lui Audrey nu-i plăcea să vorbească 
despre diferitele cauze legate de protejarea mediului 
înconjurător care o pasiona pe Jenna sau despre cele 
mai recente articole de pe site-urile ei preferate de 
ştiri. Vara asta, cât fuseserăm doar Audrey şi cu 
mine, nu trebuise să-mi bat capul cum să menţin 
pacea între ele două. Le iubeam pe Audrey şi pe 
Jenna în mod egal, dar probabil că n-ar fi fost 
prietene dacă nu eram eu. Eu eram cea care le făcea 
să se intersecteze, ca două cercuri într-o diagramă 
Venn. 

Dar oricât de amuzantă şi de relaxantă fusese vara 
pe care o petrecusem cu Audrey, îmi plăcea la 
nebunie să fim împreună toate trei. Audrey şi Jenna 
erau a doua mea familie. Ne completam una pe alta, 
ca ingredientele unei ciocolate. 

Trebuia să mă asigur că Jenna ştia cât aşteptasem să 
se întoarcă. Era musai să mă revanşez. Trebuia să-i 
arăt cât de importantă era pentru noi. Pentru mine. 
Aveam nevoie de un alt plan. De îndată ce ne 
înscriam în cluburi, lucrurile urmau să revină la 
normal. Poate că aveam să începem o nouă tradiţie. 
Mă gândisem la ceva. Deja mă simţeam mai bine. Am 
mai mâncat un pătrăţel de ciocolată. 

M-am uitat la ceasul meu Totoro. Speram ca mama să 
vină acasă mai devreme de la muzeul pentru copii. 
Abia aşteptam să-i spun cât de fericită eram că Jenna 
se întorsese. Din iunie, de când fusese promovată de 
la educator asociat cu jumătate de normă la 
inspector, n-o mai prea vedeam pe acasă. 

Am coborât la bucătărie. Vara asta îmi petrecusem 
mai tot timpul acasă la Audrey. Părinţii ei lucrau mult 
şi lui Audrey îi plăcea când aveam casa numai pentru 
noi. Din fericire, Conner stătea la Doug în cea mai 

mare parte a timpului, dar oricum îi vedeam pe ai 
mei la cină. Tata cumpărase o carte de bucate 
japoneză şi încercase aproape toate reţetele. Mama 
era încântată şi zicea că îi aminteşte de mâncărurile 
din copilărie. Preferatul meu era tonkatsu, crochete 
de porc în crustă de pesmet cu un sos gros şi dulce. 
M-am gândit ce delicios era şi am simţit că-mi 
chiorăie stomacul. 


Uşa din spate s-a deschis şi m-am întors, zâmbind. 
Dar nu era mama. 

— Hei, i-am spus surorii mele mai mici, Macy. A 
zâmbit ştrengăreşte. 

— Te-ai distrat acasă la Claire? 

Claire e prietena cea mai bună a lui Macy de când 


lumea. 


Macy şi-a dat la o parte bretonul de pe frunte. Părul 
ei era o nuanţă mai deschisă de şaten decât al meu. 


— Da, a răspuns ea. Am decis să ne înscriem în 
clubul de teatru. 

— De când aveţi un club de teatru la Şcoala 
Elementară Sandpiper? Nu existase aşa ceva cu doi 


ani în urmă, când învăţasem şi eu acolo. 

— Avem un profesor nou la clasa a cincea, domnul 
Diggs. înainte să devină profesor, scria piese de 
teatru şi era actor, a zis Macy zâmbind. O să încerc 


să obţin un rol. 

— Uau, serios? Vrei să fii actriţă? 

— Ce e? a zis ea, încruntându-se. Crezi că nu mi s-ar 
potrivi? 

— N-am zis asta. Sunt pur şi simplu surprinsă. Adică, 


trebuie să dai o probă, nu? 
Şi dacă n-o lua? Avea să fie foarte afectată. 
— Da, a răspuns Macy. Probele sunt săptămâna asta. 


— Ar trebui să vorbeşti cu mama ca să vezi dacă-ţi dă 


voie. Macy m-a privit îngândurată. 

— Păi, atunci poate că n-o să intru în club până la 
urmă. E doar ceva ce eu şi Claire ne-am gândit să 
facem împreună. E ultimul nostru an de şcoală 
elementară. 

Asta mi-a amintit cât îmi doream să mă înscriu în 
cluburi împreună cu Audrey şi Jenna. Adică, oricum 
urma să facem asta, dar acum aveam şi tema 
cealaltă. Iubiţii. Voiam neapărat să vorbesc cu mama 
şi să-i cer sfatul în privinţa asta. 

— Când vine mama acasă? m-a întrebat Macy, 
citindu-mi gândurile. 

E luni, deci probabil că în jur de ora cinci, la fel ca 
ata. 


— E ciudat că mama lucrează cu normă întreagă, a 
zis Macy. Mi-e dor de ea. Nu ne mai pregăteşte 
nimeni o gustare după şcoală. Totul se schimbă. 

Şi-a tras o şuviţă de păr în gură, un tic nervos de 
care credeam că scăpase de mult. 

— Nu, nue. E doar puțin diferit, dar nu s-a schimbat 
nimic. 

Nu-mi plăcea că mama lipsea atât de mult, dar nu 


puteam suporta nici să o văd pe Macy tristă. 
A scos din gură şuviţa pe care o mesteca; i s-a lipit de 
bărbie. Scârbos. 


— Ba da, asta înseamnă schimbare, mi-a zis. Dacă 
ceva e diferit, nu poate rămâne la fel. 

Am urcat scările şi m-am întors în camera mea. Macy 
se purta de parcă eu aveam o problemă cu 
schimbarea. Păi, acceptam atât de multe. în 
premieră, Audrey alesese ea tema. Şi urma să 
încercăm să ne găsim iubiţi şi să mergem la un club 
de dans. Nu mi-era frică de schimbare. 

Atâta timp cât tot restul rămânea exact la fel. 


Patru 

A doua zi, ultima de dinainte să înceapă şcoala, m-am 
dus acasă la Audrey. I- am scris şi Jennei un mesaj ca 
să o invităm să ni se alăture, dar nu ne-a răspuns. 

— E tipic din partea ei, a zis Audrey, trântindu-se pe 
canapeaua din sufragerie. 

— Sunt sigură că e ocupată. Abia s-a întors acasă, i- 
am răspuns şi m-am aşezat lângă ea. 

— Se poartă de parcă e prea ocupată ca să mai stea 
cu noi! a exclamat Audrey, jucându-se cu brăţara de 
argint pe care o avea la mână. 

— Trebuie să o laşi să se reacomodeze acasă, i-am 
spus. Totul va fi bine. 

Trebuie ca totul să fie bine. Mă simţisem ciudat toată 
vara cât timp Jenna fusese plecată; era ca şi cum 
lipsea ceva. Mă bazam pe faptul că lucrurile vor 
reveni la normal. Ne potriveam perfect împreună. 
Audrey şi-a lăsat capul pe spate, sprijinindu-l de 
canapea. 

— Ai dreptate. Eu pur şi simplu îmi doresc ca anul 
ăsta să fie grozav, ştii? Viaţa verişoarei mele, Sylvia, 
s-a schimbat în şcoala generală. A devenit foarte 
populară şi e implicată în tot felul de activităţi; acum 
e majoretă şi are un iubit care e în echipa de baseball 
a universităţii. 

— Asta vrei? Să fii populară? 

Am simţit cum mă crispez. Nu voiam să o pierd pe 
Audrey în faţa unei găşti de fete pe care nu le 
cunoşteam. 

— Nu, prostuţo, a zis Audrey zâmbindu-mi, n-am 
nevoie să fiu populară. Vreau doar să mă distrez. 
Totuşi, nu mai am chef să fim cum eram în generală. 


Vreau să fac chestii de adolescenţi! 
— Cum ar fi? 


— Să am un iubit, să mă machiez, să mă duc la 
petreceri şi să dansez, să cunosc oameni noi. 
Audrey a dat din mână către mine. 

— N-am de gând să vă înlocuiesc pe tine şi pe Jenna, 
dar aş vrea, ştii tu, un cerc mai mare de prieteni. 
Asta nu m-a făcut să mă simt mai bine. Nu era vorba 
că nu-mi doream prieteni noi, dar n-aveam nevoie de 
ei. Trioul nostru funcţiona. Nu ştiam ce s- ar fi 

întâmplat dacă am fi inclus o nouă persoană. Nu mai 
voiam să vorbesc despre asta. 

— Vrei să ne uităm la un film? am întrebat. 

Audrey s-a dus la raftul cu DVD-uri. Părinţii ei le 
colecţionau de zeci de ani. 

— Vizionare pe stil vechi pentru filme vechi, a zis 
Audrey, arătându-mi DVD-ul cu Ferris Bueller's Day 
Off. 

îl văzusem de trei ori în timpul verii. 

Când se uita şi Jenna la filme cu noi, stăteam toate 
trei pe podea, cu spatele sprijinit de canapea, iar 
Audrey era mereu în mijloc, cu bolul de popcorn în 
braţe. Pe vară, Audrey şi cu mine căpătaserăm 
obiceiul de a sta în colţurile canapelei, astfel încât 
numai picioarele ni se mai întâlneau în mijloc. Aşa că 
ne-am făcut comode la locurile noastre cât începea 
filmul. Am râs din nou la aceleaşi faze. Am simţit că 
mi se risipesc grijile că Audrey ne-ar putea înlocui pe 
mine şi pe Jenna. Aveam un trecut împreună. Urma 
să fim bine. 

După o oră şi patruzeci de minute, am aşteptat ca 
genericul să înceapă să ruleze şi am strigat împreună 
cu Ferris Bueller: 


— Ce mai cauţi aici? S-a terminat filmul! Am râs. 
Audrey s-a ridicat şi s-a întins. 


— Mi-e foame. 


Am urmat-o până la bucătărie, unde a tot căutat prin 
cămară cât eu m-am aşezat la masă. 

— Uite ce ţi-am luat. 

Audrey a pus o pungă de la Trader Joe's în faţa mea. 
Am băgat mâna înăuntru şi am scos, pe rând, o 
pungă de boabe de cacao, beţişoare de scorţişoară, 
ienibahar şi piper negru boabe. 

— Uau! Ştii toate ingredientele? 

Eram uimită. îmi plăcea să fac o ciocolată caldă 
picantă pe care eu o adoram, dar nu şi Audrey. 

— Ai făcut reţeta de suficiente ori ca s-o învăţ. 
Audrey a pus ingredientele înapoi în cămară. 

— Astea sunt ale tale şi poţi face ciocolată caldă cu 
ele oricând vrei. 


— Mulţumesc! 

Apoi a scos o pungă de chipsuri picante cu gust de 
castraveți muraţi şi a desfăcut-o, aşezând-o pe masă. 
Am luat chipsuri cu pumnul şi am ronţăit cu plăcere. 
în iulie, văzuserăm chipsurile la supermarketul de la 
colţ şi ni se păruseră scârboase. Cine voia chipsuri 
care aveau gust de murături? O provocasem pe 
Audrey să le mănânce. Aşa că ea le-a cumpărat, a 
încercat unul şi i-au plăcut! Şi mie îmi plăcuseră. 
Deveniseră gustarea noastră preferată. Mă întrebam 
dacă i-ar plăcea şi Jennei. 

— A fost vara chestiilor de ronţăit, am zis în timp ce 
îmi ştergeam firimiturile de pe degete. 

Audrey a deschis o doză de Cola dietetică şi a dat din 
cap aprobator. 

— Aşa-i? Mă simt de parcă am încercat totul. 
Bananele prăjite de la localul cubanez şi gogoşile 
alea cu ceai verde de la cafenea. Ţie ţi-au plăcut la 
nebunie! 

— Au fost bune, am zis, aducându-mi aminte. Oh! 
Ghici ce? Azi se deschide un nou local cu ceai boba. 
Oferă mostre gratuite pentru degustare. Ar trebui să 
mergem să vedem care-i treaba! 


Audrey s-a văitat. 
— Bleah! Nu, mersi. 


— Of, haide! Ştii că iubesc ceaiul boba! 

— Când mestec perlele alea de tapioca, parcă aş 


mesteca muci. 

Chiar atunci au intrat în bucătărie Conner şi câinele 
lui, Lumpy. Conner purta un hanorac cu Lakers şi 
pantaloni scurţi, iar lesa roşie i se bălăngănea în 
mână. Lumpy dansa în jurul lui Conner, fericit să fie 
scos la plimbare. I-am mângâiat blana neagră şi 
mătăsoasă când a trecut pe lângă mine. 

— Ha! Păi atunci ar trebui să-ţi placă, i-a zis Conner 
lui Audrey. Tu şi mucii, combinaţia perfectă. 


— Tacă-ţi fleanca! i-a tăiat-o Audrey. Conner a râs şi a 
ieşit pe uşă cu câinele lui. 

— Arghhh! 

Audrey şi-a încleştat mâinile. 


— îl urăsc! 

— Hai să mergem diseară la mine, am zis, dorindu-mi 
să o văd din nou pe Audrey într-o dispoziţie bună. 
Tata ar trebui să vină acasă mai devreme pentru 
ultima cină de dinainte să începem şcoala. Eşti bine- 
venită la noi. îi vom scrie Jennei şi o vom invita şi pe 
ea. 

Pe părinţii mei nu-i deranja când eu şi Macy aduceam 
prieteni acasă la cină. 

în timp ce mergeam spre locuinţa mea, telefonul mi-a 
vibrat, anunţându-mă că aveam un mesaj de la Jenna. 


— Deci? a întrebat Audrey, privind peste umărul meu. 
Am dat din capcă nu. 
— Ia cina cu mama ei. 


Audrey a scos un oftat de dezamăgire. 

— E frumos că poate din nou să petreacă timp cu 


mama ei, am zis. 

— Aşa e, a recunoscut Audrey. Măcar voi două aveţi 
mame care vor să petreacă timpul cu voi. 

Părinţii ei aveau un studio foto şi stăteau mult acolo, 
ceea ce avea sens, la urma urmei era afacerea lor. în 
schimb, asta însemna că Audrey şi Conner erau 
adesea singuri. Când eram în generală, Conner şi 
Audrey, iar mai târziu şi Jenna, veneau de multe ori la 
mine acasă după şcoală. Mama nu ne lăsa să ne 
uităm la televizor, aşa că jucam jocurile ei vechi, gen 
Life, Nu Te Supăra, Frate! şi Payday. Era distractiv. 


— Mamei tale îi place să stea cu tine, te duce mereu 
la cumpărături. Audrey n-a spus nimic. 

Când am ajuns la mine acasă, încă nu era nimeni 
acolo. 

— Haide, a zis Audrey, o să-ţi fac unghiile pentru 
prima zi de şcoală. 

în vara aceea, Audrey reuşise să mă convingă să-mi 
cumpăr cinci culori diferite de ojă. 

După ce am mers la mine în cameră, a scos sticluţele 
din sertarul de la birou şi s-a aşezat pe pat. A luat o 


carte din bibliotecă, a acoperit-o cu un şerveţel şi mi- 
a tras mâna dreaptă deasupra. 


— Shiny New sau Minty Fresh? 
Audrey mi-a arătat o ojă gri metalizat şi una verde 
neon. 


— Ce zici de Beach Walk? I-am arătat o altă sticluţă 


gri. 

— Ce plicticos! a exclamat Audrey. Haide, Keiko, fii 
aventuroasă. Suntem în clasa a şaptea! 

Am ales First Crush, un roz cu sclipici despre care 
Audrey a zis că ar arăta foarte bine pe unghiile mele. 
— Cine născoceşte numele astea? am întrebat, stând 
nemişcată în timp ce ea îmi aplica primul strat pe 
unghia de la degetul mare. 

— Mi-ar plăcea la nebunie să fac asta! a zis Audrey. 


Hei, oare Jenna ţi-a zis ce orar are? 
— Nu. 


Primiserăm orarele în urmă cu câteva săptămâni. îi 
scriseserăm Jennei ca să ni le putem deschide toate 
trei împreună, dar asta era pe vremea când Jenna 
începuse să nu ne mai răspundă la mesaje. Aşa că 
Audrey şi cu mine le-am deschis pe ale noastre la ea 
acasă. Aveam o singură oră împreună, literatura. Cât 
de aiurea era asta? în clasele mici, avuseserăm 
aceleaşi ore şi stăteam mereu împreună. Nu prea 
aveam ore comune cu Jenna. 

Audrey a pus la loc capacul sticluţei de ojă în timp ce 
eu mi-am suflat uşor peste unghii. Mi-am răsfirat 


degetele şi am zâmbit. Nu arătau rău deloc. 
Tata a intrat în cameră. 
— Aici erai! 


Mi-a ciufulit părul de parcă încă aveam zece ani. Nu 
mă deranja. 

— Frumoase unghii, mi-a zis. 

— Bună seara, domnule Carter, a zis Audrey 
zâmbind. 

— E întotdeauna o plăcere să te avem aici, Audrey! 
Sper că rămâi şi la cină. Audrey a dat din cap 
aprobator. 


— Haideţi jos şi ţineţi-mi de urât, ne-a rugat tata. 

L-am urmat în bucătărie. Tata a scos tava pentru 
pizza din dulap. Am pus nişte muzică, melodiile retro 
care îi plăceau lui şi am început să cânt împreună cu 
el cât am pregătit o pizza şi o salată. Până şi Audrey, 
căreia de obicei nu-i plăcea muzica tatei, ni s-a 
alăturat când a început We Are the Champions a lui 
Queen. Tata adoră să gătească. înainte ca mama să 
fie promovată, întreaga familie pregătea cina 
împreună, cu tata preluând majoritatea sarcinilor. Eu 
şi Macy mai mult ne prosteam, dar era amuzant să 
stăm în bucătărie cu mama şi tata, chiar şi când 
începeau să danseze şi arătau caraghios. 


Macy a apărut tocmai când scoteam pizza fierbinte 
din cuptor. 

— Unde e mama? a întrebat. 

— Chiar, unde e mama? am repetat. Ar fi trebuit să 


fie acasă deja. Tata şi-a verificat telefonul. 

— Ah, a spus că are o şedinţă care va ţine până târziu 
şi că putem să începem să mâncăm fără ea. 

I-a întins şerveţelele lui Macy ca să le pună pe masă. 
— Va mânca mai târziu. 

— Dar e cina de dinainte să înceapă anul şcolar, am 
spus. întotdeauna mâncăm împreună, ca o familie, 
înainte de prima zi de şcoală. 

Mi s-a strâns stomacul, dar nu din pricină că îmi era 
foame. 

— Lucrează la propunerea aceea de finanţare, îţi 
aminteşti? a zis tata. 

M-am aşezat la masă lângă Audrey, iar ochii mi-au 
alunecat către scaunul gol al mamei. Arăta atât de 
deprimant. 

— La ce oră se întoarce? 

— Nu ştiu, a zis tata, dar probabil foarte târziu. 


M-am posomorât, dar când am văzut că Macy mă 
priveşte, am reuşit să schiţez un zâmbet. 

Tata a tăiat pizza şi a aşezat-o în mijlocul mesei. I-am 
lăsat pe toţi să-şi aleagă o felie înainte să iau şi eu 

una. De obicei, la cina de dinaintea primei zile de 
şcoală, nu puteam să mă fac auzită pentru că 
vorbeam cu toţii unii peste alţii. Mama întotdeauna 
deschidea conversaţia punând o mie de întrebări 
despre ce speranţe aveam pentru noul an. în seara 
asta, tata şi-a verificat telefonul pentru e-mailuri de 
la muncă, iar Audrey şi Macy au vorbit despre un 
serial la care eu nu mă uitam. îmi era dor de 
întrebările mamei. 


îmi era dor de mama 
„Cinci 


A doua zi, am fost încântată să o văd pe Jenna la 
prima oră de ştiinţe sociale. Când m-am aşezat pe 
scaunul din spatele ei, am observat că îşi ordonase 
deja pixurile colorate deasupra caietului de notițe. 


— Unde ai fost ieri? Eu şi Audrey am vrut să stăm cu 
tine, i-am zis. 

— Mama a organizat o zi specială mamă-fiică. Cred 
că i-a fost dor de mine. 


— Tuturor ne-a fost dor de tine. Şi ce-aţi făcut? 

— Am mers la zoo! Cred că îşi doreşte să fiu în 
continuare o fetiţă de zece ani. Dar a fost amuzant. 
S-a relaxat şi mama o dată. Şi a zis numai vreo trei 
lucruri urâte despre tata. 

Astea chiar erau progrese. Jenna aproape că fusese 
distrusă în timpul divorţului dureros dintre părinţii 
ei. Se atacaseră unul pe altul folosindu-se de limbile 
ascuţite ale avocaţilor lor fără să-şi dea seama că şi 
Jenna suferea cumplit. Nu voi uita niciodată cum 
Audrey şi cu mine eram acasă la Jenna într-o seară 
de dinaintea divorţului şi o auziserăm toate pe 
politicoasa doamnă Sakai strigându-i vorbe urâte 
tatălui Jennei. Aceea a fost ultima dată când Jenna 
ne-a chemat la ea. 

în a doua jumătate a clasei a cincea, mama o tot 
invitase pe Jenna să ia cina la noi şi uneori chiar să 
rămână peste noapte. Stăteam cu Jenna în camera 
mea, iar ea îmi povestea cât de oribil era să-şi audă 
părinţii cum se ceartă mereu. Odată mi-a mărturisit 
că şi-ar dori ca ei să divorţeze mai repede, dar când 
asta chiar s-a întâmplat, inima prietenei mele s-a 


împietrit. Se poate să fi fost şi din cauza lui Audrey. 
Audrey n-a fost prea fericită că Jenna petrecea atât 
de mult timp la mine 


acasă, aşa că am început să o invit şi pe ea. La 
început, Audrey a încercat să fie o prietenă bună, o 
asculta pe Jenna şi îi dădea sfaturi, dar Jennei nu-i 
prea plăcea asta. Apoi Audrey a încercat să o 
înveselească aducându-i gustări sau cărţulii 
amuzante, dar nici asta n-a funcţionat. Audrey se 
plângea că suntem plictisitoare, aşa că eu aduceam 
jocurile de societate şi încetam să mai vorbim despre 
problemele Jennei. 

Am scos din rucsac jumătatea rămasă din batonul de 
ciocolată de la Jenna şi am rupt câte un pătrăţel 
pentru fiecare dintre noi. 


— Ce părere ai? 
Jenna a mâncat pătrăţelul ei aproape pe nerăsuflate. 


— Ce bună e, i-am zis. Mulţumesc din nou! 


Am lăsat ciocolata fină şi dulce-amăruie să mi se 
topească puţin pe limbă în timp ce clasa se umplea 
de elevi. 


— Deeeci, am continuat, aveai ceva să ne spui? 

— Da, aveam, a răspuns Jenna, jucându-se cu un pix 
mov. 

— Dar acum nu mai ai? 


— îmi promiţi că nu-i spui nimic lui Audrey? 

— Nu putem să nu-i spunem lui Audrey. M-am foit pe 
scaun. 

— E despre ea? 

— într-un fel. 

— Dar ai spus că sunt veşti bune, nu? Jenna mi-a 


zâmbit cu reţinere. 


înainte să o mai pot întreba ceva, profesorul nostru 
de sociologie, domnul Jay, a intrat în clasă chinuindu- 
se să ducă un maldăr de dosare şi o cană de cafea. 
Jenna a reintrat în pielea unui elev de nota zece: 
privea înainte, ţinând spatele drept şi avea deja pixul 
în mână ca să-şi poată lua notițe. Am ştiut că discuţia 
noastră se încheiase, cel puţin deocamdată. 

Domnul Jay ne-a vorbit toată ora despre ce ne 
aştepta semestrul ăsta, menţionând şi un proiect final 
despre Roma Antică sau ceva de genul. Nu prea 
reuşeam să mă concentrez, mă tot gândeam care 
puteau fi veştile de la Jenna — şi de ce nu voia să i le 
împărtăşească şi lui Audrey. Nu avuseserăm 
niciodată secrete una faţă de cealaltă. 

Când a sunat, Jenna s-a grăbit spre următoarea ei 
oră. Singura oră pe care o mai aveam împreună cu ea 
era sportul, aşa că eram nevoită să aştept ca să aflu 
mai multe. Mai era şi pauza de prânz, dar atunci era 
şi Audrey cu noi şi ştiam că nu mi-ar fi vorbit despre 
asta în faţa ei. 

M-am dus la ora de literatură fiind sigură că Audrey 
îmi va păstra un loc lângă ea. Când i-am văzut faţa 
zâmbitoare, m-am simţit uşurată că Jenna numi 
spusese secretul ei misterios. Nu mă pricepeam 
deloc să mint. Nu voiam să o trădez pe Audrey. Urma 
să aflu secretul şi apoi să mă asigur că Jenna i-l va 
spune şi lui Audrey. Prietenele cele mai bune nu au 
secrete unele faţă de altele. 

— îmi poţi face o favoare? m-a întrebat Audrey în 
timp ce ne mutam scaunele în cerc. 


Doamnei McQueen păreau să-i placă discuţiile în 
grup. 

— Sigur, am răspuns, aşezându-mă lângă ea. 

— De fapt, e o favoare pentru Conner. 

— Atunci las-o baltă. 

Ultimul lucru pe care voiam să-l fac era să-l ajut pe 


fratele ei enervant. 

Audrey a continuat să mă roage în şoaptă în timp ce 
doamna McQueen ne împărțea exemplare din 
Proscrişii, prima carte pe care urma să o citim. 


— Te rog? Conner merge cu cortul în weekendul 
ăsta, iar mama şi tata pleacă la un workshop de 
fotografie vineri-seară. Vrei, te rog, să ai grijă de 
câinele ăla scârbos al lui? Tu şi Jenna puteţi veni să 
staţi la noi. 

Câinele ăla scârbos, aşa cum îi spusese Audrey, era 
Lumpy, un amestec de labrador pe care Conner îl 
găsise în urmă cu doi ani. Nu ştia nimeni de ce, dar 
Audrey îl ura pe Lumpy aproape la fel de mult ca pe 
fratele ei. 

— Sigur, i-am zis. 

îmi plăcea de Lumpy, chiar dacă proprietarul lui era 
un imbecil. Puteam să o iau ca o favoare pentru 
Audrey şi un bonus pentru mine. 

Gândul că urma să petrec timp cu Lumpy şi să dorm 
la Audrey m-a înveselit şi m-a ajutat să suport 
următoarele două ore. 

La începutul pauzei de prânz, ne-am întâlnit toate 
trei la cantină. Am rămas cu gura căscată. Şcoala 
obținuse o donaţie mare şi fusese renovată în timpul 
verii. Cantina arăta acum mai degrabă ca zona de 
restaurante dintr-un mic mall decât ca spaţiul în care 
se ia masa la şcoală. 


TRd 


Cozile erau foarte lungi, dar în cele din urmă ne-am 
luat tăvile cu mâncare, am reuşit să ne strecurăm din 
nou afară din mulţime şi am căutat un loc unde să 
putem mânca. 

— Alegerea asta este extrem de importantă, a zis 
Audrey. Locul pe care îl vom alege va fi locul unde 
vom mânca pentru tot restul şcolii. 

în clasa a şasea, când luam prânzul, ne aşezam de 
obicei lângă bufet. Acum puteam mânca oriunde în 
campus. Am urmat-o pe Audrey la o masă de picnic 
sub o magnolie. 


— Nu ştiu dacă e tocmai locul cel mai potrivit, a zis 
Jenna. A arătat spre cele câteva pete albe de pe 
masă. 

— Se pare că stau păsări în ramurile de deasupra. 
Audrey a ţipat şi s-a îndepărtat de masă. Am privit în 
jur. 

— Acolo! 

Le-am făcut semn spre un petic de iarbă de lângă 
clădirea principală. 


— Să stăm acolo! 


Ne-am aşezat; Jenna în stânga mea, iar Audrey în 
dreapta. Amândouă au început să mănânce fără să 
spună un cuvânt. 

— Hei, am zis, vă mai amintiţi de Disneyland? 
Fuseserăm toate trei acolo în timpul verii, chiar 
înainte ca Jenna să plece în Texas. Ne-am distrat 
toată ziua dându-ne în carusel, râzând şi stând de 
vorbă. Mama Jennei se mulţumise să citească o carte 
pe o bancă umbrită toată ziua; ne-a dat voie să 

umblăm singure prin tot parcul atâta timp cât mai 
treceam pe la ea o dată la câteva ore. 

— A fost distractiv, a zis Audrey. Cel puţin până când 
lui Keiko i s-a făcut rău în Ceşcuţe. 


— Nu mi s-a făcut rău! 
— Nu, a zis Jenna, dar faţa ta avea o nuanţă uluitoare 
de verde. 


— Era aproape neon, a adăugat Audrey. 

Jenna şi Audrey râdeau împreună, iar mie nici măcar 
nu-mi mai păsa că râdeau de mine. 

— Măcar n-am vomitat, am zis. 

— Da, e bine că n-ai mai mâncat hotdogul ăla în plus 
până la urmă, a remarcat Audrey. Vi-l amintiţi pe 
tipul care a încercat să se bage în faţa noastră la 
Space Mountain? 

— Ce fraier, a zis Jenna. 

— I-ai zis să se ducă la locul lui în rând! a chiţăit 
Audrey, încă scandalizată. Nu pot să cred că te-ai 
impus aşa! 

Am dat din cap aprobator. Tipul ăla avea cel puţin 14 
ani, dar Jenna nu l-a lăsat să treacă. 

— Era nebun de legat, a zis Audrey. 

— După aceea nici ceilalţi oameni nu l-au lăsat să se 
bage în faţa lor, a râs Jenna. 

Aşa mai mergea. Mi-am dus burgerul la gură, dar 
când l-am văzut pe fratele lui Audrey cu prietenii lui 
idioţi venind agale spre noi, mi-a pierit pofta de 
mâncare. 

— Ia te uită! Sclifosită, Chec de Fructe şi Jenanta! a 
zis Conner. 

— Du-te naibii! a izbucnit Audrey. 

Conner şi gaşca lui de cretini au râs când au trecut 
pe lângă noi, dându-şi coate ca nişte fraieri ce erau. 
Chifla de la burger a început să se sfărâme de la cât 
de tare o strângeam. 

— Jenanta? a râs Jenna. Numai la atâta te-ai putut 
gândi pornind de la numele meu? 

— Doamne, a făcut Audrey. Abia aştept să plece cu 
cortul în weekend. Sper ca fratele meu să fie mâncat 
de un urs! 

— Nu-l lăsa să te necăjească, a zis Jenna. 

— E uşor să spui asta, a replicat Audrey. Tu nu 
locuieşti cu el! 

Prostul de Conner. Era, fără îndoială, cel mai 
groaznic frate! Normal că mă enerva, dar pe Audrey 
o înnebunea. De fiecare dată când o făcea să se simtă 
prost, ceea ce se întâmpla des, era foarte greu să o 
ajutăm să-şi revină. Eram convinsă de un singur 
lucru: dacă voiam ca acest an şcolar să fie cel mai 
bun 


de până acum, trebuia să 
găsesc o cale de a-l evita pe 


Conner cu orice preţ 


„Sase 

9 

— Nu ne poţi spune amândurora care e marele tău 
secret? am întrebat în timp ce aşteptam cu Jenna să 
facem încălzirea la baschet. 


Uram sportul, dar Jenna se născuse pentru asta. 
— Nu e un secret mare, mi-a zis. 


— Atunci spune-ne amândurora. 

în mod surprinzător, am driblat şi am reuşit să bag 
mingea în coş. M-am bucurat de un scurt moment de 
glorie cât Jenna a prins mingea şi a pasat-o 
următoarei persoane din rândul meu. 

— îţi zic dacă îmi promiţi să nu-i pomeneşti nimic lui 
Audrey, a zis în timp ce ne îndreptam spre spatele 
rândului. 

Nu puteam să fac asta. Cum să ţin un secret faţă de 
Audrey? îmi chiorăiau maţele de parcă mâncasem 
ciocolată ieftină. 

— Şi ea e prietena noastră. 


TRd 


Un fluierat ascuţit a sfâşiat aerul şi s-a auzit vocea 
bubuitoare a domnului Yang, antrenorul nostru. 

— Carter! Sakai! încetaţi cu flecăreala şi treceţi 
înapoi la exerciţii! 

Probabil că nu era prea grozav că domnul Yang ne 
ştia deja numele. Am încercat să mă concentrez pe 
driblat şi aruncat la coş, dar mă îngrijora foarte tare 
cum să fac să-i rămân loială lui Audrey dacă aflam 


secretul Jennei. 
Audrey mă pusese întotdeauna pe primul loc. Când 
eram în clasa a patra, am 


plănuit să fim partenere pentru târgul de ştiinţă al 
şcolii. Eu voiam să facem un proiect cu animale, dar 
Audrey, care iubea moda chiar şi pe atunci, voia să 
descopere ce tipuri de material ar fi cel mai uşor de 
vopsit. Ideea ei era mai precisă, aşa că eu am cedat. 
Două zile mai târziu, când ar fi trebuit să alegem 
materialele pe care urma să le vopsim, mă uitam 
printr-un teanc de cărţi despre câini de pe masa ei 
din bucătărie. 

— Ale cui sunt astea? am întrebat. 

— Ale lui Conner, a zis Audrey în timp ce tăia un 
pătrat din bluza veche de bumbac a tatălui ei. 


Proiectul lui va fi despre simţul mirosului la câini. 
— Sună grozav! 
Audrey a ridicat privirea spre mine. 


— Un prieten de-ai tatei i-a dat voie lui Conner să 
testeze diferite mirosuri pe câinele lui, un Cocker 
Spaniei. 

N-am mai spus nimic şi am tăiat conştiincioasă un 
pătrat din bluza de mătase a mamei lui Audrey. Am 
aflat mai târziu că Audrey nu primise permisiunea să 
o taie. Mama ei s-a supărat foarte tare. 

A doua zi, Audrey l-a convins pe profesor să mă lase 
să lucrez cu Conner la proiect. Era mare lucru din 
partea ei — ştiam cât de mult îşi dorise ca noi să fim 
partenere. 

Conner şi cu mine am câştigat locul trei. Chiar dacă 
Audrey nu primise niciun fel de recunoaştere pentru 
proiectul său, sărbătorise victoria mea de parcă era 
şi a ei. Am ieşit la o îngheţată şi mi-a făcut o 

felicitare specială pe care o mai am şi astăzi. O 
păstrez cu grijă în cutia cu lucruri preţioase pe care 
o ţin sub pat. 

— Bravo, Carter, mi-a zis domnul Yang la sfârşitul 
orei. 


Nu mi se mai întâmplase niciodată ca un profesor de 
sport să spună ceva pozitiv despre mine la oră. Nu 
mă puteam opri din zâmbit pe drum spre 

vestiar. 

După ce m-am schimbat în hainele de stradă, m-am 
dus la dulapul Jennei. Tocmai îşi lega şireturile. 

— Spune-mi înainte să mergem la bibliotecă, am 
rugat-o. 

Secretul mă făcea să-mi pierd răbdarea. Am scos 
ultimul pătrăţel de ciocolată şi l-am rupt în două. I- 
am dat bucata mai mare Jennei. Mă gândeam cum s-o 
conving să-i spună şi lui Audrey mai târziu. 

— OK, OK. 

Jenna şi-a băgat bucăţica de ciocolată în gură şi a 
devorat-o. A tras aer în piept şi a început să 
vorbească pe un ton hotărât. 

— Eu şi Elliot Oxford am început să ne scriem e- 
mailuri şi mesaje săptămâna trecută, cât eu încă 
eram în Texas... cred că îl plac. 


— Stai, ce? 

Un surâs timid mi-a apărut pe chip, potrivindu-se 
perfect cu zâmbetul Jennei. 

— Asta e grozav! 

Jenna a dat din cap aprobator, dar apoi zâmbetul i-a 
pierit de pe faţă. 

— Oh, am zis, dorindu-mi să am mai multă ciocolată. 


Audrey. 


— Nu cred că-i va fi uşor să accepte, a spus Jenna, 
proptindu-şi picioarele pe banca din faţă. 

— Nu ies împreună, i-am zis. Spune-i, pur şi simplu. 
Jenna a clătinat din cap. 
— De ce nu? 


— Se va enerva, a răspuns ea, posomorâtă. 

— Nu-i adevărat. Adică, poate că va fi supărată în 
primă fază, dar se va bucura pentru tine! 

— îţi aminteşti când am participat toate la concursul 
acela online unde trebuia să scrii o descriere pentru 
o fotografie? m-a întrebat Jenna în timp ce îşi lega 
şireturile. Tu şi Audrey v-aţi consultat, iar eu am 
trimis răspunsul meu fără să vă spun. Nu pentru că 
n-aş fi vrut, ci pentru că ideea mi-a venit în toiul 
nopţii şi nu voiam să o uit. 

Am oftat. 

— Da, tu ai câştigat o menţiune, pe când eu şi Audrey 
n-am câştigat nimic. 

Nu mă interesase să câştig. Fusesem fericită pentru 
Jenna. Oricum împărţise premiul cu noi: câte o pungă 
uriaşă din toate felurile de bomboane pe care minţile 
noastre de copii de 10 ani şi le puteau imagina. în 
schimb, Audrey se purtase de parcă Jenna ne 
trădase. Nu mai vorbise cu ea o săptămână. 

— Oricum, a zis Jenna în timp ce se ridica, nu e nimic 
de mărturisit. Nu suntem iubiţi. Nici nu ştiu dacă mă 
place în felul acela. 


— Bun, atunci spune-i asta lui Audrey. O să înţeleagă. 
M-am ridicat în picioare şi mi-am pus rucsacul pe 
umăr. 

— Hei, de asta nu ne-ai mai scris mesaje? Jenna a 


clătinat din cap. 


— Abia dacă mi-aţi scris în august. Nu eu am fost cea 
care s-a oprit. Mi se părea că nu mai avem ce să ne 

spunem. Voi vă distraţi de minune fără mine, iar eu 
nu făceam nimic interesant. Eliott şi cu mine am 
început să ne scriem e-mailuri pentru că ela vrut să 
mă întrebe ceva legat de lista de lectură pe care ne-a 
dat-o profesoara de literatură la cursul de avansați. 
Şi am continuat să vorbim... despre alte lucruri. lar 
apoi am început să ne scriem mesaje. 

Am dat din cap cu înţelegere. 

— Nu prea e nimic de zis despre Elliot. Adică, voiam 
să vă povestesc despre 

el, dar după aceea Audrey a zis că-l place. 

— E în regulă! Totuşi, cred că trebuie să-i spui. 
Poate că Audrey avea să fie dezamăgită, aşa cum îi 
spusesem şi Jennei, dar nu era de parcă ea şi Elliot ar 
fi format un cuplu. Era mai bine să facă asta acum. 


— Bate fierul cât e cald. Jenna a dat din umeri. 


— Ai dreptate. 


Când am ajuns la bibliotecă, Audrey era deja acolo. 
Credeam că avea să fie supărată fiindcă 
întârziaserăm, dar când Jenna şi cu mine ne-am 
aşezat, ne-a aruncat un zâmbet misterios. 


— Ce faci? Arăţi de parcă ai ceva să ne spui, i-am zis. 
Audrey a chicotit. 

— îţi vine să crezi? 

S-a aplecat spre noi, ne-a luat de mână şi ne-a strâns 
degetele. 

— Fac parte din comitetul Balului de Toamnă! 

— Uau, am zis. Credeam că ne vom înscrie toate la 


aceleaşi cluburi. 

— Şi ce? înscrieţi-vă şi voi! Audrey şi-a deschis 
braţele larg. 


— Putem face asta împreună! 


Faza era că eu nu voiam să fac parte din comitetul 
balului. Poate că ideea mea cu înscrisul la cluburile 
alese de fete nu era aşa grozavă. 

— Am putea să ne înscriem la altceva împreună. 

— Sigur! N-are importanţă. Aşa veţi avea informaţii 
direct de la sursă despre bal. Voi şti dinainte 
tematica petrecerii şi când se scot biletele la 
vânzare. Acum tot ce trebuie să facem e să ne găsim 
iubiţi! 


Audrey s-a întors spre mine. 
— Ai ales vreun băiat? 


— Ce? Nu. 

— Nu-mi spune că nu e nici măcar un băiat drăguţ cu 
care ai vreo oră comună şi care să te intereseze 
vreun pic. 

M-am uitat la Jenna, pentru că ăsta ar fi fost 
momentul perfect ca ea să spună ceva despre Elliot, 
dar era ocupată să-şi scoată din geantă cele zece 
miliarde de pixuri. 

— Eşti prea mofturoasă, Keiko, a zis Audrey cu glas 
coborât. Trebuie să existe un tip care nu te dezgustă. 
— Nu sunt mofturoasă, am protestat. 

Voiam un iubit, dar nu putea fi chiar oricine. Visam 
să-mi sară inima din piept, să mă copleşească 
emoțiile când stăteam împreună. Ştiam că n-ar trebui 
să mă aştept la o iubire ca în Pretty in Pink, dar nici 
n-aveam de gând să-mi cobor standardele. 

— OK, a spus Audrey pe un ton împăciuitor. Ai putea 
măcar să mai restrângi lista cu opţiuni. Alege, să 
zicem, trei tipi care să fie candidaţi posibili. 

I-am dat un ghiont Jennei pe sub masă, dar acum era 
ocupată să-şi scoată manualele din geantă. 


TRd 


— Ce zici de Sam de la ora de istorie de anul trecut? 


Sau Logan de la mate! Ai vreo oră comună cu el? 
Am scuturat din cap. Sam se scobea în nas. Adică îl 
văzusem scobindu-se în 


nas în clasa a patra. Nu puteam uita aşa ceva. Anul 
trecut, Logan o făcuse pe Colette vacă grasă. Nu-i 


spusese în faţă, dar oricum! 
— Logan e drăguţ, a zis Audrey. 
— Atunci ia-l tu. 


Nu voiam să mă mulţumesc cu aşa ceva. Undeva, 
sigur exista tipul perfect pentru mine. 

Audrey a râs. 

— Eu mă gândesc deja la cineva, îţi aminteşti? 

Cum aş fi putut uita? M-am uitat aspru la Jenna, dar 
ea îmi evita privirea. Eram gata să o lovesc cu 
piciorul pe sub masă când Audrey s-a întors spre ea. 


— Acum trebuie să te descoasem pe tine. De cine îţi 
place? Mi-am ţinut respiraţia. 


— M-am înscris la ziarul şcolii, a zis Jenna. 


— Minunat, a exclamat Audrey. înscrierile în cluburi 
şi organizaţii te vor ajuta să cunoşti băieţi! 


— Stai, ce? am spus şi m-am întors spre Jenna. Când? 
— Azi. Ştii că îmi place să scriu. Jenna mi-a văzut 
privirea şi a adăugat: 

— Puteţi să vă înscrieţi şi voi. 


— Nu ştiu, am răspuns. Poate. 


Nu-mi venea să cred că Audrey şi Jenna se repeziseră 
să se înscrie în cluburi fără să-mi spună. Ar fi trebuit 
să facem toate astea împreună. 


— O, Doamne, el e! Audrey m-a prins de braţ. 

Am dat să mă întorc, dar Audrey a început să mă 
strângă. 


— Nu te uita! E prea evident! 

N-aveam nevoie să mă întorc ca să ştiu cine era. 
Ochii Jennei se măriseră de panică în timp ce îşi băga 
manualele înapoi în geantă. Pixurile i se rostogoleau 
pe jos, dar nici măcar nu s-a obosit să le ridice. 

— Unde pleci? a şoptit Audrey. , 

— Mi-am amintit că am o programare la medic. 
Jenna şi-a luat lucrurile, a mers cât mai departe de 
Elliot şi a reuşit să ajungă la uşă fără ca el să o vadă. 
Când m-am întors spre Audrey, ea îl privea visătoare. 
Vai de mine. 


Situația asta putea deveni 
foarte urâtă 
„Şapte 


Până vineri, Jenna, Audrey şi cu mine am reuşit să 
avem o rutină plăcută şi totul părea să fi revenit la 
normal. Jenna ajungea la şcoală foarte devreme 
pentru că mama ei o aducea cu maşina înainte să 
meargă la muncă şi se ducea direct în clasă să înveţe 
până începeau orele. Eu mă vedeam cu Audrey la 
dulapul ei dimineaţa şi mai stăteam puţin de vorbă. 
Apoi, la prânz, mă întâlneam cu Jenna la coada de la 
cantină. Audrey îşi aducea mâncare de acasă şi ne 
aştepta pe iarbă, în zona care devenise de acum a 
noastră. Singurele momente neplăcute erau când îşi 
făceau apariţia Conner şi Idioţii lui, care se luau de 
noi la sfârşitul pauzei de masă. 

Totul mergea bine, ne vedeam la bibliotecă după 
şcoală ca să bârfim despre colegii noi. în seara asta 
urma să dormim la Audrey şi nu voiam să stric 
armonia dintre noi, aşa că am păstrat secretul Jennei 
pentru mine. Ştiam că Jenna trebuia să-i spună lui 
Audrey despre Elliot. Trebuia să-i spună în seara 
asta. Aşa ar fi fost corect. 

După prânz, aveam matematică şi m-am aşezat în 
bancă sperând că ora va trece repede şi că osămă 
pot bucura de weekend. Am căutat în buzunarul 
lateral al rucsacului şi am scos o cutiuţă aurie din 
care am luat o trufă. Tata primise trufele de ciocolată 
de la un client şi mi le dăruise mie. 

Când am muşcat din învelişul crocant, un tip superb 
a intrat în clasă. Pentru prima dată în viaţa mea, am 
înghiţit fără să simt vreun gust. 

— Dragi elevi! 

Am fost atenţi imediat la profesorul nostru, domnul 
Fordiani. Un elev nou, dar mai ales un elev nou atât 
de drăguţ, ne-ar fi atras oricum atenţia. 

— Acesta este Gregor Whitman. S-a mutat aici din 
Michigan. 

Whitman... ca marca de ciocolată! Nu eram sigură 
dacă mă holbam la el pentru că recunoscusem 
fulgerător numele lui Gregor, sau pentru că avea 
părul de culoarea caramelului şi ochii ca o glazură 
densă de ciocolată. Purta blugi închişi la culoare şi 
un pulover crem care era prea călduros pentru 
toamna din California de Sud. în loc să poarte 
converşi sau tenişi Vans, purta nişte ghete de 
drumeţie maro-închis. Nu se îmbrăca la fel ca băieţii 
din Pacific Vista. Foarte interesant! 

Singurul pupitru care era liber era cel din spatele 
meu. Gregor a zâmbit când s-a dus la locul lui şi am 
simţit când s-a aşezat. 

— Keiko, oare îi poţi împrumuta notițele tale lui 
Gregor? a zis domnul Fordiani, noul meu profesor 
preferat. Gregor, n-ai lipsit decât două zile, aşa că nu- 
ţi va fi greu să ne ajungi din urmă. 

Abia m-am putut concentra tot restul orei. Mă tot 
uitam la ceas şi număram minutele rămase până la 
final, când m-aş fi putut întoarce spre el. Am privit 
din nou spre ceas. Puteam să jur că e stricat. Al 
doilea braţ părea să se mişte cu încetinitorul. Voiam 
să-l fac să meargă mai repede. 

Când a sunat în sfârşit clopoţelul, aproape că 
leşinasem de oboseală încercând să grăbesc curgerea 

timpului. Mi-am adunat notițele, sperând să-l pot 
privi pe Gregor Whitman fără public. Nici vorbă de 
aşa noroc. Kimmie Chin şi Nicole Morgan s-au oprit 
la pupitrul din spatele meu. 


— Bună, Gregor, a zis Nicole cu îngâmfare. Ce nume 
mişto! 

— Mersi, a răspuns el. 

Vocea lui era catifelată, precum ciocolata topită. 

— Ce oră ai în continuare? Putem să-ţi arătăm unde e 


clasa, a zis Nicole. 

M-am întors şi am putut vedea de aproape cât de 
adorabil era Gregor. Părul îi stătea uşor ondulat 
deasupra ochilor, genele lui erau lungi şi buza de jos 
plină. Mi-am trântit notițele pe banca lui. 

— Mi le poţi da înapoi luni, am zis, aproape în şoaptă. 
M-am ridicat şi am plecat fără să aştept să mă bage 
în seamă. îmi doream să am încrederea lui Nicole şi 
Kimmie şi să mă ofer să-l conduc până la cealaltă 
clasă. Era de ajuns să-mi imaginez asta că-mi şi 
ardeau obrajii. 

După educaţie fizică, unde antrenorul ne-a pus pe 
mine şi pe Jenna să facem exerciţii pe terenuri 
diferite, Jenna s-a dus la întâlnirea de la finalul orelor 
a celor de la ziarul şcolii şi eu am mers la bibliotecă 
împreună cu Audrey. 

— Uite ce e, a zis Audrey imediat ce m-am aşezat. 
Sunt singura care şi-a ales un iubit. Tu şi Jenna 
trebuie să alegeţi pe cineva cât mai curând, altfel nu 
veţi avea destul timp până când se vor pune biletele 
în vânzare. 


— Cred că ştiu cu cine vreau să merg, am zis cu glas 


coborât. Audrey a afişat un zâmbet larg. 

— în sfârşit! Spune-mi! Cine e? 

M-am uitat în jur ca să mă asigur că nu e nimeni în 
apropiere. Abia începuse semestrul, aşa că eram 
singure în bibliotecă. 


— E nou. Avem matematica împreună. 

Mi-am apăsat palmele pe obraji ca să nu vadă că 
roşisem. 

— Şi e foarte drăguţ. 

— Oh, dar e minunat, Keiko! Mă bucur pentru tine! a 


exclamat Audrey. 

— Nu fi prea bucuroasă, am zis. Nu cred că se va 
întâmpla ceva. Probabil că nici n-o să mă bage în 
seamă. 

Privirea lui Audrey s-a mutat peste umărul meu. 
— Kiko? 

O voce suavă cu care abia începusem să mă 
obişnuiesc se auzea din spatele meu. 


Gregor s-a apropiat de masa noastră. 
— Salut, am murmurat. 

A privit-o pe Audrey şi i-a zâmbit. 

— Vă deranjez? a întrebat. 


— Sigur că nu, a zis Audrey. 

— Gregor, ea e Audrey Lassiter, una dintre prietenele 
mele cele mai bune. Audrey, Gregor. 

Vocea îmi suna normal acum. Simţeam cum inima îmi 
bătea atât de tare, că mi-era frică să nu-mi iasă din 
piept. 

— Salut! a zis Audrey cu voioşie. Ia loc! 

Am privit-o cu îngrijorare. Dacă Gregor nu voia să se 
aşeze? Dacă pur şi simplu se plimba şi a vrut să fie 

politicos? Şi îmi ştia numele! Ce mai conta că-l 
pronunţase greşit? 

Când Gregor s-a aşezat lângă mine, Audrey s-a 
ridicat şi a început să-şi adune cărţile. 

— Unde crezi că pleci? am întrebat. 

— Am uitat că trebuie să mă întâlnesc cu Tricia ca să 
discutăm ceva legat de comitetul de bal. 

Când Audrey minţea, i se înroşea nasul. Dar Gregor 
n-avea de unde să ştie asta. Audrey mi-a ignorat 
privirea disperată şi i-a zâmbit. 

— Şcoala organizează baluri caritabile de două ori pe 
an. Fac parte din comitetul Balului de Toamnă, aşa că 
ştiu totul direct de la sursă! Biletele se pun în 
vânzare peste o lună. 

Am fost surprinsă că faţa mea n-a izbucnit în flăcări. 
Oare putea fi mai clară de-atât? îmi venea s-o omor. 
— Oricum, sunt sigură că voi doi vă descurcaţi şi fără 
mine. Ne vedem mai târziu! 

Da. Cu siguranţă urma s-o omor. 

Gregor şi-a deschis manualul de matematică acolo 
unde notițele mele erau îndoite îngrijit printre pagini. 
— Mulţumesc că mi le-ai împrumutat. 

— Nicio problemă, i-am răspuns în timp ce îmi luam 
foile înapoi. 

— Ai timp să ne uităm peste tema de ieri? Aş vrea s-o 
fac chiar dacă domnul Fordiani nu mi-a cerut. 

— Sigur. 

Cine ar fi crezut că voi fi atât de recunoscătoare să 
vorbesc despre matematică? 

Şi-a tras scaunul mai aproape de mine. Vai, Doamne! 
Nu-mi venea să cred că Gregor stătea chiar lângă 
mine! Chiar dacă nu ne atingeam, simţeam cum 
corpul lui răspândea căldură. Apoi am încercat să mă 
concentrez pe lecţia de cu o zi înainte. 


— A fost o recapitulare a materiei de anul trecut, am 
zis mult prea tare. Apoi mi-am coborât vocea şi am 


împins manualul de matematică spre el. 

— Uite. 


— Mulţumesc. 


Nu îndrăzneam să-l privesc. Era atât de aproape. 
Dacă mă aplecam puţin spre stânga, genunchiul meu 
i-ar fi atins piciorul. 

A împins notițele spre mine. 

— Ai dreptate. E doar o recapitulare. Ai vrea să ne 
facem temele acum? Sau trebuie să mergi undeva? 
— Nu, nu am planuri. 

Chiar dacă aş fi câştigat un tur la fabrica Godiva, tot 
l-aş fi refuzat ca să fac tema la matematică cu Gregor 
Whitman. 

Când am început exerciţiile, mă întrebam dacă ar fi 
trebuit să fac conversaţie sau dacă el voia să se 
concentreze la temă. în niciun caz n-aveam de gând 
să fiu enervantă. 

Mi-aş fi dorit să stăm faţă în faţă ca să-l pot privi pe 
sub bretonul meu lung. Dar m-am răzgândit în clipa 
în care, brusc, braţul lui Gregor l-a atins pe al meu în 
timp ce ştergea ceva cu radiera. M-am simţit de 
parcă un şoc electric m-a străbătut de la cot către 
faţă. Am rămas nemişcată, sperând că se va mai 
întâmpla. S-a mai întâmplat! De două ori! A doua 
oară, a îngânat nişte scuze. OK, poate că Audrey îmi 
făcuse o favoare plecând. Poate că n-o s-o omor. 
Poate că o să-i mulţumesc. 

După ce ne-am verificat răspunsurile împreună, ne- 
am strâns manualele. M- am îndreptat spre dulapul 
meu, gândindu-mă că Gregor îşi va găsi altceva de 
făcut, dar a continuat să meargă alături de mine. La 
asta visasem, să mă plimb prin şcoală cu un băiat 
drăguţ. Poate că Gregor urma să fie primul meu iubit. 
Am putea merge împreună la bal. Poate că mă va 
săruta. L-am privit pieziş, iar el mi-a zâmbit, ceea ce 
a făcut ca un zâmbet larg să-mi înflorească pe faţă. 


— Deci, eşti din Michigan? l-am întrebat. Cum e 


acolo? 

— E mişto, a zis. Apoi s-a lăsat tăcerea. 
— Probabil că vremea e altfel acolo decât în 


California. 


Aş fi vrut să-mi trag o palmă. Pe bune, Keiko? 
Vremea? De ce nu mă puteam gândi la ceva 
interesant? 

— Da. Va fi ciudat să nu am zăpadă de Crăciun. 
— Sigur, am oftat. 

M-am pierdut în gânduri despre zăpadă şi am 
continuat să merg în tăcere. 

Când am ajuns la dulapul meu, am rotit lacătul, 
încercând să aleg codul corect. Gregor s-a sprijinit de 
perete, privindu-mă. Am greşit codul de două ori 
înainte să reuşesc să deschid uşa. 


— Deci ce fel de nume e Kiko? m-a întrebat. 
— E japonez, am răspuns în timp ce-mi puneam 
cărţile înapoi în dulap. 


— Oh. Dar tu vorbeşti engleza fără accent. 
L-am privit ca să văd dacă glumeşte. Numai că 


Gregor nu râdea. Stătea acolo, aşteptând răspunsul 
meu. 

— Sunt americancă. M-am născut aici. Şi părinţii mei 
la fel, i-am zis. 

— Ah. Deci de asta ai un nume de familie normal. A 
clătinat din cap. 

— Adică, un nume de familie american. 


— Tata e caucazian. Mama e americancă şi japoneză. 


— Mişto. 

Mi-am aruncat cărţile în dulap. Probabil că avea sens 
faptul că voia să ştie chestii despre numele meu. 
însemna că era interesat de mine. Sau măcar de 
numele meu. Keiko era unic. 

— îţi place ciocolata? l-am întrebat. 

— Sigur. 

I-am oferit o trufă de ciocolată cu lapte şi mi-am ţinut 
respiraţia în timp ce Gregor mesteca gânditor, 
încercând să nu mă holbez când înghiţea. 


— Delicios. 

Zâmbetul lui mă făcea să mă simt ca o baltă de 
glazură. 

înainte să pot răspunde, o voce supărătoare a ajuns 
la urechile mele. 

— Ce e pata aia de pe perete? 

Conner şi gaşca lui de Cretini veneau spre noi. 

— Oh! 

Conner şi-a dat cu palma peste frunte. Nu atât de 
tare cât l-aş fi lovit eu. 

— E o pată de aluat de chec! 

Băieţii au râs. Nici măcar nu era atât de amuzant sau 
ingenios! 

De ce nu puteau dispărea? Campusul era suficient de 
mare cât să nu trebuiască să-i văd la masa de prânz 
şi după şcoală. 

Gregor a rămas tăcut mult timp după ce băieţii s-au 
cărat. Simţeam nevoia să spun ceva. 


— Ăla e fratele lui Audrey cu prietenii lui. Au creierul 
gol în majoritatea timpului. 

— Toţi par să fie nişte tâmpiţi. 

— Asta e o descriere prea blândă, am zis, 
recunoscătoare că nu adusese în discuţie replica 
răutăcioasă a lui Conner. 


— Ar trebui să-i ignori. 

— încerc. 

— Unde mănânci la prânz? Schimbarea bruscă de 
subiect m-a surprins. 

— Ce? 

A zâmbit. 

— La prânz? Unde mănânci? Pot să stau cu tine şi 
prietenii tăi? 

— Oh! 


El voia să ia prânzul cu mine? 
— Sigur. Bineînţeles. Normal că poţi să stai cu noi. 


Sunt doar eu, Audrey şi prietena noastră Jenna. Pe ea 


n-ai cunoscut-o încă. 


— Grozav. Unde mâncaţi? Am roşit. 
— O, ăăă, aşa-i. 


Gregor a râs. Avea un râs foarte plăcut. 


— Pe gazonul de lângă clădirea principală. De partea 


cealaltă a potecii. 
— Drăguţ. Ne vedem acolo luni. 


— Dacă vrei, îţi pot face turul sălii de mese. 

— Sună bine. 


I-am făcut cu mâna când a ieşit din clădire. Avea un 
mers foarte frumos. Am zâmbit. Poate că în curând 
mă va conduce la ore... sau acasă. 


Opt 

Când am ajuns acasă, mi-am aruncat rucsacul pe 
podea. Tata era la bucătărie şi alegea condimente de 
pe raft. Am alergat spre el şi l-am îmbrăţişat. 
Dădeam pe-afară de fericire. 

— Hei, a spus el întorcându-se spre mine. Ăsta e un 
salut drăguţ. Ai avut o zi bună? 

Am dat din cap că da, zâmbind atât de tare, că mă 


dureau obrajii. 
— Ai venit devreme. 


— Abia am ajuns, a zis el. Mă gândeam să pregătesc 
o cină copioasă pentru noi. 

— O, am zis, simţindu-mă prost. l-am scris un mesaj 
mamei. Mă duc să dorm la Audrey. Ar fi trebuit să-ţi 
spun şi ţie. 

si A, în regulă. Mai multă mâncare pentru noi restul, 
atunci. 


A scos un tocător şi a început să taie ceapă şi 
morcovi. 


Mă pregăteam să pun muzică pentru el când am auzit 
o maşină intrând pe aleea noastră. Ne-am zâmbit. 
Tata şi-a şters mâinile de un prosop în timp ce mama 
a intrat grăbită pe uşa din spate cu o bentiță în păr şi 
fusta neagră de bumbac rotindu-i-se în jurul 
genunchilor. 

— Mamă! 

Am îmbrăţişat-o. Acum ziua mea era perfectă. 
Puteam să o pun la curent pe mama. Mă gândeam 
chiar şi să-i spun despre Gregor. 


M-a strâns în braţe şi apoi s-a dus să-l sărute pe tata. 
— lartă-mă, a zis, cu respiraţia tăiată. Ignoră-mă! Nu 


sunt aici, de fapt. 

— Pregătesc cina, a zis tata. 

Mama a clătinat din cap în timp ce căuta printr-un 
maldăr de hârtii din spatele blatului de bucătărie. Un 
lucru pe care îl învăţasem foarte devreme era că nu 
trebuia niciodată să mut sau să aranjez hârtiile 
mamei. Aşa dezordonate cum păreau, pentru ea erau 
aranjate în ordine. 

— Nu pot, a spus ea. Am o şedinţă în — a aruncat o 
privire spre ceasul din bucătărie — treizeci de 
minute. Mi-am uitat notițele pentru proiectul de la 
Şcoala Carlson aici. 


— Mamă, am zis, n-o să ghiceşti niciodată ce se 
întâmplă cu Audrey şi Jenna. 

— Le-am găsit! 

Mama a ridicat o mapă albastră. S-a aplecat şi m-a 
pupat pe obraz. 


— O să mănânc ceva la şedinţă. 

Apoi a plecat. Era mult mai ocupată decât îmi 
imaginasem eu că va fi. Uram să nu-i pot spune ce se 
întâmpla în viaţa mea. Nu ştiam nici când vom avea 
ocazia să vorbim. 

— Păi, măcar am putut să o vedem puţin, a zis tata 
văzându-mă că mă încrunt. Nu-ţi face griji, iubito, o 
să treacă perioada asta. Când va termina cu 
propunerea de finanţare, va fi din nou acasă în 
fiecare seară. 

— Tu şi Macy veţi avea un adevărat festin în seara 
asta, am zis. 

— A, am uitat, a spus tata în timp ce punea un 
borcănel cu condimente înapoi pe raft. Macy doarme 
la Claire în seara asta. 

A vărsat legumele tăiate de pe tocător într-o 
punguţă. 

— Pot să mănânc ceva ce a rămas de ieri şi să 
continui cu cititul. Un pic de 

relaxare sună grozav. 
— Eşti sigur? l-am întrebat. 


Şi-a întins mâna ca să-mi mângâie cuta de pe frunte. 
— Nu-ţi mai face atâtea griji, Keiko. Pot să am grijă 
de mine. Sunt băiat mare. 

Am urcat să-i urez lui Macy distracţie plăcută la 
Claire, dar când am ajuns sus, întregul etaj părea 
părăsit. Am verificat în baie — Macy nu era acolo. Am 
ciocănit la uşa dormitorului ei, iar când nu mi-a 
răspuns nimeni, am intrat întrebându-mă unde o fi. 
Apoi am auzit uşa casei şi după câteva momente, 
sora mea şi-a făcut apariţia. 

— Hei, mi-a zis, de ce eşti în camera mea? 

— Voiam doar să-ţi urez distracţie plăcută la Claire, 
am zis privind-o cu asprime. Unde ai fost? 

Macy m-a ignorat şi şi-a îndesat câteva haine într-o 
geantă pe care şi-a ridicat-o pe umăr. 

— Mama lui Claire vine să mă ia. O să aştept afară. 
M-a împins când a trecut pe lângă mine. A coborât în 
fugă. 

Era un comportament ciudat pentru Macy. Unde 
fusese după şcoală şi de ce evitase să-mi spună? 
Trebuia să o fac să vorbească cu mine mai târziu. 


IX 

Jenna, Audrey şi cu mine ne urmam rutina obişnuită 
şi făceam, ca întotdeauna, nachos în bucătăria lui 
Audrey. Jenna s-a aplecat pe sub braţul lui Audrey ca 
să caute un bol pentru avocado, în timp ce Audrey 
scotea ingredientele din frigider. 

Eu rădeam brânză. Jenna prepara celebra ei reţetă 
de guacamole. Audrey tăia roşii pentru sos. Fără 
lucruri de-a gata din magazin. Adică, în afară de 
chipsurile tortilla. Nu aveam voie să folosim cuptorul 
sau aragazul când părinţii lui Audrey nu erau acasă, 
ceea ce însemna în majoritatea timpului, aşa că 
rămăseserăm la cuptorul cu microunde. 

Amestecam şi tăiam în timp ce Audrey ne vorbea 
despre comitetul Balului de Toamnă. 

— Votăm tema săptămâna viitoare. Eu am sugerat 
Paradis Tropical. Sper să câştige! Ar fi super să avem 
ghirlande de flori şi băuturi de fructe cu umbreluţe 
din acelea de hârtie. Chiar ar trebui să vă înscrieţi şi 
voi, a zis. 

Nici eu, nici Jenna n-am spus nimic, dar Audrey ne-a 
ignorat şi a continuat să ne vorbească despre fetele 
din comitet. 

— Tricia e cea mai de treabă şi Addie are cele mai 
bune idei. 

Câinele lui Conner a început să se gudure prin 
bucătărie chiar când cuptorul cu microunde a scos 
un bip, semn că nachos erau gata. Audrey era să se 
împiedice de el când a adus salsa la masă. 

— Of, a zis ea. Câine prost. 

M-am lăsat pe vine ca să-l mângâi. Lumpy dădea din 
coadă atât de tare, că o lovea pe Audrey peste 
picioare. 

— Of, Doamne! a pufnit ea, ferindu-se. Doare! 

— Nu poate să doară chiar aşa tare, a zis Jenna, 
luând chipsurile cu brânză topită din cuptorul cu 
microunde. 

A pus platoul pe masă. 

L-am mângâiat pe Lumpy pentru că mi-era milă de el. 
Faptul că dădea din coadă era un semn bun. Câinii 
sunt veseli aproape întotdeauna. Ăsta e unul 

dintre lucrurile care îi fac să fie grozavi. 

i Câh, Keiko, a zis Audrey. Acum mâinile tale vor 
mirosi a câine. 

M-am abținut de la a-mi da ochii peste cap şi m-am 
dus la chiuvetă să mă spăl pe mâini. Când m-am 
aşezat la masă, Jenna a turnat apă în trei pahare în 
timp ce Audrey a împărţit şerveţele. Mi-a crescut 
inima când le-am văzut că- şi zâmbesc pentru că se 
aşezaseră în acelaşi timp. Am ridicat paharul. 


— în cinstea noastră, cele trei amigas! Prietene pe 


viaţă! Am ciocnit toate trei. 

— Prietene pe viaţă! au zis ele într-un glas. Audrey a 
gustat din guacamole. 

— Mmmm. Raiul pe pământ. Magia gustului! Am râs. 
— Ăsta nu e un clişeu, a zis Jenna. 

— E refrenul unei reclame retro. Pe-aproape. Audrey 
a chicotit. 

Am continuat să mâncăm cu poftă. 

— A fost groaznic că n-ai fost cu noi vara asta, Jenna, 


am zis. 

— Şi pentru mine a fost groaznic. La anul sper că nu 
voi mai fi nevoită să petrec toată vara la tata, dar 
vreau să-l văd. 


— Cred că va trebui să învăţăm să te împărţim, am 
zis. 
— E mult spus să mă împărţiţi. Audrey a pescuit 


ultimul chips. 

Apropo de împărţit, i-am dat pe furiş lui Lumpy un 
cocoloş de brânză pe sub masă. 

După ce am strâns din bucătărie, Audrey ne-a condus 
în camera ei. Jenna şi cu mine am încremenit în 
pragul uşii. Pe peretele din spate atârna un banner 
imens făcut de mână pe care scria mare „Balul 
Toamnei”. Flori artificiale în pahare roşii de plastic 
decorau dulapul, noptiera şi biroul lui Audrey, care 
fuseseră cândva albe şi asortate. 


— Ce e asta? 


Jenna se ţinea de tocul uşii. 

— Surpriză! 

Audrey a făcut o piruetă. 

— Am crezut că ne va ajuta să intrăm în atmosfera 
potrivită! 

— Balul e peste săptămâni bune, am spus. Jenna 
părea confuză. 

— Haideţi, fetelor, a zis Audrey. Ar trebui să fie 


incitant! Distractiv! 
— Nici măcar nu avem iubiţi încă. Mi se pare că pui 
cam multă presiune pe noi. 


Am păşit în cameră şi am ridicat un pahar de plastic. 
Jenna a rămas la uşă. 

— Intră odată, i-a zis Audrey. Avem atâtea de 
planificat! Jenna a făcut un pas înainte şi s-a sprijinit 


de toc. 


— Şi acum, Chec..., a început Audrey. Cât de aproape 
ai fost să-l faci pe Gregor să te invite în oraş? 

Jenna şi-a întors brusc capul spre mine. 

— Gregor? Cine e Gregor? 

— E băiatul cel nou de care îi place lui Keiko. Au 
învăţat împreună la bibliotecă azi. 

Mi-ar fi luat ani-lumină să-l conving pe Gregor să mă 
invite în oraş. Am încercat să zâmbesc ştrengăreşte, 
dar sunt sigură că a ieşit mai degrabă o grimasă. 

— Cred că ar trebui să o luăm mai încet. Poate chiar 
să urmăm un plan. Voiam să mă bucur de cursă, nu 
să trec linia de finiş. 


Audrey s-a întors spre Jenna. 

— Tu eşti singura care se abţine. Alege pe cineva ca 
să putem toate trei să ne seducem băieţii înainte ca 
biletele la bal să fie puse în vânzare. 


M-am aşezat pe pat, în timp ce Jenna stătea tăcută în 


uşă. 
— Ce-aveţi, fetelor? a întrebat Audrey. 

— Nimic, am zis, aruncându-i o privire Jennei. Asta 
era. Venise vremea să mărturisească. Jenna a strâns 
din maxilar. 


— Audrey, trebuie să-ţi... 

— înţeleg, a întrerupt-o Audrey. Divorțul părinţilor tăi 
a fost groaznic. Probabil că te-a speriat în privinţa 
relaţiilor. Dar numai pentru că mariajul părinţilor tăi 
a făcut implozie nu înseamnă că tu nu poţi fi fericită 
cu un băiat. 

Mi-am ţinut respiraţia. Nu vorbeam niciodată de 
divorţul părinţilor Jennei. 

— Ştii, a continuat Audrey, noi te putem ajuta. Poate 
dacă îţi schimbi 

garderoba. Ai putea fi foarte drăguță dacă ai purta 
hainele potrivite. Atunci băieţii te-ar băga în seamă. 
— Aş prefera ca un tip să mă bage în seamă pentru 
inteligenţa mea, a zis Jenna, păşind în cele din urmă 
în cameră şi aşezându-se pe pat. Sau măcar să aibă 
lucruri în comun cu mine. 


Audrey a dat din cap cu hotărâre. 

— Da! Aşa te vreau! I-am dat un ghiont Jennei. 
— Promite-mi că cel puţin vei încerca, a rugat-o 
Audrey. Nu ne strica distracţia. 

— Eu nu stau în calea voastră, a zis Jenna cu o voce 
gravă şi dură. 

— Nu stai? Ai fost atât de tăcută în privinţa asta, 
încât pari supărată că ne dorim iubiţi. 

— Nu asta e problema. 

Jenna şi-a încrucişat braţele la piept. 

Nu voiam să izbucnească o ceartă, aşa că m-am 
ridicat şi m-am aşezat între ele. 


— îl voi invita pe Gregor la bal. Audrey, dă-mi nişte 


sfaturi. Acum! Şi Jenna s-a ridicat în picioare. 

— E o idee excelentă. De ce ar trebui să stau să 
aştept să mă invite el? O s-o fac eu! 

— Stai, Jenna, a zis Audrey. E cineva pe care vrei să-l 
inviţi la dans? Asta e grozav! De ce n-ai spus nimic? 
Jenna s-a aşezat din nou. 

— Spune-ne! a zis Audrey zâmbind. Cine e? 

— O, n-are importanţă, a răspuns Jenna. 

— Nu fi ruşinoasă. N-o să râdem de tine. Chec, ajută- 
mă să o fac să ne spună totul. 

Niciodată nu m-am priceput la spus minciuni. Am 
încercat să mă gândesc ce aş putea să adaug. 
Audrey a strâmbat din nas în timp ce mă studia. S-a 
întors ca să o privească pe Jenna, care stătea cu ochii 
în pământ. Audrey s-a răsucit din nou spre mine. 

— Tu ştii? 

Vocea ei s-a ridicat cu o octavă întreagă, aşa cum se 
întâmpla întotdeauna când era supărată. Am încercat 
să înghit, dar simţeam că am o bezea uriaşă lipită de 
gât. 


— Tu ştii de cine îi place Jennei! De ce ţi-ar spune ţie 


şi nu mie? 

— Tu ai ştiut de cine îi place lui Keiko înaintea mea, a 


intervenit Jenna. Audrey a tras adânc aer în piept. 


— OK, aşa este. Voi două aveţi ore împreună; noi nu. 
Are sens. Unele lucruri ne scapă printre degete. 


Faptul că folosise un clişeu era un semn bun. 

— Deci, spune-mi acum, a continuat Audrey. Cine e 
norocosul? Mi-am ţinut respiraţia cât Jenna a şoptit: 
— Elliot Oxford. 

Nimeni nu s-a mişcat. Nimeni n-a respirat. Secundele 
treceau. 

— Ce-ai zis? a întrebat Audrey, un pic prea calmă. 
— îmi pare rău, a spus Jenna. Adică, nu îmi pare rău 
că îmi place de el, ci că îţi place şi ţie. 

Audrey a clipit. 

— Păi, a zis ea, trebuie să alegi pe altcineva. E al 


meu. Eu l-am ales prima. 


— Nu e o minciună, a spus Jenna. 
— N-are importanţă, a replicat Audrey, dând din 
mână. Tu doar alege pe altcineva. 


— Nu e corect, a protestat Jenna. 

— Eu v-am spus deja că-mi place de el! Tu n-ar trebui 
să-l furi! 

— Nu-l fur, a zis Jenna cu blândeţe. 


— Exact! Pentru că vei alege pe altcineva. 

— Jenna şi Elliot se ştiu deja, am zis. Sunt prieteni. 
— Pentru că au fost împreună la cursurile pentru 
avansați anul trecut? Şi ce? Asta nu înseamnă nimic. 
— Ne-am scris mesaje la sfârşitul verii. Am vorbit 
despre şcoală şi alte chestii, a intervenit Jenna. 


Audrey s-a dat înapoi de parcă Jenna ar fi împins-o. 
— Tu i-ai scris mesaje? 

Vorbea de parcă o acuza pe Jenna de crimă. 

— Audrey, am zis, încercând să o liniştesc. S-a întors 


spre mine. 

— Mi-ai ascuns asta! Cum ai putut? Prietenele n-au 
secrete unele faţă de altele! 

— Nu te supăra pe Keiko, a zis Jenna. Nu e vina ei. I- 
am spus abia miercuri. Şi nu te supăra nici pe mine. 
Nu e ca şi când am făcut asta dinadins. 


— Ai încălcat regulile, a ripostat Audrey. 

— Ce reguli? 

— Nu furi iubitul prietenei tale! Niciodată, în vecii 
vecilor! a strigat Audrey. 

— Nu-l fur de la tine. Nici măcar nu suntem 
împreună. Şi nici voi nu sunteţi! 


— Deci lasă-l în pace! 

Simţeam o transpiraţie rece pe spate. Nu mă puteam 
gândi la niciun lucru care ar fi putut opri dezastrul 
ăsta. 

— Dacă nu-l laşi, nu eşti o prietenă adevărată, a zis 
Audrey. 

— Nu trebuie să ne certăm pe tema asta, a răspuns 
Jenna. Eu doar ţi-am spus că şi mie îmi place de el. 
Atâta tot! 

— încetează să mai vorbeşti cu el. Nu-i mai scrie 
mesaje! Nu te apropia de el! 


— Asta n-o să se întâmple, a zis Jenna. Suntem 
împreună la ziarul şcolii. 
— Deci de aia te-ai înscris acolo! a urlat Audrey. 


Jenna a dat din umeri. 


— Ştii că îmi place mult să scriu. Şi că vreau să fiu 
scriitoare sau jurnalistă într-o bună zi! 

— Poate că ar trebui să ne oprim, am zis. Trebuie să 
ne calmăm şi să discutăm despre asta. Dar mai întâi, 
haideţi să luăm o pauză. Noi ne ducem în sufragerie. 
Când am apucat-o pe Jenna de braţ ca să o trag către 
hol, Audrey a arătat cu degetul spre ea. 


— Nu e nimic de discutat! Apoi a început să plângă. 
Ori încetează, ori nu mai e 
prietena noastră de acum 
încolo 

Nouă 

— Mă duc acasă, m-a anunţat Jenna când am ajuns în 
sufragerie. 

— Nu poţi pleca acum! 


— Nu ne vrea aici. 
— E supărată şi rănită. Las-o să-şi plângă amarul şi 
apoi putem discuta despre asta. 

Oricât uram conflictele, uram şi mai mult lipsa unei 


soluţii. Jenna a clătinat din cap. 
— Asta nu se poate rezolva într-o seară. E 
încăpăţânată. N-am făcut nimic greşit! 


— Ştiu, ştiu. 

— Nu l-am furat pe Elliot. 

— Bineînţeles că nu. Ea trebuie doar să se calmeze. 
Apoi îşi va reveni. 

— Nu pot să cred că se poartă aşa! Jenna şi-a luat 
geanta. 

— Nu pleca, am rugat-o. Dacă pleci, Audrey va crede 
că nu-ţi pasă. 

— Deja crede asta. 

— Atunci arată-i că greşeşte. 

— Lăsând-o să-l ia pe Elliot? 

— Nu, adică, evident, voi doi sunteţi deja prieteni. 
Probabil că te place. I-am zâmbit. 

Buzele i s-au arcuit uşor în sus. 


— Probabil. 


— Audrey îşi va da seama că n-ai făcut asta ca s-o 
răneşti. Te va ierta că nu ne-ai spus mai devreme. E 
pur şi simplu surprinsă şi supărată. 


— Mă va uri pe veci. 

Jenna şi-a scos telefonul şi a scris cu furie un mesaj. 


— Nu-i adevărat. Dă-i timp. 
— Cred că va avea nevoie de mai mult decât o 
noapte, dar mă voi întoarce dimineaţă. 


Jenna şi-a pus geanta pe umăr şi şi-a luat sacul de 
dormit. 


— Mama e pe drum. Am oftat. 

După ce mama Jennei a venit să o ia, l-am scos pe 
Lumpy la plimbare în cartier. Cerul avea nuanţe de 
roz şi purpuriu în timp ce soarele apunea, dar nu mă 
puteam bucura de privelişte. Cearta prietenelor mele 
mă întristase foarte mult. Audrey nu se mai supărase 
niciodată aşa de tare, cel puţin nu pe vreuna dintre 
noi. Tot ce voiam era ca lucrurile să fie din nou aşa 
cum fuseseră dintotdeauna. Clasa a şaptea abia 
începuse şi totul se schimba. 

Eram atât de absorbită în propriile gânduri, încât m- 
am oprit din mers. în loc să tragă de lesă, Lumpy s-a 
aşezat şi m-a privit cu limba atârnându-i. 

— Eşti un căţel cuminte, i-am zis şi m-am aplecat să-l 
îmbrăţişez. 

Lumpy şi-a pus botul pe umărul meu; i-am mângâiat 
blana mătăsoasă. Măcar el îmi ţinea companie în 
seara asta. Câinii sunt mai puţin complicaţi decât 
oamenii. Ei te iubesc orice ar fi. Ei nu te ignoră 
niciodată, nu te judecă şi nu te batjocoresc. 

Lumpy a dat din coadă şi m-am simţit din nou în 
stare să mă îndrept către casă. 

Când ne-am întors, i-am dat lui Lumpy apă proaspătă 
şi m-am apropiat pe vârfuri de camera lui Audrey. 


Am bătut încetişor la uşă. 


— Audrey? 

Niciun răspuns. Am bătut puţin mai tare. Poate că 
dormea. 


— Pleacă de-aici! Ups. Sau poate că nu. 

Era devreme, dar nu voiam să stau trează de una 
singură. Nu aveam voie pe canapeaua din sufragerie, 
care era numai pentru rarele dăţi când domnul şi 
doamna Lassiter primeau clienţi la ei acasă, iar 
canapeaua din sufragerie era incomodă. Gândul că 
trebuia să dau ochii cu Audrey în starea în care se 
găsea era şi mai neplăcut, chiar dacă mi-ar fi dat voie 
în cameră. Şi totuşi, nu voiam să renunţ ca Jenna. 
Urma să rămân aici şi să aştept ca Audrey să se 
calmeze. 

Lumpy s-a strecurat pe lângă mine în hol şi s-a dus în 
camera lui Conner. Mi- a venit o idee. Conner nu 
venea acasă decât duminică. Să îndrăznesc? Gândul 
de a sta pe patul lui mă dezgusta, dar aş fi putut să- 
mi pun sacul de dormit deasupra. 

Lumpy se înghesuise sub birou, dar a ieşit să mă 
întâmpine când am intrat în cameră cu toate lucrurile 
mele şi am închis uşa după mine. Am aprins lampa de 
pe noptieră şi mi-am pus sacul de dormit pe pat, 
inspectând camera. 

Nu mai fusesem acolo de peste un an. 

Vopsise pereţii în culoarea nisipului. Trofeele de T- 
ball de pe dulap dispăruseră. în locul lor erau 
maldăre de cărţi despre dresajul câinilor şi 
comportamentul canin şi fluturaşi de la facultăţi de 
medicină veterinară. Ştiusem dintotdeauna că fratele 
lui Audrey îl adoră pe Lumpy şi câinii în general, dar 
pasiunea asta serioasă m-a lăsat mască. 

M-am întors la patul făcut cu grijă. Pe vremuri, 
Conner avea aşternuturi cu modele inspirate din 
baseball. în vara de dinainte să înceapă gimnaziul, 
înainte să se transforme într-un nesuferit îngâmfat, 
avea o pătură verde- închis. Singurul lucru 

neschimbat era posterul retro al filmului Casablanca 
de deasupra patului. 

Acum doi ani, eu şi Conner făcusem maraton de filme 
clasice. Casablanca, Guess Who's Coming to Dinner, 
Breakfast at Tiffany's. Audrey se uitase împreună cu 
noi la ultimul. îi plăcuse la nebunie, dar mie nu. 
Uram personajul asiatic interpretat de un bărbat alb. 
Era un stereotip ridicol şi greşit. Mă insultau ochii lui 
mijiţi şi accentul fals. Audrey mi-a zis că eram prea 
sensibilă. 

— Chec, exagerezi, mi-a spus ea, râzând. Nu e de 
parcă cineva te priveşte pe tine aşa! Nu trebuie să te 
simţi lezată! 


— Dar mă simt lezată, am zis, cu ochii plini de 
lacrimi de furie. 

— E destul de insultător, a intervenit Conner. Audrey 
a pufnit. 


— Nu te poţi simţi insultat. Tu eşti alb! 

— Nu fi prostuţă, a spus Conner. Nu ne mai uităm o 
dată. Chec are dreptate, e insultător. 

Audrey a rămas tăcută pentru tot restul zilei, dar mai 
târziu mi-a spus că i s-a părut ciudat că fratele ei mi- 
a luat apărarea. Nu m-am gândit la asta atunci, dar 
privind în urmă, da, a fost ciudat, Conner de azi şi-ar 
fi bătut joc de mine. 

Am desfăcut sacul de dormit şi m-am schimbat în 
pantalonii largi de pijama 

şi într-un tricou mult prea mare cu bomboane M&M's 
imprimate pe partea din faţă. Când m-am băgat în 
sacul de dormit, Lumpy a sărit lângă mine şi mi-a 
lipit un botic umed de obraz. Ăsta era un bonus. 
Audrey nu-l lăsa niciodată pe Lumpy să doarmă în 
camera ei. Am stins lumina şi l-am luat în braţe pe 
Lumpy. 

Următorul lucru pe care mi-l amintesc e că m-am 
trezit ameţită. Mi-a luat câteva secunde să-mi dau 

seama unde sunt. Ceasul digital al lui Conner arăta 
1:15. Am mijit ochii în camera întunecată. Lumpy a 
sărit din pat când uşa s-a deschis şi s-a închis cu un 
zgomot delicat. A salutat-o pe Audrey, iar ea s-a 
aplecat şi l-a luat în braţe. 

Stai. De când îmbrăţişa Audrey câinele? 

Am aprins lumina şi mi s-a tăiat răsuflarea. Conner a 
ridicat din sprânceană către mine. 


— Ce faci aici? am zis. 

— 'Te-aş putea întreba acelaşi lucru. Conner stătea 
drept. 

— Te-ai certat cu Audrey? 

— Ceva de genul. 

Nu era treaba lui. M-am ridicat şi m-am frecat la 
ochi. 


— Mă duc să dorm în sufragerie. 


Conner a dat din cap că nu. îşi lăsase părul să 
crească şi câteva şuviţe îi veneau în ochi. 


— Nu, o să dorm eu pe canapea. Tu eşti deja aici. 
Poţi să rămâi. Am făcut o pauză. 

— Credeam că te-ai dus cu cortul. 

— Maşina tatălui lui Teddy s-a stricat la jumătatea 
drumului. 

Arăta obosit. Probabil că de asta nu-mi vorbea urât. 
Lumpy s-a întors în pat lângă mine. 


— Te place, a zis Conner. Şi ţie îţi place de el. 
L-am luat în braţe pe Lumpy, care a dat vesel din 


coadă. 

— E cel mai bun. 

Conner a traversat camera şi s-a aşezat la marginea 
patului. A întins mâna şi l-a scărpinat pe Lumpy după 
urechi. Lumpy s-a lipit de el. Simţeam puţină invidie. 
îmi doream să am şi eu un câine. 

— i-am văzut cărţile, am zis. Te gândeşti să mergi la 
facultatea de medicină veterinară? 

Conner a zâmbit. Era ceva neobişnuit, dat fiind că în 
ultima vreme nu-mi aruncase decât rânjete 
batjocoritoare. 


— Da. într-un fel, acum ăsta e visul meu. Trebuie să 
iau note mari. 
— Uau. 


— Uau? 

— Nu ştiu, am zis. Cred că nu mi-am imaginat 
niciodată că tu ai putea fi serios în privinţa vreunui 
lucru. 

Mi-am pus mâna peste gură. Ups. Trebuie să învăţ să 
gândesc înainte să vorbesc. Chiar când începeam să 
ne înţelegem, probabil că distrusesem armistițiul, 
chiar dacă fusese unul scurt. 


Conner m-a surprins, izbucnind în râs. 

— Probabil că am meritat-o pe asta. 

S-a aşternut tăcerea şi mi-am dat seama deodată că 
eram în pijamale, pe patul lui Conner, în camera lui, 
lângă el. 


Conner s-a apropiat de birou; acum că se îndepărtase 
puţin de mine, mă simţeam mai confortabil. 


— Am fost un tâmpit, a zis. 

— Cam aşa. 

Nu puteam să-l contrazic. Fusese exasperant şi 
răutăcios mai mult de un an. 

— Ce s-a întâmplat? Cândva eram prieteni. 

— Cu accent pe eram. 

— Corect. Eram. Din cauza insultelor tale imature n- 
am mai fost. 

— Crezi că acolo a început? 

Ne-am privit furioşi până când Lumpy a scâncit. 


— în fine. N-are importanţă. 

în mod normal i-aş fi dat o replică, dar de data asta 
mi-am ţinut gura. Poate pentru că era târziu şi 
întuneric, sau poate pentru că Audrey era furioasă şi 
Jenna se cărase, sau poate pentru că Lumpy era 
lângă mine şi îmi dădea curaj. N-am lăsat furia să 
pună stăpânire pe mine. Am tras aer în piept. 


— De ce? am întrebat. Ce s-a întâmplat între noi? 
Conner a tras scaunul de la birou şi s-a aşezat pe el. 
— Ai făcut o alegere, a spus. 


— O alegere? 

— Da. Eram prieteni. Petreceam timp împreună, cu 
toţii, noi patru. Dar apoi Audrey a devenit posesivă şi 
ciudată. 

— Aaa, da. 

Conner şi cu mine făceam deseori echipă împotriva 
lui Audrey şi a Jennei când jucam jocuri de societate 
şi chiar dacă ele câştigau la cultură generală 
(Audrey) şi la jocuri de cuvinte (Jenna), eu şi Conner 


TRd 


ne distram mai mult. Râdeam şi inventam reguli 
stupide cu care să ne amuzăm. Cred că Audrey ar fi 
preferat să piardă jocul decât să vadă cum noi doi ne 
simţeam atât de bine împreună. 


Conner privea în pământ. 

— Audrey mi-a zis să încetez să mai petrec timp cu 
voi. 

— Chiar a făcut asta? 


— Şi apoi te-a pus să alegi, iar tu ai ales. 

Se întâmplase în timpul unui joc de Monopoly la mine 
acasă. O convertisem pe Jenna la jocuri de societate 
în clasa a treia. Şi tradiţia a continuat pe măsură ce 
am crescut, iar Conner şi Audrey au început să 
rămână singuri acasă. 

în timpul acelui joc de acum doi ani, eu şi Conner 
pierdeam, aşa că el a sugerat să ne unim forţele. 
Audrey a spus că trişam. Conner a contrazis-o. Au 
început să ţipe unul la altul şi Audrey a răsturnat 
tabla de joc pe podea. Eu şi Jenna ne-am ridicat 
şocate. 

— Eu sau Conner, mi-a cerut Audrey. Cu cine vei fi 
prietenă? Pentru că eu n- o să mai petrec timp cu 
frate-meu niciodată! 

Credeam că va trece, dar nu s-a întâmplat aşa. 
Audrey a dovedit că putea purta pică precum nimeni 
altcineva. M-am uitat la Conner. 

— în tot timpul ăsta ai fost supărat că am ales-o pe 
prietena mea cea mai bună? Şi credeai că dacă te 
răzbuni punându-ne tot felul de porecle oribile şi 


jignitoare totul va reveni la normal? 
— Am fost furios, a zis. 


— Da, dar eu n-am intenţionat să te rănesc. Tu faci şi 
spui dinadins lucruri care mă rănesc. 

Conner m-a privit îndelung, iar eu m-am foit şi mi-am 
îngropat faţa în blana lui Lumpy. N-avusesem de 
gând să spun toate lucrurile acelea. De vină era lipsa 

somnului — de asta izbucnisem, spunând cum mă 
simţeam. 

— Ai dreptate, a zis Conner. 

Nu m-am putut abţine şi am adăugat: 

— Şi dacă tot am atins subiectul, când Doug ne strigă 
Marele Zid Chinezesc e rasist. 


Conner a dat din umeri. 

— Da, i-am spus să înceteze. îmi pare rău, OK? 
Probabil că visam. Conner îşi cerea scuze. 

— Ok, am zis. Dar cred că lui Audrey îi va lua foarte 
mult timp să te ierte. Conner s-a ridicat; muşchii 
braţelor îi erau încordaţi. 

— Nu vorbesc despre Audrey. Nu-mi pare rău deloc 
în privinţa ei. 

— Eşti supărat pe ea din alt motiv? M-a ignorat şi s-a 
îndreptat spre uşă. 

— Vei fi bine cu Lumpy în cameră? îi place să stea 
aici. 

— Sigur, am murmurat în clipa în care el s-a 
strecurat pe uşă afară. Mi-a luat foarte mult timp să 


adorm din nou. 


Zece 

Când m-am trezit în dimineaţa următoare, uşa era 
deschisă şi Lumpy plecase. M-am strecurat afară din 
sacul de dormit şi am verificat holul. Uşa lui Audrey 
încă era închisă. M-am uitat la ea, dorindu-mi ca 
prietenele mele să nu se fi certat niciodată. Nu ştiam 

de ce eram speriată. Audrey era prietena mea cea 
mai bună. Ar fi trebuit să pot vorbi cu ea. 

în schimb, m-am dus la bucătărie. Mi s-a făcut pielea 
de găină de la răcoarea dimineţii, în timp ce luam 
ingredientele pentru ciocolată caldă din cămară. 
Gestul drăguţ al lui Audrey, care le cumpărase pentru 
mine, părea să fie foarte departe în trecut. Părinţii ei 
se întorseseră târziu şi lăsaseră un bilet pe blat pe 
care scria că vor dormi mai mult. 

Am pus o tigaie pe aragaz şi am prăjit seminţele de 
cacao. în aer s-a răspândit aroma puternică pe care o 
adoram. Apoi le-am turnat într-un bol şi am adăugat 
condimente la prăjit în aceeaşi tigaie. Bucătăria s-a 
încălzit, iar mirosul afumat de chili m-a învăluit ca o 
pătură. 

Am închis aragazul şi m-am aplecat ca să scormonesc 
prin dulap după râşniţa de cafea. Nu era la locul ei. 
Am dat un robot de bucătărie la o parte. Mi-am vârât 
braţul cât mai adânc în dulap. Lumpy a ţopăit spre 
mine şi m-a lins pe faţă. 


Am râs şi am ridicat braţul care era liber. 
— Nu-i cinstit, nu mă pot apăra, am zis, încercând să- 
i evit limba. 


— Faci ciocolata aia caldă bestială? 

Vocea lui Conner m-a speriat şi m-am ridicat brusc, 
izbindu-mă de marginea blatului. 

Mi-am frecat umărul şi am rămas nemişcată când ela 
intrat în bucătărie cu părul ciufulit şi cu lesa lui 
Lumpy bălăngănindu-i-se în mână. Purta blugi 
decoloraţi şi un tricou verde smarald şifonat, aceleaşi 
haine pe care le avea pe el când stătuserăm de vorbă 
în miez de noapte. 

M-am aplecat din nou şi am continuat să caut râşniţa. 
Era ciudat să-l aud pe Conner vorbind cu mine la fel 
ca înainte de a se fi transformat într-un nenorocit. 
Mi-am alungat gândul acela făcând o grămadă de 

zgomot, mutând oale şi tigăi până când am găsit 
râşniţa ascunsă în spatele blenderului. 

Am sărit înapoi în picioare ţinând-o deasupra capului 
de parcă era un trofeu. Dar apoi l-am văzut pe 
Conner stând chiar în faţa mea, de partea cealaltă a 
blatului, şi aproape că am căzut pe spate. Ţine-te 
bine, mi-am zis, punând râşniţa între noi. 

Conner a zâmbit şi cred că şi eu i-am zâmbit. 

— L-ai scos pe Lumpy la plimbare? l-am întrebat în 
timp ce vărsăm condimentele din tigaie în râşniţă. 

— Ar putea ieşi la plimbare de cincizeci de ori pe zi şi 
tot nu i-ar ajunge, a răspuns el şi s-a aşezat pe un 
taburet. Pot să te ajut? 


— Nu-i nevoie, am zis. Conner a chicotit. 
— Ce e? 


L-am privit cu ochii mijiţi. 

— Faci pe şefa, m-a tachinat el, pe un ton pe care nu- 
l mai auzisem de cel puţin un an. 

Am tras aer în piept. 

— în regulă, cât macin totul, poţi pune patru ceşti de 
apă la fiert. 

M-a salutat milităreşte şi a venit de partea cealaltă a 
blatului. Ne-am văzut de 


treabă în tăcere, iar eu nu m-am mai gândit la 
sentimentul de stânjeneală şi m-am concentrat pe 
cacao. Era modul meu preferat de a prepara 
ciocolată caldă, chiar dacă Audrey se plângea că e 
prea mult de muncă şi prea mult de aşteptat. Ea 
credea că e mai uşor să torni apă fiartă peste un 
amestec de pudră dezgustător. 

Conner a scos o strecurătoare şi un bol. Mai 
preparaserăm reţeta asta împreună în urmă cu doi 
ani, cu Audrey uitându-se la noi. Nu-mi venea să cred 
că-şi amintea paşii. Am turnat prin strecurătoare 
amestecul de ciocolată caldă în bol. Am pus cu 
polonicul două porţii egale în două căni şi am împins 
una spre Conner. 

înainte să ia prima înghiţitură, a privit scurt spre 
mine. 


TRd 


— Suntem bine acum, aşa-i? 

Am dat din cap că da şi apoi am închis ochii ca să-mi 
beau ciocolata caldă. Gust intens de cacao, iute şi nu 
foarte dulce. Un amestec perfect de arome. 

Am tras cu ochiul pe deasupra cănii şi l-am privit pe 
Conner sorbind. Nu tuturor le plăcea gustul. Nu era 
o ciocolată caldă obişnuită. 

— La fel de bună cum îmi aminteam. A dat din cap 
spre cana lui. 


— Mi-a fost dor de asta. 


Nu eram sigură dacă se referea la ciocolata caldă sau 
la noi. Când l-am urmat la masa din bucătărie, mi-am 
dat seama că răspunsul era important. 


— De ce eşti supărat pe Audrey? l-am întrebat. A 
scuturat din cap. 


— Uită de asta. 
— Dar poate reuşesc să vă ajut să vă împăcaţi. 


A pufnit. 

— Tipic din partea ta, Chec. 

— Asta ce-ar trebui să însemne? 

— Aşa faci tu. Te grăbeşti să salvezi oamenii şi să 
repari totul. M-am încruntat. 

— O spui de parcă ar fi un lucru rău. Conner răsucea 
cana în mână. 

— Tu ce cauţi acasă? 


Vocea lui Audrey a răsunat în bucătărie. 

Conner, cu spatele la sora lui, a închis ochii şi a tras 
adânc aer în piept. Părul lui Audrey era pieptănat şi 
faţa îi era curată. Arăta proaspătă şi îngrijită, în timp 
ce eu mă simţeam murdară şi şleampătă în pijamale. 


— Vrei nişte ciocolată caldă? am întrebat-o. 
— Nu dacă e ciudăţenia aia pe care o prepari tu. S-a 


îndreptat spre frigider. Măcar vorbea cu mine. 
Lumpy a auzit frigiderul deschizându-se şi a ţopăit 
până acolo. Audrey, care ţinea în mână o cutie cu suc 
de portocale şi un măr, s-a împiedicat de el. A scăpat 
cutia şi sucul s-a vărsat pe podea. 

— Pleacă din calea mea, câine prost! s-a răstit ea. 
Conner a traversat bucătăria şi Lumpy l-a urmat 
dând din coadă, neavând habar de privirea tăioasă a 
lui Audrey. 

— Nu-l înjura, a zis Conner. 


— Tu vorbeşti? a pufnit Audrey. Tu eşti regele 
înjurăturilor. 
— Şi tu eşti regina narcisismului! 


Conner l-a dus pe Lumpy afară din bucătărie. 

— Dispari de pe faţa pământului, Conner, şi ia-ţi şi 
câinele ăsta idiot cu tine! a urlat Audrey când uşa de 
la intrare s-a trântit. 

întreaga casă s-a cutremurat, iar Audrey s-a întors în 
camera ei păşind cu furie. Nu înţelegeam cum puteau 
dormi părinţii ei în zgomotul ăla. Poate că se 
obişnuiseră. 

Am ridicat cutia de suc de pe jos şi am curăţat 
podeaua. Am spălat vasele, după care am şters 
blatul. îmi doream ca atmosfera să fie mai bună şi 
Audrey mai veselă. N-aveam idee cum puteam să mă 
împac cu ea, dar trebuia să încerc. 

în loc să merg să-i vorbesc, m-am dus în sufragerie. 
Pe rafturile bibliotecii se găseau fotografii din 

vacanțe cu familia sau de la ocazii speciale. Pentru că 
domnul şi doamna Lassiter predau cursuri despre 
fotografie digitală şi conduceau o afacere cu 
fotografii, pe care le developau şi înrămau, casa lor 
era plină de poze developate. 

Fiecare membru al familiei avea câte un raft pe care 
putea aşeza poze. Toate pozele de pe raftul lui 
Audrey erau cu ea, împreună cu mine şi Jenna. 
Portretele noastre de la şcoală din clasa a şasea. Noi 
trei în costume asortate de Halloween din anul în 
care ne-am costumat în sushi. înainte de divorţ, 
mama Jennei ne făcea costumele. Era o fotografie cu 
noi călărind în San Diego, şi încă una cu noi pe plajă. 
Audrey purta bikini, Jenna un tankini negru sport, iar 
eu un tricou larg peste costumul meu de baie dintr-o 
singură piesă. 

Raftul lui Conner nu se prea schimbase de-a lungul 
anilor. Undeva mai în spate, avea fotografia cu echipa 
de T-ball din urmă cu multă vreme. Aşa îi cunoscuse 
pe Teddy şi Doug. în faţă era o poză mai recentă cu ei 
trei, în parc, pe terenul de baseball, transpiraţi, dar 
fericiţi. Celelalte poze erau cu Lumpy. Lumpy pe când 
era un căţeluş costeliv pe care Conner l-a găsit 
învelit într-o pătură murdară lângă tomberon. Lumpy 
arătând deşirat peste câteva luni, cu mingea de tenis 
în gură. Avea urechile ciulite, de parcă era atent la 
ceva ce îi spunea Conner. 


Uşa din faţă s-a deschis cu un scârţâit. 

— Hei. 

M-am răsucit cu un zâmbet larg. 

— Te-ai întors. 

Părul Jennei era acum de un violet intens şi 


întunecat. 

— Cred că ştiu ce ai făcut azi-noapte, i-am zis. Arată 
bine. Jenna a tras de o şuviţă. 

— Mulţumesc. A trebuit să fac ceva. N-am putut 
dormi. A făcut semn cu capul în spatele ei. 


— Cum mai e atmosfera? 


— A fost în regulă până când ea şi Conner au început 
să ţipe unul la altul azi- dimineaţă. 

— Hai să terminăm odată. 

— Serios? 

— M-am gândit la asta toată noaptea, Keiko. Mă simt 
prost pentru Audrey, chiar mă simt, dar n-am făcut 
nimic greşit. Poate în afară de faptul că nu i-am spus 
imediat ce simt pentru Elliot, dar n-am avut şansa. în 
plus, nici nu eram sigură de ceea ce simţeam. Nu 
sunt ca voi. Trebuie să mă gândesc îndelung la 
lucrurile astea. 

Am urmat-o pe Jenna în hol cu un amestec de groază 
şi speranţă în suflet. Te rog, fă ca totul să fie bine. 
Paşii noştri erau ciudat de gălăgioşi pe covor. 

— îi va trece, a zis Jenna. Va găsi un alt tip de care să 
se îndrăgostească, întotdeauna găseşte altul. 

Jenna a bătut la uşă şi a deschis-o fără să aştepte un 
răspuns. Audrey s-a ghemuit în pat. Pancarta făcută 
de ea era sfâşiată în bucăţi şi florile artificiale erau 
împrăştiate care încotro prin cameră. Jenna a dat la o 
parte nişte şerveţele făcute cocoloş şi s-a aşezat pe 
podea, lângă pat. Eu am luat loc la biroul lui Audrey, 
de partea cealaltă a camerei, lângă uşă. 

— Ar fi trebuit să-ţi spun despre Elliot, a început 
Jenna. Dar nu eram sigură că ar fi ceva de zis. Mi-am 
dat seama că-mi place de el numai după ce m-am 
întors acasă. 

Audrey s-a ridicat. 

— Ar fi trebuit măcar să ne spui că vă scrieţi mesaje. 
E un lucru destul de important! 

— îmi pare rău, OK? a murmurat Jenna. Audrey a 
rupt un şerveţel. 

— Şi nu fi supărată pe Keiko. 

M-am foit pe scaun în timp ce Audrey îşi făcea de 
lucru cu alt şerveţel. Jenna a oftat. Eu mi-am ţinut 
respiraţia. 

— Tu şi Elliot sunteţi împreună? a întrebat Audrey. 
Jenna a dat din umeri. 

— Asta ce înseamnă? 

— M-a invitat în oraş, a zis Jenna încet. Luăm prânzul 
împreună mâine. 

— Nu te duce, i-a cerut Audrey. 

— Poftim? am răbufnit eu şi Jenna în acelaşi timp. 
Audrey şi-a aruncat şerveţelul pe podea. 


— Am zis, nu te duce la întâlnire. Hai să uităm de 
partenerii pentru bal. Hai să uităm de iubiţi. 

Mi-a aruncat o privire tăioasă. 

— A fost o idee stupidă. 

— Asta n-are nimic de-a face cu faptul că îl plac pe 
Elliot. Nu încerc să ating un ţel cu asta, a zis Jenna. 
îmi place de el. îi place de mine. 


— Alegi un tip în detrimentul prietenelor tale, a zis 
Audrey. 
— Ba nu. 


— Atunci nu te duce la întâlnire! 

— Audrey, am început eu să spun. 

A sărit de pe pat de parcă avea arcuri pe tălpi. 

— încetează, Keiko! Nu te băga! Ai făcut destul rău! 
— încerc să ajut, am zis cu un tremur în glas. 

— Atunci fii de partea mea! 

— Nu sunt de partea nimănui, am zis. Audrey s-a 


întors din nou spre Jenna. 


— Dacă prietenia noastră înseamnă ceva pentru tine, 
nu te vei duce la întâlnire cu Elliot. 

Jenna s-a ridicat. 

— Las-o baltă, Audrey. Nu mă poţi forţa să aleg. N-ar 
trebui să fiu nevoită să aleg. 


— Nu? 

Jenna şi-a încleştat mâinile. 

— Nu e de parcă dacă nu ies cu Elliot asta înseamnă 
că el va ieşi cu tine. 

— N-ai de unde să ştii, a zis Audrey. Nu mi-ai dat 


nicio şansă! 

— Audrey, am spus, Elliot şi Jenna se cunosc deja. 
Sunt prieteni. A invitat-o în oraş. De ce nu poţi pur şi 
simplu să te bucuri pentru ea? 

Audrey m-a țintuit cu o privire sfredelitoare. 

— Eşti exact ca părinţii mei! întotdeauna eşti de 
partea altora în loc să fii aliata mea! 


— Nu e adevărat! 


— Afară din casa mea! Amândouă! 

— Audrey, am implorat-o. 
Jenna mi-a şoptit un scuze şi a plecat. Eu trebuia să 
încerc să îndrept lucrurile. 


— întotdeauna ţi-a plăcut mai mult de Jenna, a zis 
Audrey. 

— Nu-i adevărat, am contrazis-o eu. Vă iubesc pe 
amândouă la fel de mult. 


— Mincinoaso! a ţipat Audrey. 

Am ieşit din cameră împleticindu-mă şi am păşit în 
hol. Nu ştiam ce să fac, dar nu puteam rămâne. Nu 
când ea era atât de furioasă. 

M-am dus în camera lui Conner ca să-mi strâng 
lucrurile. Mi-am rulat sacul de dormit tremurând, 
întrebându-mă cum ajunsese totul să meargă atât de 
prost. Ba chiar mai rău, nu ştiam cum să îndrept 
lucrurile. Nu voiam să-mi imaginez cum ar fi dacă 
Jenna şi Audrey nu şi-ar mai vorbi. Simţeam un ghem 
în stomac. 

Chiar atunci am auzit uşa de la intrare trântindu-se şi 
voci venind din sufragerie. Erau Conner, Teddy şi 
Doug şi nu voiam să dau ochii cu ei. Am închis uşa de 
la camera lui Conner şi am încuiat-o. M-am ghemuit 
pe podea, sperând că băieţii vor rămâne în 
sufragerie. 


Am închis ochii şi am încercat 
să mă calmez. Ignoră-i pe 
băieţi şi găseşte o cale de a le 
împăca pe Audrey şi Jenna, mi- 
am zis. Aveam nevoie să-mi 

limpezesc gândurile şi să pun 
la cale un plan 
„Unsprezece 


— Cine e acolo? se auzea vocea înăbușită a lui 
Conner. 


Am deschis ochii şi mi-am dat seama că adormisem 
pe podea. Două bătăi în uşă m-au făcut să mă ridic în 
grabă. După încă o bătaie, m-am împleticit spre uşă 
şi am descuiat-o. 

Lumpy a intrat primul în cameră, urmat de Conner, 
Teddy şi Doug. Băieţii purtau tricouri pătate de 
sudoare şi pantaloni scurţi. Eu încă eram în pijamale. 
Nu purtam sutien — nu că aş fi avut nevoie de unul 
—, dar mă simţeam oricum foarte dezbrăcată. Mi-am 
încrucişat braţele la piept, întrebându-mă cât de 
ciufulită eram. 

— îţi stă mişto părul, a zis Doug, râzând maliţios. 
M-am pregătit de mai multe răutăţi şi mi-am strâns 
mai tare braţele pe lângă corp. 

Numai că Teddy s-a mulţumit să ia vechea minge de 
burete de pe jos şi să o arunce la coşul de deasupra 
uşii. Doug a sărit şi a prins mingea cât încă era în 
aer. 


— Interceptare făcută de Noian şi publicul e în extaz! 
Doug a imitat sunetele unui stadion plin de suporteri. 
— Lassiter apare să salveze jocul, a zis Conner 
repezindu-se spre Doug. Teddy s-a izbit în amândoi, 
făcându-i să se prăbuşească pe podea. 

— Dar mascota a jucat jocuri toată noaptea şi acum 


se împleticeşte pe teren. 


— Cretinule, a făcut Doug, râzând, în timp ce 
tovarăşii lui stăteau grămadă peste el. 
Am zâmbit larg. Erau amuzanţi. 

S-au ridicat de pe podea şi Conner m-a privit o clipă. 
Oare aceea era îngrijorare pe faţa lui? Nu. Probabil 
că voia doar să tragă un vânt. Am făcut o grimasă. 


Teddy a dat din cap spre mine. 

— Putoarea din camera lui Lassiter te termină? Asta 
i-a adus un pumn în braţ din partea lui Conner. 

— Putoarea ta ne sufocă, Chen, i-a zis Doug lui 


Teddy. 

Era ciudat să stau în camera lui Conner cu băieţii 
care se înjurau unul pe altul, şi nu pe mine. 

— Am fost în parc, mi-a zis Conner. Hei, ar trebui să 
vii la meciul nostru de marţi. 

— Majoreta noastră personală, a spus Doug. Da, cu 
siguranţă merităm aşa ceva. 

— Ce meci? am întrebat. 

— Jucăn trei la trei cu alţi tipi în fiecare marţi, a zis 
Conner împingându-l pe Teddy în Doug, aparent fără 
niciun motiv. 

Mă îndoiam că vorbeau serios în privinţa invitaţiei şi 
nu eram sigură că urma să merg, dar am dat din 
umeri şi am spus: 


— S-ar putea să vin. 

— îmi pare bine să văd că deja ai alţi prieteni cu care 
să-ţi petreci timpul! Audrey stătea în uşă, roşie la 
faţă. 


— Măcar acum ştiu că n-ai fost niciodată cu adevărat 
prietena mea! 


A tropăit înapoi în camera ei şi a trântit uşa. La cât 
se trânteau uşile pe aici, mă întrebam prin ce minune 
casa rămânea în picioare. 

Teddy şi Doug au mormăit că le e foame şi s-au dus în 
bucătărie. 

— Ar trebui să merg să vorbesc cu Audrey, am zis. 
Conner a dat din umeri. 

— Te va ucide. 

Am tras adânc aer în piept. 

— Pot fi prietenă cu voi amândoi. 

— Mă îndoiesc, dar mult noroc oricum. 


— Pot, am repetat. 

Lumpy m-a urmat în hol, dar când a văzut unde 
merg, s-a întors repede în camera lui Conner. Ce 
câine isteţ. 

Audrey stătea pe podea printre bucăţelele mototolite 
din pancarta distrusă. M- am aşezat lângă ea. 

— Doamne! 

Audrey rupea pancarta în bucățele şi mai mici. Mi s-a 


strâns stomacul. 


— Tu şi Conner? a zis şi a început să arunce cu hârtie 
în mine. E pur şi simplu aiurea! 


— Eu şi Conner? Despre ce vorbeşti? Am stat de 
vorbă doar. M-a privit. 

— în camera lui! 

— Cu Teddy şi Doug! 


Mi-am strâns braţele în jurul corpului. 

— Am stat de vorbă, Audrey. Atâta tot. Nu fi 
scârboasă. 

— Ar fi scârbos! 

— Exact. Aici suntem de acord. 


Audrey a început să adune hârtia mototolită. 

— îmi pare rău că nu ţi-am spus că Jennei îi place de 
Elliot, dar nu puteam împărtăşi un secret care nu era 
al meu. Avea emoţii. 

— N-ar fi trebuit să aibă! 

Am strâns din buze ca să nu spun ceva ce ar fi putut 
inrăutăţi situaţia. 

Audrey azvârlea cocoloaşe de hârtie spre coşul de 
gunoi şi rata de fiecare dată. 

— Ar fi trebuit să ne spună ceva în momentul în care 
a început să-i scrie mesaje! 

— îi e greu să vorbească despre chestii, mai ales 
după divorţul părinţilor ei. O ştii pe Jenna. 

— Nu. Tu o ştii pe Jenna. Voi două aţi fost mai 
apropiate dintotdeauna. Voi două vorbiţi despre 
chestii şi pe mine mă excludeţi. 


— Când am făcut asta? Am strâns din dinţi. 


— Când te-am exclus? 


— în anul în care părinţii ei au divorţat! Venea mereu 
la tine acasă şi pe mine nu mă invitai niciodată! 

Mai vorbiserăm despre asta de nenumărate ori. 

— Mama o invita pe Jenna la noi. îmi plăcea să o am 
alături. Şi când mi-am dat seama că te simţi exclusă, 
te-am invitat şi pe tine! 


— Mă simţeam de parcă eram la morgă. 
— Ea nu avea nimic de sărbătorit. M-am enervat. Am 


inspirat adânc. 


TRd 


— Audrey, asta era atunci, când ea avea probleme. 
Nu te vom exclude. 

— Oricum, cine are nevoie de ea? Audrey şi-a tras 
nasul. 


— L-a ales pe Elliot în locul nostru. 

— Nu, nu l-a ales. Tu ai pus-o să aleagă. Nu e corect 
să-ţi obligi prietenii să aleagă. Jenna ar trebui să 
poată să se bucure de noi toţi. 

— Oamenii fac alegeri mereu. Uită-te la părinţii mei, 
a zis Audrey. 

— Despre ce vorbeşti? 


— Conner primeşte întotdeauna orice vrea. S-a 
înscris la T-ball, pleacă în drumeţii cu prietenii, are 
câinele ăla. Mai ales câinele! Eu nu voiam un câine, 
dar nu m-au ascultat. 


Audrey a început să se plimbe prin cameră. 
— Şi când eu vreau ceva? Las-o baltă! 


— Cum ar fi? 

— Un laptop! Şi prostul de Conner a zis că pe el nu-l 
deranjează să împartă calculatorul cu mine. De parcă 
lui îi pasă dacă ei economisesc bani sau nu. Prin 
urmare, bineînţeles că părinţii mei au ţinut cu el. 
Adio laptop pentru mine. 


M-am abținut să spun ceva. Nu eram proastă. Audrey 


s-a oprit şi s-a întors spre mine. 

— Păi, acum ştim cine ne sunt adevărații prieteni, iar 
Jenna nu e printre ei! O să mergem la Balul de 
Toamnă, a zis. Tu şi cu mine. Tu vei merge cu Gregor, 


iar eu voi găsi pe altcineva. 
— Audrey, hai să renunţăm la povestea asta. 


Nu aveam nevoie de un iubit ca să fiu fericită. Aveam 
nevoie de prietenele mele cele mai bune. 

— încă putem merge la bal. 

— De ce să ne obosim? 

— îţi place de Gregor? 

Am simţit că mă înroşesc când am dat din cap că da. 
Audrey a zâmbit pentru prima dată de ieri încoace. 
— Voi doi aţi fi un cuplu drăguţ! 

— Chiar crezi? 

— Nu renunţa. N-o lăsa pe Jenna să ne distrugă 


planurile. 

Ştiam că n-aş fi rezolvat nimic dacă-i luam apărarea 
Jennei. Am ajutat-o pe Audrey să strângă resturile de 
pe jos şi îmi doream să fie tot atât de uşor să fac 
lumină în prietenia noastră cu Jenna. 


Doisprezece 


Luni, la prânz, am stat la intrarea de la cantină 
aşteptând-o pe Jenna. Grupuri de copii se împingeau 
pe lângă mine. Dacă nu se grăbea, nu mai avea timp 
să mănânce. Am privit spre ceasul de pe perete. Nu 
întârzia niciodată. Urma să ne lase baltă? Să mă lase 
baltă pe mine? Părea în regulă la ora de sociologie, 
dar nu mai vorbiserăm despre fiascoul din weekend. 


Am oftat şi am acceptat fără tragere de inimă faptul 
că Jenna n-avea să apară. 

— Aici erai! 

Gregor a venit la mine. 


— Ce înghesuială! Abia te-am găsit. 

Frustrarea provocată de Jenna s-a transformat în 


bucurie. Gregor era mai drăguţ decât îmi aminteam. 
— Mor de foame, a zis el. Ce e bun de mâncare? 


Mi-am dezlipit ochii de la gura lui. Trebuie. Să. 
Vorbesc. Nu-mi venea să cred că era acolo, în faţa 
mea. Adică, îmi spusese că se va întâlni cu mine, dar 
credeam că pur şi simplu se purta politicos. 


Am tuşit scurt. 

— Sunt patru cozi principale. 

Am vorbit mai tare, încercând să acopăr zgomotul. 
— Mâncarea americană e în stânga. Burgeri, 
corndogi, cartofi prăjiţi. 

— Recepţionat. 

— Barul de salate e în centru. Specialităţile în 
dreapta. Se schimbă în fiecare zi. Se pare că azi 


avem mâncare asiatică. Probabil rulouri cu ou foarte 
moi şi sushi dubios. 


— Am înţeles. Trebuie să evit mâncarea asiatică. A 
dat din cap spre mine. 

— Cred că tu te poţi numi expertă în domeniu. 

I-am aruncat o privire ironică, dar zâmbetul lui m-a 
îmblânzit. 

— Ce e acolo? 

A arătat cu degetul spre secţiunea la care era coada 


cea mai lungă. 


— Sendvişuri. Probabil cel mai bun lucru de pe-aici. 
Dar sunt atât de populare, încât o să-ţi petreci toată 
pauza de masă stând la coadă. 

— Şi atunci noi cu ce rămânem? Mi-a plăcut felul în 
care a spus „noi”. 
— Mâncare nesănătoasă, am zis în timp ce îl 


conduceam prin mulţime. 

Am cumpărat burgeri şi cartofi prăjiţi, iar în timp ce 
traversam campusul ca să ne întâlnim cu Audrey, 
câteva fete s-au oprit ca să se holbeze la Gregor. Mi- 
am ţinut capul sus, plină de bucurie. Mergea lângă 
mine! Lua prânzul cu mine! 

Audrey ne-a făcut cu mâna când ne-a văzut 
apropiindu-ne. Gregor s-a aşezat lângă mine, iar eu 
nu mă puteam opri din zâmbit. L-am privit pe furiş în 
timp ce deschidea un pacheţel de ketchup. Mâinile 
lui păreau puternice. Oare cum ar fi fost să-l ţin de 
mână? Mi-am mutat privirea înapoi la tava mea 


înainte să-şi dea seama că mă holbam la el. 
Am mâncat în tăcere. încercam din răsputeri să 
găsesc un subiect de discuţie. 


Eram atât de fermecată de cât era de drăguţ, că nu 
puteam gândi limpede. 

— Deci, a zis el, cât de important e Balul Toamnei pe 
aici? Audrey s-a abținut să nu chicotească în clipa în 
care am înghiontit-o. 

— Ce e? a continuat Gregor. Am spus ceva amuzant? 


— Nu, am răspuns. 

— Atât doar că noi suntem foarte entuziasmate în 
privinţa balului, a zis Audrey. Numai cei din clasa a 
şaptea şi a opta pot merge. 

— Tare, a făcut Gregor. Se merge în perechi? Sau în 
grupuri? 

— Ambele, a răspuns Audrey. Dar în perechi e mai 
drăguţ. Voiam să-i trag un şut. Era prea directă. 

— Sunt sigură că tu nu vei avea probleme să-ţi 


găseşti o parteneră. Audrey şi cu mine ne-am zâmbit. 


— Vor sta la coadă, atât de multe vor fi, a zis Gregor, 
cu un zâmbet ştrengăresc. 


— Ei, da. 

Audrey a luat un cartof prăjit de pe tava mea şi l-a 
aruncat spre el. Gregor s-a ferit şi a râs. 

— Hei, nu irosi mâncarea, a spus el. 

A luat un cartof prăjit şi l-a aruncat spre Audrey. 

Ea s-a lăsat pe spate la timp ca să-l evite şi am râs cu 
toţii. 

Audrey i-a zâmbit. 

— Ai o prietenă? 

Mi-am scăpat burgerul pe tavă. Audrey nu ştia deloc 
să fie discretă. Bineînţeles că nici eu n-am fost 
discretă când m-am întors spre Gregor ca să-i aud 
răspunsul, sperând cu înfrigurare să nu aibă pe 
nimeni. 

El a zâmbit. 


— Nu în acest moment. 


DA! I-am răspuns cu un zâmbet. 

— Uite că vin, a zis Audrey. 

Conner, Teddy şi Doug au trecut pe lângă noi. Conner 
a dat din cap spre mine, dar niciunul n-a spus nimic. 
Gregor şi-a scos telefonul, l-a atins şi apoi l-a îndesat 
înapoi în buzunar. 

— Trebuie să fug, ne vedem la ore, Keiko. 


îmi pronunţase numele corect! Am dat din cap 
aprobator şi l-am privit îndepărtându-se. 

După ce s-a făcut nevăzut, Audrey m-a apucat de 
braţ. 

— Doamne, Keiko. E adorabil. Eşti atât de norocoasă! 
Zâmbeam cu gura până la urechi. 

— Invită-l la bal când mergeţi la ore! Zâmbetul mi-a 
dispărut într-o clipită. 

— Azi? Nici gând, am zis. 

— De ce? 

— E mult prea devreme. Biletele nici măcar n-au fost 


puse în vânzare. Nu 


ştim dacă mă place în felul ăla. Şi oricum ar fi mult 
mai romantic dacă m-ar invita el. 


— Oh! 

Audrey m-a înghiontit. 

— Pun pariu că se va gândi la un mod foarte drăguţ 
de a te invita! 

— Da, am zis. Poate că va veni la mine acasă cu flori 


şi o cutie de bomboane. 

— Pfffff. 


Audrey a dat din mână. 

— Asta e atât de plictisitor! Ar face bine să se 
gândească la ceva mai mişto şi mai impresionant de- 
atât. 

A sunat clopoţelul şi, în timp ce strângeam resturile 
de la prânz, Audrey mi-a zis: 

— Trebuie să flirtezi cu el, Keiko. Eşti prea tăcută. 
Nu are cum să-şi dea seama că-l placi. 

— Nu ştiu să flirtez. 

Numai ideea flirtului mă făcea să mă neliniştesc. 

— Ai face bine să înveţi, a răspuns Audrey. E chipeş. 
E nou. Nu va fi singur pentru mult timp. 

Cuvintele ei îmi răsunau în urechi în timp ce 
mergeam la ora de matematică. Nicole şi Kimmie 
erau lângă pupitrul lui Gregor. Râdeau şi îl atingeau 
pe braţ. Nici n-a observat când m-am aşezat în faţa 
lui. Se purta de parcă prânzul nostru nici nu avusese 
loc. 

Nicole şi Kimmie erau frumoase. Arătau de parcă 
aveau şaisprezece ani, iar eu arătam de parcă aveam 
zece. N-ar fi fost de ajuns tot flirtatul din lume ca să-l 
fac pe Gregor să mă observe atunci când fetele alea 
erau prezente. îmi doream să fim într-un film de John 
Hughes. Atunci şi-ar da seama că ele sunt 
superficiale. Ar încerca să-mi atragă atenţia zâmbind 
spre mine şi am deveni cuplul perfect. 

Viaţa reală nu e niciodată ca în filme. 


Jenna n-a apărut la bibliotecă în după-masa aceea. 
Audrey şi cu mine ne-am făcut temele fără să reluăm 
discuţia despre ce se întâmplase. Speram ca lui 
Audrey să-i treacă supărarea cât mai curând. îmi era 
dor de trioul nostru. Nici nu apucasem să o întreb pe 
Jenna cum fusese întâlnirea cu Elliot. Oricum, n- aş fi 
putut-o întreba de faţă cu Audrey. 

Voiam să vorbesc cu mama despre toate astea şi 
despre faptul că Macy avea secrete, dar mama n-a 
venit la cină în seara aia. Iarăşi. Macy a fost tăcută în 

timpul mesei, iar tata îşi tot verifica telefonul. îmi era 
dor de mama şi de felul în care ne bombarda cu 
întrebări. Ok, poate că mi se păruse enervant uneori, 
dar azi mi-aş fi dorit atât de mult să spargă tăcerea 
ciudată de la masă. 

După cină, am urcat în camera mea ca să-mi fac 
temele. Nu mă puteam concentra. Mă lua somnul şi 
visam cu ochii deschişi la Gregor. în fiecare vis, eram 
mai frumoasă şi mai voluptoasă decât Nicole şi 
Kimmie. Am oftat. Asta n-avea să se întâmple 
niciodată. 

Am deschis browserul şi am scris „sutiene” în 
motorul de căutare. Uau! Erau o grămadă de opţiuni. 
Am dat click pe un link. Cupele dublu D arătau mai 
mari decât capul meu. Am mai explorat şi m-am oprit 
la un link care se numea „Trucuri pentru Fetele cu 
Pieptul Plat”. Crema pentru Sâni a Doctorului Bust 
pretindea că poate să-ţi mărească sânii cu o cupă în 
plus. Bun. Un alt link m-a dus la o maşinărie cu 
arcuri care arăta ca un instrument de tortură. 

M-am ridicat şi m-am privit în oglindă. M-am întors 
spre lateral şi m-am posomorât privindu-mi propria 
reflexie. Poate că aveam nevoie de un sutien cu mai 
multă vată decât cel pe care îl aveam. Mi-am împins 
pieptul în afară, încercând să-mi imaginez cum aş 
arăta cu sâni. 

Macy a intrat în camera mea fără să bată la uşă. M- 
am repezit spre birou ca să închid laptopul şi m-am 
aşezat cu atâta forţă pe scaun, încât acesta s-a rotit 
spre pat. Sora mea m-a privit cu suspiciune. 

— Ce-i cu mama? m-a întrebat Macy, aşezându-se pe 
pat şi suflându-şi bretonul de pe faţă. 

— Ce vrei să spui? 

— Aproape că nu mai dă pe-acasă. 

Mă gândeam la acelaşi lucru, dar privind chipul 
îngrijorat al surorii mele mai mici, nu-i puteam spune 
că nici mie nu-mi convenea deloc situaţia asta. 

— E din cauza promovării. Lucrează opt ore acum şi 


mai are şi propunerea aia de finanţare. 
— Dar e mereu la muncă. 

— Ce vrei să spui? 

— Am auzit-o pe mama vorbind cu tata noaptea 
trecută. A ieşit la cină cu doamna Kitamura în fiecare 
seară săptămâna asta. 

— Asta a făcut? 

Macy a dat din cap că da. 

— De ce ar ieşi mama cu prietena ei în loc să vină 
acasă? Abia dacă o mai vedem! 

Sora mea şi-a împins o şuviţă de păr în gură şi a 
început să o mestece. 

— Sunt sigură că va fi acasă săptămâna viitoare, am 
zis repede. A fost doar ocupată. Totul e bine. 

Chiar voiam să cred asta din tot sufletul. 

— Nu-ţi face griji, OK? Poţi vorbi cu mine oricând. Te 
deranjează ceva? 

Voiam să o întreb din nou de ce nu-mi spusese unde 
se dusese după ore, dar ştiam că asta n-ar fi făcut 
decât să o îndepărteze de mine. 

— Vreau doar ca mama să fie acasă, ca înainte, a zis 
Macy. 

— Nu-ţi face griji, am repetat în timp ce sora mea s-a 
ridicat şi a ieşit pe uşă. Totul e în regulă. 


După ce Macy a plecat, m-am 
tot gândit la ce-mi spusese. De 
ce lua mama cina cu doamna 
Kitamura în loc să vină acasă? 
Ne evita? Şi dacă da, de ce? îi 
spusesem lui Macy să nu se 
îngrijoreze, dar acum eu eram 
îngrijorată! N- aveam nevoie 
de încă o problemă. Era destul 
că încercam să le fac pe 
Audrey şi Jenna să se împace şi 
să-l conving pe Gregor să mă 

invite la bal. Familia era la fel 
de importantă ca prietenii. 
Trebuia să mă asigur că Macy 
e bine, ceea ce însemna să aflu 
ce se întâmpla cu mama. Din 
păcate, habar n-aveam cum să 
fac asta, aşa cum nu ştiam nici 
ce-o să fac în celelalte situaţii 
!Treisprezece 

Marţi i-am scris lui Audrey că nu mă voi putea întâlni 
cu ea înainte de ore. A răspuns cu un emoji 
aprobator. M-am dus direct la ştiinţe sociale, ştiind 
că Jenna va fi singura din clasă la ora asta. 

M-am aşezat în spatele ei. Jenna avea părul strâns 
într-o codiţă mov. S-a răsucit pe scaun şi mi-a zâmbit. 
— Ai venit devreme. 

— Mi-e dor de tine! A oftat. 

— Şi mie mi-e dor de tine. 

— Cum a fost prânzul cu Elliot? Jenna a schiţat un 
zâmbet. 

— A fost drăguţ. Am vorbit două ore la cafenea. 

— Două ore? Uau! 

Nu-mi puteam închipui că aş fi în stare să vorbesc cu 


Gregor atât de mult. 


— Despre ce? 

— în general, chestii legate de ziar. 

— Tare. 

Jenna arăta mai fericită decât fusese tot anul trecut. 
— N-o să mai pot învăţa cu tine după ore, a zis. 
Atunci se întâlneşte redacţia. 

— Oh. 

Asta era o veste tristă. 

— Cu prânzul cum rămâne? Jenna a făcut o grimasă. 
— Te rog, ia prânzul cu noi, i-am zis. 

Aveam nevoie să rămână ceva neschimbat. Măcar un 
singur lucru. 

— Audrey încă e supărată pe mine. 

— Nu va rămâne supărată pe veci. Trebuie măcar să 
vii! 

— îmi va cere să mă despart de Elliot. 

— Dă-i timp, i-am zis. îşi caută deja un alt 
pretendent. Pun pariu că până la sfârşitul săptămânii 
va uita complet de Elliot. 

— Poate, a murmurat Jenna, jucându-se cu pixul. 

— Hei, am zis. E destul de ciudat să n-o am pe mama 


prin preajmă de când a fost promovată. Tu te-ai 
obişnuit cu faptul că tatăl tău e absent? 


Mi-am dres glasul. 

— Aşteaptă, nu, nu voiam să sune aşa. Jenna a dat 
din cap. 
— Keiko, e în regulă. 


— Nu vreau să te supăr. 

— Nu mă superi. Şi da, încă mi-e greu să nu-l am pe 
tata prin preajmă, dar încep să mă obişnuiesc. Şi tu 
te vei obişnui cu faptul că mama ta lucrează mai 
mult. 

Nu voiam să mă obişnuiesc. Voiam ca mama să fie 
alături de mine ca să putem vorbi, dar mi se părea 
egoist să spun asta ştiind că tatăl Jennei n-avea cum 
să se întoarcă la ea. Treburile suplimentare ale 
mamei erau temporare. Cel puţin aşa speram. 

— I-am scris un mesaj lui Audrey ieri, a zis Jenna, 
schimbând subiectul şi eliberându-ne de stânjeneala 
care plutea în aer. 


— Asta e grozav! am exclamat. Ce ţi-a spus? 

— Nu mi-a răspuns. 

— Poate că n-a văzut. 

Amândouă ştiam că Audrey n-ar fi ratat un mesaj. 

— Mi-am cerut scuze deja, a zis Jenna. Acum totul 
depinde de Audrey. Elevii au început să umple clasa. 
— Nu există vreo cale de mijloc? am şoptit când a 
intrat domnul Jay. 


— Asta ar trebui s-o întrebi pe Audrey. 


N-am apucat să vorbesc cu Audrey despre asta în a 
doua jumătate a zilei. Oricât de mult îmi doream să 
pun capăt certurilor dintre Audrey şi Jenna, n-aş fi 

abordat niciodată subiectul la prânz, de faţă cu 
Gregor. Ultimul lucru pe care mi l-aş fi dorit era ca el 
să afle chestii personale ce ne puneau într-o lumină 
proastă. Chiar speram ca el să ia prânzul cu noi. 
Când am ajuns la cantină, nu ştiu de ce, coada la 
sendvişuri era mică. Am ajuns imediat în faţă şi mi- 
am luat un sendviş de curcan cu pâine de secară. în 
timp ce plăteam, am observat că Gregor mă aştepta. 


Inima mi-a tresărit şi aproape am scăpat tava. 

— Hei, a zis el, uitându-se la tava mea. Ai luat un 
sendviş. Arată bine! 

— O să-l împart cu tine. 


în sinea mea, am chiţăit de bucurie, dar am avut grijă 
să nu las să se vadă cât de încântată eram. Voiam să 
par stăpână pe mine şi să mă port de parcă îmi 
împărţeam prânzul cu tipi drăguţi tot timpul. Poate 
că norocul era de partea mea până la urmă! Vă voi 
învinge, Nicole şi Kimmie! 

Când m-am aşezat lângă Audrey, am pus o jumătate 


din sendvişul meu pe tava lui Gregor şi am zâmbit. 
— Deci, ce părere ai despre şcoala noastră până 
acum? a întrebat Audrey. 


Gregor a luat un pumn de cartofi prăjiţi şi i-a pus la 
mine pe tavă. Din fericire, o privea pe Audrey, care 
tocmai îi punea întrebarea, altminteri ar fi putut să 
observe că faţa mi se înroşise de satisfacţie. Am 
ridicat un cartof prăjit, gândindu-mă că mâna lui îl 
atinsese, iar acum eu îl duceam la buze. Ca un sărut. 
Nu mai iubisem niciodată aşa o bucăţică de cartof. 
Am mâncat încet, savurând fiecare îmbucătură. 

— E mult mai mare decât fosta mea şcoală, a zis 
Gregor. Şi California e diferită de Michigan, dar e 
mişto aici. Oamenii sunt grozavi. 

Asta m-a făcut să zâmbesc şi mai tare. Credea că 
suntem grozavi! Dar apoi m-am oprit în mijlocul unei 
înghiţituri. Vorbea despre mine şi Audrey, sau vorbea 
despre mai mulţi oameni, ca de exemplu Nicole şi 
Kimmie? Câţi oameni cunoştea? 

în timp ce eu mă întrebam obsesiv oare cu ce 
persoane îşi petrecea timpul, Audrey vorbea cu el 
despre orare. Am mâncat jumătatea mea de sendviş 

fără să mai scot vreun cuvânt. Am simţit umezeala 
ierbii infiltrându-se prin pantalonii mei albastru- 
deschis, cei pe care Audrey mă ajutase să-i aleg când 
ieşiserăm la cumpărături. îi purtam cu o pereche de 
Vanşi gri cu buline albe. 

Gregor şi-a verificat telefonul. 

— Trebuie să plec. 

S-a întors spre mine când s-a ridicat. 

— Mulţumesc că ţi-ai împărţit sendvişul cu mine, 
Keiko. Eşti dulce. 

I-am zâmbit. Nu voiam să mă vadă roşind, aşa că m- 
am ridicat şi mi-am făcut de lucru cu tava. Audrey a 
scos un mic țipăt şi şi-a pus mâna la gură. 


Ne-am uitat la ea. Făcuse ochii mari şi se uita la 
pantalonii mei. 

— Ce e? am întrebat, aplecându-mă spre ea. M-am 
aşezat în ceva greţos? Normal. Doar erau pantaloni 
noi. 

Audrey a sărit în picioare şi mi-a şoptit la ureche: 


— Ţi-a venit ciclul. 

Am simţit că faţa mi-e cuprinsă de flăcări. Păcat că 
nu se întâmpla de- adevăratelea pentru că m-ar fi 
ajutat să dispar de sub privirea curioasă a lui Gregor. 
M-am aşezat repede la loc. 

— Ce s-a întâmplat? a întrebat Gregor. 

— Nimic! am zis. Totul e în regulă! Ne vedem mai 
târziu! 

Audrey căuta prin rucsac, dar dacă scotea un 
absorbant sau un tampon în clipa asta, urma să o 
omor. 

— Nu am puloverul la mine, mi-a zis. L-am lăsat în 
dulap. 

Of, Doamne. îmi venea să intru în pământ de ruşine. 
De ce continua Gregor să stea acolo? 

— Am eu o jachetă, a zis el, deschizându-şi fermoarul 
hanoracului de fâş. 

— NU! am urlat. E în regulă! 

Nu voiam să-mi leg jacheta lui Gregor Whitman la 
brâu. Adică, în orice altă situaţie, mi-ar fi plăcut la 
nebunie, dar nu pentru asta. Dacă ar fi plecat, m-aş 


fi putut gândi la o soluţie. 
Gregor şi-a dat jos jacheta şi mi-a aruncat-o. 
— Am două surori mai mari. Mi-a zâmbit înţelegător 


şi a plecat. 

Am privit în urma lui, mult după ce s-a pierdut în 
mulţime, şi mi-am trecut degetele peste materialul 
neted al jachetei. 


Audrey a oftat adânc. 
— Asta a fost atât de romantic! 


Cuvintele ei m-au adus cu picioarele pe pământ. 
Eram sfâşiată între dorinţa de a strânge în braţe 
jacheta lui Gregor şi de a dispărea de pe faţa 
pământului. Cum aş mai fi putut da ochii cu el? 

— Ce-o să faci? m-a întrebat Audrey. Sună imediat de 
intrare. Ai ceva în care să te schimbi? 


Corect. Urma să dispar de pe faţa pământului de 
ruşine. 

— Da. 

Aveam haine de schimb în rucsac pentru genul ăsta 


de situaţii. 
— Am pantaloni de trening în vestiar. Dacă mă 
grăbesc, pot să ajung la ore la timp. 


— Pantaloni de trening? Audrey a strâmbat din nas. 

— Nu e momentul să mă judeci pentru că n-am 
simţul modei. Mi-am legat jacheta lui Gregor în jurul 
taliei. 

— Ne vedem la bibliotecă după ore? Audrey a 


scuturat din cap. 

— Am o întâlnire cu comitetul Balului de Toamnă. Ar 
trebui să vezi ce planuri are Gregor după ore. 

în orice alt context, poate, dar acum nu voiam să mai 
dau ochii cu Gregor prea curând. Din păcate, ar fi 
trebuit oricum să-l văd la ora de matematică. 

Când am ajuns acolo în pantaloni de trening, am tras 
aer în piept înainte de a păşi în clasă. Gregor îmi 
spusese că are surori mai mari. îmi dăduse jacheta 
lui. Şi Audrey numise gestul său romantic. Poate că 
nu fusese atât de rău şi mai aveam o şansă. l-am 
strâns jacheta în braţe. 

La fel ca ieri, Gregor m-a ignorat când am intrat în 
clasă. Nicole şi Kimmie erau acolo primele, 
monopolizându-l. Nicole stătea pe scaunul meu. Am 
rămas acolo, sperând că mă va observa şi se va muta, 
dar nici vorbă de aşa noroc. Nici Gregor nu-şi lua 
ochii de la Nicole ca să-mi remarce prezenţa. 


— îmi place la nebunie tricoul tău, a zis Nicole. 
Gregor şi-a dezvelit dinţii perfecţi pentru ea. 
— E doar Gap. 


— Arată bine pe tine, a răspuns Kimmie. 

Uau. Nu mă puteam închipui spunându-i lui Gregor 
niciunul dintre lucrurile alea. Deveneam agitată 
numai ascultându-le pe Nicole şi Kimmie. 

Clopoţelul a sunat şi Nicole a sărit din scaunul meu, 
izbindu-se în mine. 
— Scuze, mi-a zis. Nu te-am observat. 


M-am aşezat şi i-am dat înapoi jacheta lui Gregor. 

— Mulţumesc, i-am spus, simţindu-mă invizibilă şi 
urâtă pe lângă Nicole şi Kimmie. 

Gregor m-a privit, aruncându-mi un zâmbet care îmi 
era menit numai mie, şi mi-a zis: 

— Cu plăcere. 

Când m-am întors spre pupitru, Nicole şi Kimmie mă 
priveau răutăcios. Mi-a înflorit un zâmbet pe faţă. 
Chiar dacă îmi venise ciclul în timp ce luam prânzul 
cu Gregor, rememoram toate chestiile bune: Gregor 
mă găsise la cantină, mersesem cu el, îmi împărţisem 
sendvişul cu el şi, după cum subliniase Audrey, 
făcuse gestul romantic de a-mi împrumuta jacheta 
lui. Totul se terminase cu un zâmbet numai pentru 
mine, de faţă cu Nicole şi Kimmie. 


Chiar dacă fusese cea mai 
jenantă zi din viaţa mea, 
fusese şi cea mai frumoasă pe 
care o trăisem vreodată 
!Paisprezece 


La sfârşitul orelor, încă zâmbeam. Marcasem şase 
puncte în timpul unui exerciţiu la ora de sport, şi 
domnul antrenor Yang mi-a zis că, dacă o ţineam tot 
aşa, aş fi putut da proba pentru echipa de baschet a 
şcolii. Asta n-avea să se întâmple, dar era o premieră 
pentru mine să ies astfel în evidenţă. 

încă zâmbeam când am ajuns la dulapul meu de pe 


hol. 
— Hei, a zis Conner. 


Ce făcea aici? S-a dat la o parte din calea mea. Am 
învârtit lacătul şi mi-am deschis dulapul. 

— Unde ai fost la prânz? m-a întrebat Conner. Am 
trecut pe-acolo ca să te salut, ca de obicei, dar nu 
erai. 

L-am privit mirată. Să-şi facă apariţia şi să mă insulte 
la finalul prânzului era un fel de a mă saluta? M-am 
abținut să spun ceva ca să menţin pacea între noi. 
îmi plăcea mai mult aşa. 


— Am fost ocupată, am zis. 
— Eşti gata? 
— Pentru ce? 


— Vii să ne vezi jucând în parc, nu? 

Uitasem de asta. Mi se părea că trecuse un secol de 
când fusesem la ei acasă şi stătuserăm de vorbă. 

— Putem merge împreună dacă vrei, a zis Conner. 
Audrey avea o întâlnire a comitetului şi Jenna era 
ocupată cu ziarul. N-aveam altceva de făcut, aşa că 
am dat din cap aprobator. 

Am mers prin aerul cald de toamnă şi niciunul dintre 
noi n-a scos o vorbă în timp ce traversam cartierul; 
zgomotele dinspre şcoală deveneau tot mai 
estompate cu fiecare pas. L-am privit pe Conner. 
Stătea drept, nu era deloc gârbovit. De ce mi-l 
imaginasem mereu mai gârbovit? Nu că mi-l 
imaginam des. Conner s-a întors să mă privească în 
ochi, dar mi-am răsucit capul. 


— Eşti tăcută, a zis el. 
— La fel şi tu. 


— E adevărat. 


Am ajuns la parc pe o alee lăturalnică şi am traversat 
parcarea asfaltată către terenul de baschet. 

— De ce? am întrebat, iar cuvintele mi-au ţâşnit de 
pe buze fără să-mi dau seama. 


Conner s-a oprit lângă o decapotabilă argintie. 

— Ce vrei să spui? 

— De ce suntem atât de tăcuţi? De ce nu mă insulţi? 
Nu că aş vrea asta. 

— Credeam că acum suntem bine. 

Ochii lui Conner erau aproape aurii în lumina 
soarelui. 

— Deci aşa, am zis. Nu mai eşti supărat pe mine? 

— Ai spus că poţi fi prietenă şi cu mine, şi cu Audrey. 
— Pot. 


— OK, atunci. 

Am stat în parcare, ascultând râsetele copiilor de pe 
terenul de joacă. Nu era o tăcere stânjenitoare. Mi se 
părea că e, habar n-am, familiară, poate. 

— Deci acum nu mai avem ce să ne spunem? a zis 


Conner râzând. 
— Tăcerea e mai bună decât insultele. 


Când am ajuns la terenurile în aer liber, Teddy şi 
Doug au rânjit, cum fac mereu tipii când unul dintre 
ei e însoţit de o fată. M-am aşezat în tribune şi am 
fost recunoscătoare pentru pantalonii mei groşi de 
trening. 

Mă aşteptam să mă plictisesc, dar am urmărit jocul 
cu atenţie în timp ce Conner, Teddy şi Doug se 
mişcau pe teren, băgând mingea în coş de fiecare 
dată. Mi-am dat seama că-l privesc pe Conner cu alţi 
ochi. Picioarele lui musculoase au apărut cu claritate 
preţ de o clipă în agitația jocului în timp ce a făcut 
layup-ul perfect. Şi-a încordat braţele şi a îndoit 
genunchii când a aruncat de la distanţă. Mingea a 
zburat în coş. Conner a râs când a bătut palma cu 
Teddy după acea pasă grozavă. 

Am scuturat din cap. Era un mod bun de a-mi 
distrage atenţia de la ziua de azi şi eram bucuroasă 
că eu şi Conner eram din nou prieteni. Poate că într-o 
zi nu foarte îndepărtată, aveam să stau împreună cu 
Gregor pe banca asta, ţinându-ne de mână, privindu-l 
pe Conner cum joacă. M-am încruntat. Era o imagine 
ciudată. Ar fi trebuit să rămân la şcoală ca să aflu ce 
făcea Gregor în timpul liber. Poate că o să fac asta 
mâine cu ajutorul lui Audrey. 

La finalul jocului, fusesem atât de pierdută în 
propriile gânduri despre întâlniri cu Gregor, încât 
habar n-aveam cine câştigase. Băieţii stăteau de 
vorbă şi râdeau pe teren. M-am ridicat. Promisesem 
că voi veni şi venisem. 

Acum trebuia să mă întorc la viaţa reală. 

— Mamă? am strigat, lăsându-mi rucsacul în 
bucătărie. Mamă? Eşti acasă? 

Aveam mare nevoie să vorbesc cu ea despre ce se 
întâmplase. Mai demult, Macy şi cu mine îi 
povesteam detaliat cum fusese ziua noastră imediat 
ce ne întorceam de la şcoală. Trecuse atât de mult 
timp de când vorbisem cu mama, că aş fi putut 
deveni un ciocolatier de renume mondial şi ea n-ar fi 
ştiut. 

Am urcat scările şi am tras cu ochiul în dormitorul 
părinţilor mei. Patul era făcut, dar cuvertura era 
şifonată, ceea ce însemna că îl aranjase tata. Mama 
plecase din nou la muncă înaintea lui. 

Mi-am scos telefonul şi i-am scris în drum spre 
camera mea. 

Eşti ocupată? 

M-am aşezat la birou şi m-am holbat la telefon. 
Niciun răspuns. Am sunat pe telefonul fix de la 
muzeu şi am cerut-o pe mama. 

— Keiko? a zis mama, cu respiraţia întretăiată. Ce se 
întâmplă? E vreo urgenţă? 

— Nu. Dar voiam să vorbesc cu tine, am răspuns. 

— Poate aştepta? a întrebat mama. Sunt în mijlocul 
unei şedinţe. O să vorbim diseară. 

— Macy s-a întors târziu de la şcoală şi n-a vrut să-mi 
spună de ce, i-am zis repede. 

Nu era chiar modul în care voiam să-i spun. Suna mai 
degrabă de parcă îmi pâr am sora, nu de parcă îmi 
exprimam îngrijorarea. 

Oricum, n-a contat. Mama închisese deja. M-am uitat 
furioasă la ecranul telefonului. Asta chiar nu era 
corect! îmi era dor de mama, dar ei nu părea să- i fie 
dor de noi. 

Şi nu eram singura care simţea asta. în seara aceea, 
la cină, Macy a ridicat problema cu tata. 


— Unde e mama? a întrebat ea din senin. 

Mâna în care ţineam furculiţa a îngheţat la jumătatea 
distanţei spre gură. 

— într-o şedinţă, a răspuns tata. 

— încă una? a întrebat Macy. Câte şedinţe poate avea 
un om? 

— Sunt sigură că munceşte din greu, am zis cu gura 
plină. Macy m-a privit cu furie. 

— Măcar va fi liberă peste două weekenduri, a spus 


tata. 


— Serios? am zâmbit. Ar fi frumos să facem ceva 
împreună. Să ne uităm la un film, poate? 

— De fapt, a zis tata, a fost atât de stresată şi 
obosită, că va merge la spa cu doamna Kitamura. 


Macy s-a ridicat de la masă. 
— Unde te duci? a întrebat tata. 


— Nu mi-e foame. 

Macy şi-a luat farfuria şi a golit-o în chiuvetă, după 


care s-a dus în camera ei. 


Replicile scurte şi acide nu erau genul lui Macy. Cel 
puţin nu când vorbea cu părinţii noştri. Cu siguranţă, 
ceva se întâmplase cu ea. De obicei, Macy îi spunea 
totul mamei. Dacă mama n-avea de gând să fie aici 
pentru Macy, atunci trebuia să-i iau eu locul. Trebuia 
să aflu ce se întâmplă cu ea şi s-o ajut să treacă peste 
orice ar fi fost. Poate că îi mergea prost la şcoală. Eu 
le avusesem întotdeauna alături pe Audrey şi Jenna, 
iar asta mă ajutase foarte mult. M-am gândit la faptul 
că prietenia noastră suferea acum. Poate că şi Macy 
şi Claire se certau? 

L-am lăsat pe tata în faţa televizorului şi m-am dus în 
camera mea după o bucăţică de ciocolată extra- 
neagră TCHO care să mă fortifice. Când am bătut la 
uşa lui Macy, n-a răspuns. Am încercat să intru, dar 
se încuiase înăuntru. 


— Mace? Eşti acolo? Vreau să vorbesc cu tine. Mi-am 


lipit urechea de uşă. De ce nu-mi răspundea? 


Am mers tiptil înapoi în camera mea, am mai mâncat 
un pătrăţel de ciocolată şi m-am întors cu o agrafă 
pentru hârtie. Când eram mai mici, mă ascundeam în 
dulapul lui Macy şi o speriam. îşi pusese o 
încuietoare la uşa camerei, dar eu învăţasem să o 
descui ca să mă pot furişa înăuntru şi să continui să o 
sperii. Devenise un joc pentru noi. Ea pregătea 
capcane pentru mine. Cea mai ingenioasă farsă a fost 
când a atârnat o găletuşă plină de bomboane gumate 
deasupra uşii. Mi-au căzut toate în cap când am 
intrat. Am râs până ne-a durut stomacul. 

Nu-mi puteam aminti de ce nu ne mai amuzam aşa. 
Se întâmplase după ce se mutase la noi bunicul 
Carter, la moartea bunicii. întotdeauna fusese puţin 
ursuz, dar atunci începuse să bea foarte mult. 
Distracţia şi jocurile s-au oprit în perioada aceea. 

Am deschis încuietoarea cu uşurinţă şi am împins uşa 
cu degetul mare de la picior. Nu că m-aş fi aşteptat la 
o capcană. Mi-am vârât capul în camera ei. Nu era 
acolo. Nu era nici în dulap, deşi speram să sară la 
mine şi să-mi râdă în faţă pentru că mă speriasem. 
De ce încuiase uşa? M-am repezit la geam. Era 
deschis şi plasa de țânțari era dată la o parte. leşise 
pe geam? Inima îmi bătea nebuneşte. De ce? Trebuia 
să aflu ce punea la cale înainte să intre în bucluc sau 
să se rănească. Mi-am luat telefonul din cameră şi 
am sunat-o pe Audrey. întotdeauna eram acolo una 
pentru cealaltă. 


— Ai stat cu fratele meu după şcoală? m-a întrebat 
Audrey fără să mă salute. 

— Cam aşa ceva. 

— De ce? a zis. De ce eşti o prietenă atât de 
groaznică? 

— N-am făcut-o ca să te rănesc. 

— Cum nu? Ştii că-l urăsc! 


— Nu de asta te-am sunat, i-am zis. 


— Şi ce? De ce nu-l suni pe Conner în loc să vorbeşti 
cu mine? a strigat şi mi-a închis. 

M-am holbat la ecranul telefonului. Nu-mi mai 
închisese în nas niciodată. Totul era atât de încâlcit! 
Dar las-o baltă! Puteam să mă descurc şi singură. Nu 
era nevoie să-l deranjez pe tata — nu voiam ca el să 
se îngrijoreze. 


Era de datoria mea să o feresc 
pe Macy de necazurile în care 
se băga 

„Cincisprezece 

Când am ajuns acasă la Claire, doamna Margolis nu 
părea deloc îngrijorată că Macy şi Claire nu erau 
acolo. 

— Ştiţi unde le pot găsi? am întrebat. 

— La şcoală, desigur, a zis doamna Margolis. 

Bine, atunci. Am mers pe traseul cunoscut până la 
Şcoala Elementară Sandpiper, aflată la câteva străzi 
distanţă. Când am ajuns acolo, mi-a fost destul de 
uşor să aleg un loc din care să încep căutarea. 
Luminile străluceau în auditoriu. înăuntru, un grup 
mic de copii se adunase pe locurile din faţă. Pe 
scenă, alţi câţiva exersau. 

Sora mea a păşit pe scenă şi eu m-am aşezat într-un 
scaun în partea din spate a auditoriului. Nu era 
niciun fel de decor, nu aveau costume. Macy şi alţi 
doi elevi ţineau foile cu replicile, iar Macy a vorbit cu 
un glas pe care nu i l-aş fi recunoscut niciodată, sigur 
şi puternic. Cât şi-a recitat partea ei, sora mea s-a 
transformat în altcineva, într-o fată care pornea într- 
o aventură. 

— Excelent, Macy, a zis profesorul la sfârşit. Mult 
mai bine decât înainte. Mâine o să reluăm de aici. 
Vreau ca toată lumea să-şi memoreze replicile până 
la sfârşitul săptămânii. 

M-am simţit tulburată în timp ce distribuţia se 
împrăştia. Când luminile au devenit mai puternice, 
m-am ridicat în picioare pentru ca Macy să mă vadă. 
Surprinsă, a făcut ochii mari şi a urcat către mine pe 
culoar târşindu-şi picioarele. 

Am pornit şi eu spre ea. Când ne-am întâlnit la 
jumătatea drumului, a început să-şi vâre o şuviţă de 
păr în gură. 


— Ai fost grozavă, i-am spus înainte să-şi îmbibe 
părul cu salivă. A lăsat şuviţa să-i cadă din mână. 
— Serios? 


— Fantastică! Pe bune. 

— Mulţumesc, a zis cu o expresie de uşurare pe chip. 
Mă gândeam că vei ţipa la mine. 

— Păi, poate pentru că te-ai furişat afară din casă. 
Mai ales pentru că ai ieşit pe geam. E periculos! i-am 
zis cu fermitate. 


Apoi am întrebat cu mai multă blândeţe: 
— De ce te-ai furişa afară din casă pentru asta? 


— N-ai fost de acord să mă înscriu în trupa de teatru. 
Nu voiam să mă opreşti. 


— Poftim? N-am zis niciodată că nu sunt de acord. 

— Ba da, când ţi-am spus despre asta prima dată. Am 
dat din cap dezaprobator. 

— Eram pur şi simplu îngrijorată că, dacă nu te 


acceptă, vei fi rănită. 

— Corect. De aia n-am vrut să-ţi spun nimic, a zis 
Macy. Tu îţi faci griji şi vrei să mă protejezi. Asta faci. 
— Nu e adevărat, am răspuns. 

— Când bunicul locuia cu noi, numai asta făceai. 
Imediat ce începea să bea, voiai să-mi distragi 
atenţia. Ne jucam în camera ta sau mergeam în 
curte. 

— Ştiai ce făceam? 

Macy a strâns din buze. 

— Da. 


Credeam că procedasem bine în perioada aceea. 
Când bunicul începea să bea, devenea foarte 
negativist. Totul era oribil, oamenii erau malefici, 
viaţa era îngrozitoare. Era deprimant şi nu voiam ca 
Macy să-l vadă pe bunicul aşa. 

— Nu mă deranja, a zis Macy încetişor. A fost drăguţ 
să petrec timp cu tine. Dar acum nu mai vreau să-ţi 
faci griji în privinţa mea. Nu mai am nevoie ca tu să 
salvezi situaţia pentru mine. Voiam să dau proba 
singură, fără ca tu să-ţi faci griji. 

— Mi-am făcut griji oricum, am zis. Mama şi tata ştiu 
despre asta măcar? Macy a dat din umeri. 

— Tata ştie. El mi-a semnat acordul părinţilor. 

— Ai ascuns chestia asta de mine. 

Vocea mea trăda faptul că mă simţeam rănită. 

— Numai pentru că nu voiam să mă opreşti. Trebuia 
să-i arăt că o susţineam şi credeam în ea. 

— Deci piesa asta pare destul de mişto. Ce e? 

— Domnul Diggs a scris-o. E originală. Foarte tare, 
nu? 

— Da, foarte tare. Claire ni s-a alăturat. 

— A venit mama. Bună, Keiko! Nu-i aşa că Macye 
talentată? Am încuviinţat. 

— Tu eşti în piesă, Claire? A chicotit, clătinând din 


cap. 
— Nu. Dar fac parte din echipa de spectacol, aşa că 
Macy şi cu mine putem sta oricum împreună. 

— Asta e drăguţ, am zis. 

Cumva, surioara mea mai mică îşi rezolvase 
problemele mult mai eficient decât mine. 

îmi doream ca, împreună cu prietenele mele, să fi 
reuşit să ne înscriem într- un club la începutul şcolii. 
Poate că dacă s-ar fi întâmplat asta, acum ne-am fi 
vorbit. 


Le priveam pe Macy şi Claire, 
cum stăteau cu capetele 

împreunate, în timp ce o 
urmau pe doamna Margolis 
afară din auditoriu. Să le văd 
astfel mă umplea de încredere, 
determinându-mă să vreau să 
repar cât mai repede ruptura 
dintre mine şi prietenele mele. 
Audrey avea să mă asculte. 
Mâine urma să fac în aşa fel 
încât totul să revină la normal 
„Şaisprezece 


Miercuri dimineaţă, Audrey nu mă aştepta în faţa 
dulapului meu. Mi-am verificat telefonul, dar n-aveam 
niciun mesaj de la ea. I-am scris repede „Unde eşti?”, 
după care mi-am schimbat manualele şi mi-am 
verificat din nou telefonul. Nimic. Unde era? 

— Hei! Ne-ai lăsat de izbelişte! a strigat Teddy, în 
timp ce el, Conner şi Doug se îndreptau spre mine. 


— Unde ai plecat după meci? m-a întrebat Conner. 
— Acasă. Aţi fost grozavi. 

Cel puţin aşa speram că fuseseră. 

— Ăă, aţi câştigat? Au râs. 

— Da, a zis Conner, rânjind. Am câştigat. 

Mi-am potrivit rucsacul pe umăr şi m-am uitat spre 


coridor. 

— Audrey e cu tipul cel nou, în caz că o cauţi, a zis 
Conner. 

— Ce vrei să spui? 

— Am văzut-o cu el acolo unde luaţi de obicei 
prânzul. 

— Dar trebuia să mă întâlnesc cu ea aici, am replicat. 


Conner a ridicat din umeri. 


Mi-am verificat din nou telefonul sperând la un SMS, 
un mesaj vocal, un e- mail, orice. Audrey nu mă 
anunţase pe nicio cale unde urma să fie în dimineaţa 
asta. 


— Trebuie să fugim, a zis Doug. Avem test la istorie. 
— AHHH! 
Teddy a lovit cu pumnul în dulap. 


— Am uitat complet! 

Conner şi Doug au început să-l ia peste picior pe 
Teddy în timp ce înaintau grăbiţi spre sala de clasă. 
Teddy şi-a scos panicat notițele la istorie din 
ghiozdan. 


Conner s-a oprit, s-a întors şi i-a lăsat pe prietenii lui 
să i-o ia înainte. 

— Chec? 

— Ce e? 


Mi-am verificat din nou telefonul. 

— Noi luăm prânzul lângă sala de sport, sus în 
tribune, mi-a spus el. 
înainte să-i pot răspunde, i-a ajuns din urmă pe Doug 


şi Teddy. 

Când m-am aşezat la locul meu la ora de sociologie, 
am observat că Jenna radia de fericire. Audrey ar fi 
apreciat clişeul. Am simţit puţină nelinişte când m- 
am gândit la ea, dar eram sigură că îmi va explica ce 
se întâmplă când aveam să ne întâlnim în pauza de 
masă. 

Jenna zâmbea larg de parcă tocmai sărise dintr-un 
avion fără să vrea, dar îi plăcuse la nebunie. 


— Ăă, ce se întâmplă cu tine? am întrebat-o. A râs şi 
obrajii ei au devenit roz. 

— OK, acum trebuie să-mi spui! 

— M-a ţinut de mână! mi-a şoptit ea. 

— O, Jenna! în dimineaţa asta? am spus şi am zâmbit. 
— Când m-a condus la sala de clasă. 


— Ce drăguţ! 

Elliot îşi petrecea timpul cu ea. îi arăta că o place. 
Jenna avea un iubit. Mă bucuram pentru ea, chiar mă 
bucuram, dar în acelaşi timp, simţeam că nu mai 
prea ţine cont de mine. 

— Putem lua prânzul în sala de jurnalism, a zis. Eşti 
bine-venită să mănânci cu noi. 

Mi-ar fi plăcut, dar nu voiam să o abandonez pe 


Audrey. 
— Nu. N-aş vrea să fiu a cincea roată la căruţă. 

Ne-am zâmbit cu tristeţe când ne-am dat seama că să 
vorbeşti în clişee nu era la fel de amuzant fără 
Audrey. 

— Se va da pe brazdă, am zis, amintindu-mi cât de 
hotărâtă eram să rezolv situaţia. 


Pesemne că ar fi fost mai uşor să o influenţez pe 
Jenna. 

— Poate că tu şi Elliot veţi vrea să veniţi să mâncaţi 
cu noi. 

Din clipa în care cuvintele acelea mi-au ieşit pe gură, 


am ştiut că era o idee 


proastă. 
— Altă dată, a zis Jenna. 


Amândouă ştiam că asta însemna un moment foarte, 
foarte îndepărtat din viitor în care Audrey s-ar fi 
purtat frumos cu Jenna şi Elliot. 

Indiferent dacă îmi plăcea sau nu, Audrey era cea pe 
care trebuia să o conving. Urma să vorbesc cu ea 
după ora asta. 

Sau nu. Când am ajuns la ora de literatură, Audrey 
nici măcar nu m-a privit când m-am aşezat lângă ea. 
Atmosfera era atât de ciudată, încât nu mi-a venit s-o 
înghiontesc, cum aş fi făcut de obicei dacă mi se 
părea că e cu capul în nori. M-am foit în scaun, 
făcându-l să scârţâie, şi am sperat că asta îi va atrage 
atenţia. N-a mers. Am luat un pix şi un caiet şi le-am 
trântit pe pupitru. Nicio reacţie. 

Mi-am deschis manualul, izbindu-l de bancă, dar de 
data asta nu o mai făceam înadins, ca să-i atrag 
atenţia. Eu eram cea supărată pe ea pentru că îmi 
închisese în nas cu o seară înainte. De ce îşi imagina 
că are dreptul să mă trateze pe mine cu răceală? Eu 
nu greşisem cu nimic. 

M-am întors spre ea. Avea caietul deschis şi desena o 
inimă în jurul unui balonaş cu numele lui Gregor 

înăuntru. Am clipit, nedumerită. Nu. Nu era un miraj. 
Numele lui era acolo pe pagină, scris cu cerneală roz. 
Ce se întâmpla? 

Nu mă puteam concentra la nimic din ceea ce spunea 
doamna Queen în timpul orei. Când a sunat 
clopoţelul, mi-am înghiţit furia şi mândria şi m-am 
întors spre Audrey, dar ea deja se ridicase şi se 
îndrepta spre uşă fără să-mi adreseze vreun cuvânt. 
Neliniştea m-a copleşit şi am început să tremur. 
Crezusem că trebuia să repar lucrurile între Audrey 
şi Jenna după cearta lor, dar acum eram îngrijorată 
pentru mine şi Audrey. Aveam nevoie să o fac să 
vorbească cu mine ca să-mi pot da seama ce se 
întâmpla cu ea. Dacă era furioasă că petrecusem 
timp cu Conner, bine. Dar asta nu explica de ce 
numele lui Gregor era la ea în caiet. Numele lui 
Gregor înconjurat de inimioare mici. încerca să mă 
pedepsească? Nu înţelegeam. îi plăcea de Gregor? 
Sau încerca să fie o prietenă bună şi să- mi spună să 
iau o decizie în privinţa lui? Eram atât de confuză! 
Nu puteam lăsa lucrurile să continue aşa. Aveam 
nevoie de o soluţie. Aveam nevoie de prietena mea 
cea mai bună. Am sărit peste mersul la cantină şi am 
mâncat o jumătate de baton de ciocolată în drum 
spre locul în care luam de obicei prânzul. Am stat 
acolo şi am aşteptat. Mi-am verificat telefonul. Unde 
era Gregor? Poate că mă aştepta la cantină. Nu 
aveam numărul lui, altminteri i-aş fi scris. 

M-am gândit să scot o carte şi să mă prefac că citesc, 
dar nu mai voiam să stau acolo de una singură. Nu 
eram proastă. Audrey şi Gregor n-aveau să mai vină. 
Mi-am scuturat blugii şi am început să merg, 
prefăcându-mă că mă grăbeam undeva. Aş fi putut 
merge la sala de jurnalism ca să mă întâlnesc cu 
Jenna, dar îmi era groază să-i spun ce se întâmplase. 
Deja era supărată pe Audrey şi nu voiam să-i mai dau 
un motiv pentru care să se înfurie. 

— Hei, Chec! 

Conner, Doug şi Teddy stăteau în tribune, exact acolo 
unde îmi spusese Conner că vor fi. Mi-am spus că nu 

plănuisem să ajung aici, dar ştiam că mă mint 
singură. Să pot sta cu cineva în ultimele zece minute 
din pauza de prânz, chiar dacă era vorba de Conner 
şi Poate-Nu-Chiar-Cretinii, era mai bine decât să 


rătăcesc de una singură. 
Conner s-a dat la o parte ca să-mi facă loc. 


— Te-ai întrebat vreodată la ce se gândesc bebeluşii 
când văd o oglindă pentru prima dată? a zis Doug. 
Gen, nu-i sperie? 

— Nu ştiu, a spus Teddy. Probabil că un bebeluş nici 
nu ştie cum arată. 

— Ştii ce ar trebui să-l sperie? a întrebat Conner. 
Prima dată când îşi vede mama în oglindă! 

Doug a râs. 

— Aşa-i? Adică, iat-o pe mama! Nu, stai. Acum sunt 
două mame! Bestial! 

— Cred că totuşi bebeluşii râd când se privesc în 
oglindă, am zis. 


Toţi trei s-au întors spre mine. 
— Nu aşa se joacă, a spus Conner continuând să 
zâmbească. 


— O? Atunci cum se joacă? am întrebat. 

— Păi, nu există reguli adevărate, a zis Teddy. în 
afară de faptul că n-ar trebui să te bazezi pe fapte 
verificate sau pe ştiinţă. 

— Da, spre exemplu, în dimineaţa asta Lassiter a vrut 
să ştie cine a fost primul om care s-a uitat la o 
anghinare şi a zis: Ştiu, hai să mâncăm chestia asta 
ciudată care pare ţepoasă, a spus Doug. 

— Ba chiar mai rău, a continuat Teddy. Cine a vrut să 
mănânce homar sau crab? De ce nu gândaci puturoşi 
sau urechelnițe? 

— Cu excepţia faptului că toţi crabii sunt mai mari şi 
au carne înăuntru, am zis. 

Băieţii m-au privit absenţi. 

— O! am râs. Corect. M-am prins. Gen, cine a decis 
să facă siropul de tuse să aibă gust artificial de gumă 
de mestecat? Scârbos în ambele privinţe. 

Au râs. 
— Acum te-ai prins, a zis Conner. 


Următoarele zece minute au trecut în zbor. încă 
râdeam când a sunat clopoţelul. Băieţii se purtau de 
parcă era normal să mă aibă în preajmă. Erau 
stupizi? Nu conta. Tot ce conta era că acum nu mai 
eram singură. 


Saptesprezece 

Când am ajuns la ora de matematică, Gregor stătea 
în bancă fără admiratoarele lui obişnuite, Nicole şi 
Kimmie. Asta era ceva nou. 

— Hei, a zis el când m-am aşezat. Unde ai fost la 
prânz? 

— Unde ai fost tu? 

— Audrey mi-a zis că vrei să ne întâlnim în zona de 
picnic, dar n-ai venit toată pauza. 

Stai puţin. Ce? Mie Audrey nu-mi spusese nimic. 
Dinadins. Ce punea la cale? Şi de ce? 

— Eu am fost la locul nostru obişnuit, am zis şi am 
simţit că mi se încordează maxilarul. 

Gregor m-a studiat şi m-a cuprins stânjeneala. Nu 
voiam ca el să ştie problemele noastre personale. Ce 
se întâmpla între mine şi Audrey trebuia să rămână 
între noi două. 


— Cred că am uitat, am zis. Urma să vorbesc cu 
Audrey mai târziu. A zâmbit. 


— Cât ţi-a dat la ultima problemă din temă? 

Am scos fişa de lucru îndoită şi i-am întins-o, iar 
degetele ni s-au atins. Când am tras cu ochiul spre el, 
s-a uitat direct la mine, privindu-mă îndelung. Mi- am 
întors repede capul şi mi-a venit să-mi dau palme. Ar 
fi trebuit să-i susţin privirea şi să zâmbesc atrăgător. 
Cum zâmbea atrăgător o persoană? Era un zâmbet 
obişnuit? Sau diferit? Poate că ar fi trebuit să exersez 
în oglindă. 

— Mulţumesc, a zis, întrerupându-mi gândurile. Mi-a 
dat înapoi hârtia. 

— îmi pare bine că am obţinut răspunsul corect. Eşti 
bună la matematică. 

— Nu prea. 

Adică, eram decentă, dar la ştiinţă eram cea mai 
bună. A dat din cap aprobator. 

— Probabil că e în ADN-ul tău. 

— Poftim? 

Sugera că eram bună la matematică pentru că eram 
asiatică? Nicole şi Kimmie au intrat în clasă şi au 
venit direct la Gregor. 

— Unde ai fost? l-a întrebat Nicole. 

— Scuze, am fost ocupat, a răspuns el şi le-a zâmbit. 
Părea să ştie că zâmbetul acela îi putea aduce orice 
voia. 


— O, bine, a zis Nicole chicotind. 

— Tu eşti partea cea mai bună a pauzei noastre de 
masă, a adăugat Kimmie. Asta şi atunci când mergem 
spre clasă împreună. 

Acum ştiam unde mergea Gregor în ultimele zece 
minute la prânz. Numai că azi, când a fost singur cu 
Audrey, nu se întâlnise cu ele. Timpul petrecut cu 
Audrey era mai bun decât timpul petrecut cu mine 
sau cu Nicole şi Kimmie. M-am făcut mică în scaun. 

După şcoală, m-am dus la bibliotecă, sperând că o voi 
găsi pe Audrey. Eram un pic supărată pe ea, dar îmi 
doream foarte mult să stăm de vorbă. Am fi putut 
trece peste orice se întâmpla. Era obligatoriu să 
putem. Am tras aer în 

piept ca să mă liniştesc. 

Bineînţeles că nu era acolo. I-am scris mesaje şi am 
sunat-o. Niciun răspuns. Nu înţelegeam de ce mă 
ignoră. Şi nu înţelegeam în ruptul capului care era 
faza cu Gregor. 

Când am ajuns acasă, primul lucru pe care l-am făcut 
a fost să verific camera lui Macy. Sora mea nu era 
acolo. I-am scris un mesaj şi mi-a răspuns imediat. 
Era la repetiţii. I-am trimis un emoji că era OK. Cel 
puţin stăteam liniştită în privinţa ei. 

Mi-am turnat un pahar de lapte şi m-am dus în 
camera mea. Colegul tatei adusese un baton de 
ciocolată dintr-o călătorie de afaceri şi abia aşteptam 
să-l gust. 

M-am aşezat la birou şi am ţinut batonul în mână. 
Era greu. Marca Lake Champlain, aromă de caramel 
cu sirop de arțar. Deja îmi lăsa gura apă. Am desfăcut 
ambalajul şi am dat folia aurie la o parte ca să ajung 
la ciocolata neagră. Am rupt un pătrăţel şi o picătură 
de caramel mi s-a prelins pe deget. Ciocolata era 
incredibil de catifelată şi deloc amară, iar caramelul 
avea o foarte uşoară aromă de sirop de arțar. Un pic 
cam dulce, dar uneori gustul de dulce era chiar acela 
de care aveam nevoie. 

Am mâncat tot batonul dintr-o suflare. Nu mai 
făcusem asta niciodată. Energia pe care mi-o dădea 
zahărul mă făcea euforică. Dar la un minut după ce 
am înghiţit ultima bucăţică, mi s-a tăiat avântul. 

Mă întrebam dacă tata ar fi putut să-mi comande mai 
multă ciocolată. Am căutat numele firmei pe net. Era 
din Vermont! Asta m-a făcut să mă gândesc la 
zăpadă. Şi la bunicul. Simţeam că mă apasă o 
greutate pe piept. îmi doream să am mai multă 
ciocolată. 

S-a auzit soneria şi am sărit în picioare, 
recunoscătoare că îmi distrăgea atenţia. Poate că lui 
Audrey îi trecuse supărarea, oricare ar fi fost aia. 
Urma să o iert imediat, bineînţeles. Aveam nevoie de 
prietena mea cea mai bună alături. Am alergat 
fericită spre uşă; aveam inima uşoară. 

Am deschis uşa cu o smucitură. Conner stătea acolo 
zâmbind, în timp ce 

Lumpy a sărit pe mine. Nu era persoana din familia 
Lassiter pe care îmi dorisem să o văd, dar nimic nu 
se compara cu un salut de genul ăsta din partea unui 
câine. L-am luat în braţe pe Lumpy, care a început să 
mă lingă pe faţă. 


Conner i-a ordonat să stea cuminte. 

— Vrei să vii la o plimbare cu mine şi Lumpy? 

— De ce? 

— Păi, pentru că Lumpy trebuie plimbat, gen? 

— Nu, voiam să spun de ce mă întrebi pe mine. M-am 
sprijinit de tocul uşii. 

Conner s-a posomorât. 

— Nu e obligatoriu să vii. 

Dar n-aveam altceva mai bun de făcut. 

— Pot să-i ţin eu lesa? l-am întrebat în timp ce mă 
încălţam cu Vanşii. Conner mi-a dat lesa şi Lumpy m- 
a tras în jos pe scările de la verandă. 

— Spune-i pas, a ţipat Conner şi a închis uşa din faţă. 


— Pas! 

în mod miraculos, Lumpy s-a oprit din tras şi a 
început să meargă liniştit în stânga mea. 


— Ce tare, i-am zis lui Conner când m-a ajuns din 
urmă. Tu l-ai învăţat asta? 
— Da. 


Conner părea foarte mândru. 


Ne-am dus în parc. Lumpy ţopăia cu gura deschisă de 
parcă rânjea. Inima îmi bătea cu putere. 

— îmi doresc atât de mult un câine, am zis. 

— Eu fac voluntariat la Adăpostul de Animale Bluff 
Lane sâmbăta, întotdeauna sunt câini foarte blânzi 
gata să fie daţi spre adopţie. 

— Faci voluntariat? 

— Dacă părinţii tăi vor fi de acord să te lase să-ţi iei 
un câine, te pot ajuta să-l alegi. 

— Ar fi genial. 

Bineînţeles, mama ar fi trebuit să fie în peisaj ca s-o 
pot întreba aşa ceva. 

Lumpy a grăbit pasul când a văzut poarta parcului. 
Zona asta era aproape pustie, cu excepţia celor 
câţiva copii de la locul de joacă. Conner m-a condus 
până la o colină înverzită şi i-a dat drumul din lesă lui 
Lumpy. 

în timp ce Lumpy alerga prin iarbă, Conner mi-a 
explicat cum stau lucrurile: 

— Ăsta e parcul pentru câini Pacific Vista. Lumpy are 
voie să zburde liber atâta timp cât rămânem de 
partea asta a colinei. 

Lumpy ne aştepta câţiva metri mai încolo, dând din 
coadă. 

— Fii atentă. 

Conner a scos din buzunarul de la spate un disc 
moale, multicolor şi l-a aruncat. Lumpy l-a urmărit şi 
a sărit în aer ca să-l prindă. 

— Pot să încerc? am întrebat. 

Lumpy s-a întors cu discul şi l-a lăsat la picioarele 
stăpânului său. Conner s-a aplecat să-l ridice şi mi l-a 
întins, ţinându-l de partea pe care salivase câinele. L- 

am aruncat şi, în timp ce discul se bălăbănea prin 
aer, Lumpy l-a urmărit şi l-a prins din nou. 

Am chicotit. 

Am continuat să aruncăm discul pentru Lumpy, 
lăudându-l de fiecare dată când aducea înapoi 
jucăria. Discul se udase foarte tare de la salivă. O 
dată, când l-am aruncat, o ploaie de scuipat de câine 
a zburat de pe disc şi ne-a lovit pe amândoi. Ne-am 
ferit, izbucnind în râs. 

Lumpy se întorcea ţopăind a mia oară, dar de data 
asta şi-a ciulit urechile şi a alergat pe lângă noi. 


— Hei! 

M-am răsucit şi l-am văzut gudurându-se pe lângă 
Doug şi Teddy. 

— Salut, a zis Doug. Ne gândeam că aici sunteţi. 
Teddy a învârtit mingea pe care o ţinea în mână. 
— Aruncăm la coş? a întrebat. Conner s-a întors spre 
mine. 

— Vrei? 

Adică să joc baschet cu ăştia trei? Ce fel de glumă 
mai era şi asta? 

— Ce puneţi la cale? 

— Baschet, a zis Teddy, aruncându-mi o privire 


ciudată. 


Conner a ataşat din nou lesa de zgarda lui Lumpy şi li 


s-a alăturat lui Doug şi lui Teddy. 
— Haide, Chec! 

I-am urmat şi am traversat parcul spre terenurile în 
aer liber unde le urmărisem meciul cu o zi în urmă. 


Azi erau goale. 
Conner i-a poruncit lui Lumpy să rămână pe loc şi, 
fără să-l lege, s-a dus pe 


teren. M-am aşezat pe bancă lângă câine. Conner mi- 
a făcut un semn cu mâna. 
— N-avem cum să facem echipe dacă nu joci. 


— Nu ştiu să joc, am zis. 

— Te vom menaja, a spus Doug în timp ce se prefăcea 
că râde malefic şi îşi freca mâinile. 

Domnul Yang mă lăudase la ora de sport şi îmi 
aminteam ce bine mă simţisem atunci. Energia pe 
care o ţineam încătuşată în mine voia să fie eliberată. 
Poate că aveam să mă simt bine dacă jucam. Băieţii 
stăteau acolo şi mă aşteptau. Am dat din umeri şi m- 
am dus la ei. 

— Jucăm pe jumătate de teren, a zis Conner, probabil 
ca să mă protejeze. 

Am stat în afara careului şi i-am aruncat mingea, dar 
Doug a zburat în faţa lui şi i-a furat-o. Am alergat să-l 
blochez pe Teddy, dar înainte să ajung la el, Doug 
deja aruncase mingea în coş. Teddy şi Doug au bătut 
palma. 

M-am oţelit, pregătindu-mă să-l aud pe Conner cum 
ţipă la mine pentru că dădusem greş, dar el n-a făcut 
decât să zâmbească. 

— Pregăteşte-te să fii făcută de ruşine, a zis Doug, în 
timp ce învârtea mingea pe un deget. 

Asta m-a trezit! Nu voiam să pierd. Am stat în 
apărare, blocându-l pe Teddy, aşa că Doug a fost 
forţat să arunce la coş şi a ratat. Conner a 
interceptat mingea. Am pornit spre mijlocul 
terenului, eram singură, şi i-am prins pasa. Nu eram 
pregătită să driblez, aşa că i-am aruncat mingea 
înapoi lui Conner când Teddy a ţâşnit spre mine. 
Conner a marcat un coş de trei puncte. Uraaa! 

— Asta e! a ţipat Conner. 

Am zâmbit. Când ne-am oprit din jucat, încă 
zâmbeam. Doug şi Teddy au câştigat cu un avantaj 
foarte mic. Conner fusese cel care înscrisese de 
fiecare dată pentru noi, dar eu îmi făcusem partea 
pasând şi interceptând mingea. Neam întins cu toţii 
pe iarba răcoroasă. Conner a pocnit din degete şi 
Lumpy s-a putut mişca din nou în voie. A venit la noi 
şi şi-a pus capul în poala lui Conner. 

— Nu-i rău, Chec, a zis Teddy. 

— Frate, dacă baschetul ar fi ca fotbalul şi n-ai avea 
voie să atingi mingea cu mâinile? a întrebat Doug. 
— Ala e fotbalul, tâmpitule, i-a tăiat-o Conner. 

— Nu, gen, dacă ai folosi mingea de baschet şi coşul! 
— Gen, poate combini toate sporturile. Rugby, 
baschet, fotbal, a comentat Teddy. 


— Da! Foloseşte o minge de fotbal şi loveşte-o cu 
capul, a spus Conner. 

— Şi foloseşte o bâtă de baseball ca să blochezi! 
Teddy a sărit în picioare şi a mimat schema. 


— Hochei! au urlat Conner şi Doug în acelaşi timp. 
Lumpy a venit şi şi-a lăsat botul rece pe gâtul meu. I- 
am mângâiat blana mătăsoasă în timp ce m-am întins 
pe spate ca să privesc cerul albastru, continuând să 
zâmbesc şi încercând să-mi trag sufletul. 

Credeam că-i urăsc pe tipii ăştia, dar se pare că 
schimbarea nu trebuia să fie întotdeauna un lucru 
rău. 

Optsprezece 

A doua zi dimineaţă, Audrey iar n-a venit la locul de 
întâlnire din faţa dulapurilor. Am mâncat o jumătate 
de baton de ciocolată ca să-mi dea putere şi aproape 
că am alergat la a doua oră ca să am timp să o 
confrunt înainte să sune clopoţelul. încă o dată, când 
m-am aşezat lângă ea, Audrey a refuzat să mă 

privească. Mi-am pus mâna peste pagina din cartea 
pe care o citea ca să o oblig să se uite la mine. 


— OK, ce se întâmplă, Audrey? am întrebat-o. De ce 
mă eviţi? Audrey a zâmbit. 
— Of, Doamne, Chec, nu te evit. încerc să te ajut! 


— Serios? 

— Da! Din moment ce tu nu pari să fii în stare să-i 
arăţi lui Gregor că-l placi, o să-l conving eu că eşti 
grozava şi te va invita la bal. 


încă eram confuză. 

— Şi atunci, de ce nu mi-ai spus pur şi simplu? Adică 
habar n-aveam unde eşti. 

— Ştiu! îmi pare rău! M-am concentrat pe a-l ajuta s- 
o ia în direcţia potrivită. Credeam că îţi vei da seama! 
Audrey mi-a mângâiat mâna. 

— Mai dă-mi câteva zile şi îl voi face să te invite la 
bal cât ai zice peşte. 

Apoi a sunat clopoţelul. Doamna McQueen ne-a pus 
să ne mutăm băncile în cerc, iar Audrey mi-a zâmbit 
când ne-am mutat pupitrele unul lângă altul. Eram 
uşurată că nu era furioasă pe mine. Nu eram sigură 
că ideea ei va funcţiona, dar trebuia să am încredere 
că ştie ce face. 

în timp ce aşteptam ca planul lui Audrey să se 
concretizeze, mi-am făcut un nou program. Mă 
întâlneam cu Jenna înainte de şcoală la sociologie, 
luam prânzul cu băieţii şi Conner şi mergeam cu 
Jenna de la sport la vestiare înainte ca ea să se vadă 
cu Elliot. Apoi, după şcoală, mă duceam în parc şi 
jucam baschet cu băieţii. Seara, îmi făceam temele 
cu tata şi Macy, atunci când ea nu avea repetiţii. 
Mama luase cina cu noi doar o singură dată de când 
începuse şcoala. 

Peste două săptămâni, într-o vineri, m-am aşezat pe 
iarbă lângă terenul de baschet în timp ce îmi 

ştergeam sudoarea de pe frunte. Conner a venit 
lângă mine şi mi-a întins o sticlă de apă. 

— OK, a zis Doug gâfâind. Oare mi se pare mie sau 
Chec chiar a devenit mai bună? 

— Cu siguranţă a devenit mai bună, a spus Teddy, 
prăbuşindu-se în iarbă. Am zâmbit. 

— Este o ligă de baschet mixtă aici în parc, a spus 
Conner. 

— Vai, nu, am zis. Nu joc la modul serios. Fac asta ca 
să mă distrez. 

— Doar tu te distrezi, a mormăit Doug. Teddy a râs. 


— Păi, chiar e distractiv să joci în ligă. Conner i-a dat 


un ghiont lui Doug. 

— Nu, am zis în timp ce răsuceam capacul sticlei de 
apă. E foarte competitiv şi tot restul. Asta nu-mi 
place. 


— Normal că nu-ţi place. Conner a luat o gură de 
apă. 

— Asta ce-ar trebui să însemne? 

— Nu-ţi place conflictul. Vrei ca toată lumea să fie în 
armonie perfectă. Mi-am terminat sticla de apă şi m- 
am şters la gură. 

— Şi ce? Nu e un lucru rău să-ţi doreşti ca oamenii să 


fie fericiţi. 

— Mor de foame, a zis Doug, aruncându-se pe iarbă 
de parcă era pe moarte. Fă-mă fericit şi ia-mi ceva de 
mâncare. 

— Mergem acasă la Noian să mâncăm şi să vedem un 


film, mi-a spus Conner. Vrei să vii? 

M-am uitat la Doug. 

— Mama adoră să hrănească lumea, a zis el dând din 
umeri. 


Macy era la Claire. Mă bucuram mult că ştiam unde 
e. Amândoi părinţii mei aveau şedinţe diseară 
(separat, bineînţeles). Să iau cina cu băieţii suna mai 
bine decât să iau cina singură. 

Doug stătea vizavi de parc, aşa că eu şi Conner am 
decis să-l ducem acasă pe Lumpy şi să ne întâlnim la 
Doug după aceea. Nu mai fusesem acasă la Audrey 
de peste două săptămâni. Asta era cea mai lungă 
perioadă în care nu ne văzuserăm. De fiecare dată 
când îi scriam un mesaj, îmi răspundea cu un emoji 
aprobator. Acum totul părea ciudat şi nefamiliar. Cât 
îi lua să-l convingă pe Gregor să mă invite la dans? 
Dacă el nu voia să facă asta? în timp ce ne apropiam 
de casa lor, simţeam cum sudoarea îmi picura printre 
omoplaţi şi se răcea în aerul serii. M-am înfiorat. 

— Pot să-ţi împrumut un hanorac, a zis Conner când 
a deschis uşa de la intrare. Eu trebuie să fac un duş 
rapid. 

Pentru nu ştiu ce motiv stupid, am simţit că-mi iau 
foc obrajii şi i-am făcut _ 

semn cu mâna să se ducă. 

— O să-i dau apă lui Lumpy. 

Am umplut bolul câinelui şi am păşit pe coridor spre 
camera lui Audrey. îmi era dor de ea. 

Am mers încet, trecându-mi degetele peste peretele 
tapetat, de-a lungul holului, până în dreptul uşii. 
Când am ajuns acolo, m-am oprit şi am ascultat atent 
în speranţa că o să desluşesc vreun sunet care ar 
putea să-mi spună că ea era înăuntru. Dar nu se 
auzea nimic. Am tras aer în piept şi am apăsat pe 
clanţă, încordându-mi muşchii de parcă mă 
pregăteam pentru o bătălie. 

Camera era goală. Am rămas în prag, descurajată. 
înainte să fac stânga împrejur şi să mă întorc la 
bucătărie, ceva mi-a atras atenţia. O fotografie 
înrămată de pe biroul lui Audrey. Am ridicat-o. 
Gregor. Râdea cu capul dat pe spate. Poza fusese 
făcută în curtea din spate a lui Audrey. Aproape că 
am scăpat-o pe jos. Am trântit-o la loc pe birou. 
M-am împleticit spre hol şi m-a grăbit înapoi în 
bucătărie. Gregor fusese acolo. La ea acasă. O lăsase 
să-l fotografieze. Audrey îşi făcuse timp să 
developeze poza, să o înrămeze şi să o aşeze la ea pe 
birou, acolo unde nu mai stătuse nicio altă fotografie. 
M-am năpustit spre frigider şi am deschis uşa cu o 
smucitură, căutând ceva chiar dacă nu mi-era sete şi 
curând urma să luăm cina acasă la Doug. Nici măcar 
nu-mi mai era foame. Mă holbam în frigider de parcă 
ar fi putut să-mi ofere un răspuns. De parcă ar fi 
putut să repare ceea ce fusese distrus între mine şi 
Audrey. 

— Ce faci aici? 

Vocea lui Audrey m-a făcut să tresar. Stătea cu 
braţele încrucişate la piept şi nu zâmbea. Tonul ei era 
ostil, de parcă nu m-ar fi vrut acolo. M-a durut să o 
aud vorbindu-mi aşa şi am simţit că nu mai pot 
suporta situaţia. Aveam impresia că prietenia noastră 
se destrăma. 

— Audrey, ce se întâmplă? 

— Despre ce vorbeşti? 


Vocea ei a rămas rece, înfiorându-mă. 

Am rămas cu privirea fixată peste umărul ei, în 
direcţia dormitorului. 

— Toate astea sunt din cauza Jennei şi a lui Elliot? 
— Nu le rosti numele în casa mea, a mârâit Audrey 


ameninţător. Vorbele ei m-au rănit profund. 

— De ce nu? Cum rămâne cu tine şi Gregor? 

— HA! Deci acum înţelegi cum e. 

Tonul triumfător al lui Audrey mi-a lăsat un gust 
amar. 


— Stai cu el ca să-mi dai o lecţie? A clătinat din cap. 


— Nu. Chiar am încercat să-l fac să te placă, dar nu 
te place. Adică, tu nu i-ai arătat că ai fi interesată. De 
unde să-şi dea seama? 


— Dar acum? Audrey a dat din umeri. 

— Acum ţie îţi place de Gregor? am insistat, simțind 
nevoia să o aud cum rosteşte cuvintele. 

Audrey a făcut un pas în spate tocmai când Lumpy a 
trecut pe acolo şi s-a împiedicat de el. Lumpy a 
scâncit şi Audrey şi-a revărsat furia asupra lui. 

— Câine prost ce eşti! a urlat. 

Lumpy s-a speriat. Şi-a lăsat urechile pe spate şi el s- 
a culcat supus pe podea, cu coada între picioare. 

— Mişcă-te! 

Audrey a luat o planşetă de pe tejghea şi a fluturat-o 
prin faţa câinelui, izbindu-l peste bot. Lumpy a 
scâncit şi s-a târât înapoi pe burtă. 

Speriată, am alergat în spatele blatului, lângă el. 

— Opreşte-te! am urlat la Audrey. 


Lumpy s-a aplecat spre mine şi mi-am pus braţul în 
jurul lui. I-am atins lăbuţa şi el a pus-o înapoi pe 
podea. Era bine. Nu-l rănise. M-a cuprins un amestec 
de uşurare şi furie. 

M-am ridicat cu pumnii strânşi, gata s-o înfrunt pe 
Audrey. 

— Care-i problema ta? Lumpy nu s-a băgat în calea ta 
dinadins. Să nu îndrăzneşti să-l mai loveşti! Nu ţi-a 
făcut rău niciodată! 

Audrey a rămas cu gura căscată. Nu mai ţipasem 
niciodată la ea. 


— Câinii sunt loiali. Câinii nu te lasă baltă din motive 
cretine, am continuat, dar fără să mai ţip. 

— Motive cretine? a zis Audrey cu o voce blândă, 
recăpătându-şi echilibrul. Tu nu făceai nimic pentru 
mica ta pasiune. Abia dacă vorbeai cu Gregor. în 
ritmul ăla, l-ar fi agăţat altcineva oricum. 


— Cineva ca tine. Simţeam că nu mai am aer. Ea a 
dat din umeri. 

— Dacă era interesat de tine câtuşi de puţin, nu m-ar 
fi invitat la bal. 


— Te-a invitat la Balul Toamnei? 


Nu puteam crede în ce spuneam nici măcar în timp 
ce vorbele îmi ieşeau din gură. 

Lumpy zgâria podeaua şi m-am întors ca să mă 
asigur că e bine. Am dat cu 

ochii de Conner, care era în bucătărie şi îmi întindea 
un hanorac cu Lakers. 

— Eşti gata? 

Audrey m-a secerat cu privirea. 

— O, deci aşa stau lucrurile? Păi, e evident că eu nu 
sunt importantă pentru tine! 

A plecat furioasă, iar eu am încercat să-mi trag 
sufletul în timp ce ea trântea uşa. 

— Să nu spui nimic, am zis şi mi-am pus hanoracul pe 
mine. 

Mirosea a pin. Am inspirat şi parfumul m-a calmat 
puţin. 

Am mers în tăcere, iar frunzele uscate foşneau sub 
picioarele noastre. Mi-am băgat mâinile în buzunarul 
din faţă al hanoracului. Mă bombardau imagini. 
Gregor râzând. Gregor în curtea din spate a lui 
Audrey. Audrey şi Gregor. Mâncând prânzul. 
împreună. La Balul Toamnei. Cum a putut? 


— De ce vă certaţi? m-a întrebat Conner. 


— Chestii stupide. 

— E din cauza faptului că Audrey stă mult cu tipul cel 


nou? 


Ceva din vocea lui Conner m-a făcut să-mi ridic 
privirea spre el. Se uita înainte, dar muşchii gâtului îi 


erau încordaţi. 
— Nu, am zis. Nu numai din cauza asta. 


Mă simţeam prea umilită ca să-i spun lui Conner că 
Gregor îmi căzuse cu tronc şi că Audrey îl sedusese 
cu uşurinţă. Ei bine, poate că nu-l sedusese. Audrey 
avea dreptate în privinţa unui lucru: nu făcusem 
nimic legat de faptul că-mi plăcea de Gregor. Poate 
că niciunul dintre toate lucrurile astea nu s-ar fi 
întâmplat dacă aş fi flirtat cu el sau i-aş fi spus ce 
simt. Poate că era vina mea. 

— Atunci ce e? a continuat Conner, făcându-mă să 


tresar şi să revin la realitate. 
— Nu e foarte bucuroasă că noi doi suntem prieteni. 
— Te-am prevenit că aşa va fi. 


Da, mă prevenise. De ce nu puteam fi prietenă cu 
amândoi? Nu că între mine şi Audrey mai putea fi 
vorba de prietenie deocamdată. 

Casa lui Doug mirosea a sos de spaghete şi asta m-a 
făcut să-mi fie din nou foame. Doamna Noian m-a 
salutat cu căldură, de parcă făceam parte din familie. 
M-a cuprins dorul de mama şi de dăţile în care 
petreceam timp împreună. 

Mama lui Doug ne-a lăsat să mâncăm în sufragerie, 
în faţa televizorului. Fiecare dintre noi a primit câte 
un pătrat de lasagna din care se scurgea brânză 
topită şi sos de roşii. Am tăiat bucata aburindă cu 
furculiţa, am suflat peste ea şi am băgat-o în gură. 
Delicios! 

Doug şi Conner înfulecau cu atâta poftă de parcă nu 
mai mâncaseră de săptămâni. Şi-au golit farfuriile 
aproape imediat şi s-au mutat pe podea în faţa 
televizorului cu consola de jocuri. 

— Greţos, nu-i aşa? mi-a zis Teddy care, ca şi mine, 
abia dacă terminase jumătate din lasagna. O să te 
obişnuieşti. 

— Mănâncă mai repede, Teddy, sau n-o să apuci să 
joci o tură înainte de film, i-a zis Doug. 

Scena de bătălie din joc se desfăşura într-o tundră 
îngheţată. Am privit animația care înfăţişa tărâmul 
înzăpezit şi am avut o strângere de inimă amintindu- 
mi de ceva. Mi-am trecut degetele peste măsuţa 


pliantă şi am simţit răcoarea lemnului. 

— A văzut vreunul dintre voi zăpadă adevărată? am 
întrebat. 

— Da, mi-au răspuns toți trei. 


Conner a apăsat butonul de pauză, ignorând 
lamentările lui Doug. 
— Tu nu? 


— Helloo, i-am zis. Eu locuiesc în California de Sud. 


Văzusem cel mult o furtună neaşteptată cu grindină 
în urmă cu câțiva ani, dar aia nu se punea. Aia nu era 
zăpadă. 


— Dar n-ai fost la lacul Big Bear? m-a întrebat 
Conner. Pe Snow Valley? 

— Niciodată, i-am răspuns. Cum e? 

— Frig, a spus Doug. 


— Ha, amuzant, am zis. 

Doug a repornit jocul şi a început să împuşte cu 
frenezie. Conner a ezitat pentru un moment, 
studiindu-mă, apoi s-a apucat iar să detoneze chestii 
pe ecran. 

Teddy a terminat de mâncat şi li s-a alăturat băieţilor. 
Am luat ultima gură de lasagna. M-aş fi putut obişnui 
să mănânc aşa. Oare când avusesem parte ultima 

dată de o cină în familie? Mama se repezea mereu pe 
uşă afară, grăbindu-se să ajungă altundeva, departe 
de noi. 

Locul ei era acasă cu familia. Indiferent ce se 
întâmpla, nu puteam să las lucrurile să-mi scape 
printre degete, aşa cum făcusem cu Audrey. Trebuia 
să rezolv problema cu mama. 


Nouasprezece 

După ce ne-am uitat la un film violent cu spioni şi am 
mâncat cheesecake de căpşuni la desert, Conner m-a 
condus acasă pe întuneric. 


— îmi pare rău pentru filmul pe care l-am ales, a zis 
el. 


— Nu-i nimic. Urmăririle de maşini şi exploziile sunt 
în regulă. Sunt fericită că n-aţi ales un film horror. 


— Data viitoare poţi să alegi tu filmul. 

Promisiunea unei dăţi viitoare m-a emoţionat într-un 
mod surprinzător. 

— Mai ştii când ne-am uitat la filmele acelea vechi? a 
întrebat Conner. 

— Da. 

Mi-am băgat mâinile în buzunarele din faţă ale 
hanoracului. 

— Casablanca ţi-a plăcut foarte mult, a zis. 

— Şi ţie la fel. N-am mai apucat să vedem Roman 
Holiday. Acela era unul dintre preferatele mamei. 

— Putem să-l vedem vinerea viitoare, a propus 


Conner. 

— Da, sigur. Pun pariu că lui Teddy şi Doug le va 
plăcea la nebunie. E despre povestea de dragoste 
dintre o prinţesă şi un reporter. 

— Ce e? Băieţii nu se pot uita la poveşti de dragoste? 
Conner a râs, clătinând din cap. 

— O să aleg ceva care să ne placă tuturor, am zis. 
— Doar ştii că nu trebuie să faci asta. Poţi să alegi 
orice vrei când e rândul tău. Nu trebuie să 
mulţumeşti mereu pe toată lumea. 

Dar uite ce se întâmpla când nu o făceam: Jenna 
ieşea cu Elliot, iar Audrey nu vorbea cu Jenna şi cu 
mine. 


— De ce eşti supărată pe Audrey? m-a întrebat din 
senin. Nu voiam să vorbesc despre asta. 

— Dar tu de ce eşti supărat pe ea? Nu mi-a răspuns. 
— Conner? 

— Da. 

— Spune-mi. 

— Spune-mi tu prima, a zis el. Te-am auzit ridicând 
tonul la ea în bucătărie, îmi era mai uşor să port 
discuţia asta. 


— A ţipat la Lumpy. 
— Aşa că tu ai ţipat la ea? Pentru că a ţipat la 
Lumpy? a zis Conner. Dar tu nu ţipi niciodată. 


Am ridicat din umeri şi am mers o vreme în tăcere. 
— E rândul tău, i-am zis. De ce eşti supărat pe ea? 


Conner a pufnit. 

— Nu mai trage de timp, Conner Lassiter. A râs 
încetişor. 
— îmi place cum îmi pronunţi numele. Replica lui m-a 


luat prin surprindere. 
— OK, bine, a zis repede. îţi voi spune. îţi aminteşti 
când l-am adus acasă pe Lumpy? 


— Da. 
Fusesem acolo când Conner intrase în casă cu un 
ghem de blană puturos. 


— îţi aminteşti reacţia lui Audrey? 

— A avut un acces de furie, am răspuns. L-a numit 
monstru jegos. Când părinţii tăi i-au spus că poţi să-l 
păstrezi, a înnebunit. Credea că ei te preferă pe tine 
pentru că ţi-au dat voie să-ţi iei un câine. 

— Acela a fost numai începutul. Din punctul ăla, totul 
s-a înrăutățit. îl lovea pe Lumpy cu piciorul oricând 
încerca să se apropie de ea şi se plângea de el la 
părinţii noştri, sperând că se vor răzgândi. Şi la un 
moment dat, când a fost bolnav, mi-a spus că speră 
că va muri. 

Asta nu m-a mirat deloc. 

— Se purta de parcă voia să mă facă să mă simt 
mizerabil, a zis Conner. Aşa că m-am săturat de 
atitudinea ei. 

— După care, nici noi doi n-am mai fost prieteni. Tu 
ai început să ne strigi cu tot felul de porecle. 


Conner şi-a coborât umerii. 


— Da. O prostie din partea mea. îmi pare rău. 

Vântul amesteca şi ridica frunzele moarte, făcându-le 


să danseze pe deasupra trotuarului în faţa noastră. 


— A durut, să ştii, i-am spus lui Conner. E nepoliticos 
să faci mişto de înfăţişarea cuiva. 

— îmi pare rău, sincer. 

Conner şi-a întins mâna ca să-mi atingă braţul, apoi a 
lăsat-o să cadă. 

— Nu credeam nimic din ceea ce spuneam. Adică, nu 
ştiu, eram furios. Corpul tău e grozav. Adică, în 
regulă. Nu e nimic greşit la tine, s-a bâlbâit el, pe un 
ton coborât. Oricum, îmi pare rău. 

Din fericire, chiar atunci am ajuns la mine acasă. 
Simţeam că îmi luase foc faţa. Oricât de greu fusese 
să abordez subiectul, eram fericită că ajunsesem la o 
concluzie. Singura concluzie la care ajunsesem în 
ultima vreme. Becul de pe verandă sclipea, iar 
luminile din sufragerie străluceau prin perdele. 

— Ai vorbit cu părinţii tăi despre faptul că vrei să 
adopţi un câine de la adăpost? m-a întrebat Conner, 
vorbind acum pe un ton normal. 

— încă nu. 

— Fac voluntariat acolo mâine. Dacă vii în vizită, poţi 
vedea câinii. Este unul drăguţ care ţi-ar plăcea. 


— Serios? 
Ar fi fost grozav să am un câine pe care să-l iubesc şi 
care să mă iubească. 


— Şi dacă vreau să iau unul acasă? 


— Pot să-i rog pe cei de la adăpost să-l păstreze o 
vreme pentru tine până când vorbeşti cu părinţii tăi. 
Un câine doar al meu. Am zâmbit. 

— OK, o să fiu acolo! 

— Vino pe la unsprezece şi jumătate. Tura mea se 
termină la amiază. 

Conner a început să se îndepărteze pe alee, privindu- 
mă cum deschid uşa din faţă. 

— Ne vedem mâine, Keiko. 

Trecuse foarte mult timp de când nu mă mai strigase 
pe nume. Am intrat în casă învăluită într-o strălucire 
caldă. 

Nu era nimeni acasă. Am oftat. Urma să vorbesc cu 
mama weekendul ăsta. Acum, nu-mi doream decât să 
mă simt fericită şi plină de speranţă. M-am pregătit 
de culcare inspirând parfumul lui Conner când mi-am 
dat jos hanoracul. Oare chestia asta era ciudată? Da. 
Probabil. Am împăturit hanoracul şi l-am pus pe 
birou ca să i-l dau înapoi mai târziu. 

Când am stins lumina, telefonul a vibrat, anunţându- 
mă că aveam un SMS. L- am luat, ştiind că nu era 
Audrey şi că era prea târziu pentru Jenna. Doamna 
Sakai nu-i dădea voie Jennei să stea în faţa niciunui 
ecran după ora opt. 


Era Conner. Doar două 
cuvinte, noapte bună, dar 
inima mi-a luat-o razna. I- am 
răspuns cu o faţă zâmbitoare. 
îmi era uşor să vorbesc cu el. 
După tot scandalul cu Audrey, 
abia aşteptam să-l văd din nou 
pe fratele ei a doua zi 
„Douăzeci 


Părea să fie o dimineaţă normală de sâmbătă. Cel 
puţin ceea ce însemnase normal înainte ca mama să 
înceapă să lipsească atât de mult. Mama era la 
aragaz, cu spatele la mine, ţinând o spatulă peste 
tigaia de fontă. 

Mirosea la fel ca în sâmbetele de dinainte. Unt topit, 
iar aroma de scorţişoară şi de vanilie parfumau 
bucătăria. 

M-am uitat la mama. Purta o fustă mov tricotată şi o 
bluză gri. Nu erau colanţii şi tricoul larg cu care mă 

obişnuise în dimineţile de sâmbătă. De fapt, nici nu- 
mi mai aminteam când o văzusem ultima dată în 
haine obişnuite, de genul celor pe care le purta ca să 
se relaxeze prin casă sau ca să facă treabă. Deci 
chiar dacă ziua asta arăta şi mirosea ca o sâmbătă 
obişnuită, hainele ei spuneau cu totul altceva. 

Mama turna aluat în tigaie cu polonicul. Când se 
împrăştia în tigaie, aluatul sfârâia. 

Chiar dacă îmi puteam închipui cum ar fi să muşc din 
clătitele pufoase cu lapte şi unt, acoperite cu un strat 
subţire de zahăr şi o dâră de sirop de arțar, toată 
povestea asta îmi lăsa un gust amar. Simţeam cum 
mă cuprinde furia. Mama nu-şi dădea seama că-şi 
abandonase familia în ultima lună? Sau poate că pur 
şi simplu nu-i păsa. 


— Cine eşti şi ce cauţi în bucătăria mea? am zis, 
încercând să par veselă. Mama s-a întors spre mine şi 
mi-a zâmbit. 

— Fii atentă, isteaţo, mi-a zis fluturând spatula. Hei, 
arăţi drăguţ. Unde pleci? M-am aşezat la blatul din 


bucătărie, netezindu-mi bluza albă în stil tunică pe 


care o scosesem la iveală din dulap. în mod normal 
nu purtam alb pentru că eram un adevărat magnet 
pentru pete. încercam să arăt mai drăguţ decât în 
combinaţia mea obişnuită de blugi şi tricou în care 
mă vedea Conner la şcoală. 


Am ripostat cu o altă întrebare. 
— Vei fi acasă azi? 


— Am o şedinţă, a zis mama, amestecând în aluat. 
A întors o clătită şi apoi a pus-o pe o farfurie. A 
băgat-o în cuptor ca să rămână caldă. Apoi a mai 
turnat nişte aluat şi s-a răsucit din nou spre mine. 

— E totul în regulă? 

— Nu prea, am zis. 

Mama a dat focul mai mic, şi-a luat cana de cafea şi a 
venit lângă mine. 


— Ce se întâmplă? 

Mi-am muşcat buza de jos. Voiam să o pedepsesc 
pentru absenţa ei şi să tac. Voiam să o ignor aşa cum 
ne ignorase ea, însă în acelaşi timp, aveam nevoie să 
vorbesc cu ea. Aveam nevoie de sfaturi şi susţinere. 
Poate că aşa chiar neam fi putut întoarce la viaţa 
noastră obişnuită. Poate că mama se întorsese la noi 
şi totul avea să fie bine. 

— Totul se schimbă, am zis. Jenna are un iubit, iar 
Audrey probabil că are şi ea unul. Audrey nu mai 
vorbeşte cu mine şi cu Jenna. Macy are rolul 
principal în piesa de teatru de la şcoală. Iar tu eşti 
tot timpul plecată. 


Am rostit cuvintele dintr-o suflare. 

— Of, Keiko. Chiar sunt multe probleme cărora 
trebuie să le faci faţă. Mama şi-a lăsat cana jos. 

— Sunt sigură că lucrurile se vor linişti. Trebuie doar 


să ai răbdare. Treci printr-o schimbare majoră. 


Asta era toată înţelepciunea maternă pe care o avea 
de oferit? Puteam găsi aceleaşi sfaturi anoste într-o 
revistă! Viaţa mea era un dezastru. Prietenele mele 

cele mai bune mă abandonaseră, iar acum şi mama 

făcea la fel. 


Am studiat-o. Părul ei era mai scurt şi avea şuviţe 


vopsite. 

— Arăţi diferit, i-am zis. Mama şi-a atins părul. 

— îţi place? Ieri mi-am făcut părul. 

— Ai fost la coafor? în loc să vii acasă? Nu mergi la 
spa weekendul viitor? A strâns din buze. 

— Da, am fost la coafor. Şi da, merg la spa 
weekendul viitor. 

— Dar eşti tot timpul plecată, am zis, încercând să nu 
mă smiorcăi. 

— Lucrez mult, Keiko. Tonul mamei era foarte serios. 
— Să-mi fac părul nu e o distracţie sau mai ştiu eu 
ce. 

— Păi, atunci, unde ai fost aseară? 

Sau în fiecare seară, dacă tot veni vorba. 

— La Purple Frog. 

— Ăla e un bar! Mama a râs. 

— Sunt destul de mare încât să ies la un pahar după 
o zi lungă. 

— Mamă. M-am posomorât. 

— Am dat de belea? a zis mama şi a zâmbit. Apoi a 


luat o înghiţitură de cafea. 


îi ardea de glume când eu eram serioasă. Nu era 
niciodată acasă şi n-avea nici cea mai vagă idee sau 

cel mai mic interes legat de ce se întâmpla cu familia 
ei. Oare măcar îi era dor de noi? 

Am dat din mâini exasperată şi am răsturnat cana 
mamei. Cafeaua s-a vărsat pe bufet şi mi-a stropit 
bluza. Bravo! Minunat! 


Tata a intrat în bucătărie; era încă în halatul de baie. 
S-a oprit, nedumerit. 
— Ce se întâmplă? 


M-am uitat cu furie la cafeaua vărsată pe bufet. 


— Keiko pare a fi supărată pe mine, a zis mama. 
Pentru că lipsesc mult de acasă. 


Tata a oftat. Mama l-a privit. 

— A, deci şi tu eşti supărat din cauza asta? în glasul 
ei se simţea dezamăgirea. 

— Chiar lipseşti mult, a zis tata. 

Amândoi vorbeau pe un ton distant. O groază rece m- 
a cuprins pe dinăuntru. Trebuia să-i fac să se împace. 
— De fapt, eu... 

— Vorbeşti serios? m-a întrerupt mama, adresându-i- 
se tatei. 


— Eu doar îţi spun adevărul, a zis el. Lipseşti mult de 
acasă. Fetele au nevoie de tine. 


Mama s-a întors spre mine. 
— Deci tu crezi că vă neglijez pe tine şi pe Macy? S-a 
uitat în jur. 


— Unde e Macy? 

— A dormit la Claire, unde petrece foarte mult timp, 
a spus tata. Ai şti asta, dacă ai fi mai prezentă în 
viaţa lor. 


Faţa mamei s-a înroşit şi ochii i-au scăpărat. 

Am frecat pata de cafea de pe bluza mea albă. 

— E ridicol! a pufnit mama. 

A ieşit val-vârtej din bucătărie, lăsând clătitele să se 
ardă în tigaie. 

Tata a clătinat din cap enervat şi a oprit aragazul cu 


un gest furios. 
Totul o luase razna! M-am dus în sufragerie şi am dat 


nas în nas cu Macy. Geanta de voiaj îi atârna fără 
vlagă în mână şi pe chip avea o expresie de 
nedumerire. 

— Hei, vrei să mergem la o plimbare? am întrebat-o. 
Macy nu mi-a răspuns, ci a privit dincolo de mine, 
către bucătărie. 

— Ăă, de cât timp eşti aici? am zis, simțind un ghem 
în stomac. 

— Ce-ai făcut? 

Sora mea şi-a aruncat geanta pe podea şi m-a privit 
cu ură. 


— Despre ce vorbeşti? 

— Am auzit totul! Ai înfuriat-o pe mama! Ai făcut-o să 
se certe cu tata! Şi-a vârât o şuviţă de păr în gură. 

— Mi-ai zis să nu-mi fac griji! Mi-ai zis că totul va fi 
bine! Ochii lui Macy s-au umplut de lacrimi. 


Nu ştiam ce să spun. 


— Parcă era vorba să repari situaţia, Keiko, a zis 
Macy scâncind. S-o repari, nu s-o strici! 

Nu ştiam cum să o liniştesc. Mai ales pentru că Macy 
avea dreptate. O dezamăgisem. Ar fi trebuit să o 
protejez. Am scuturat din cap. Simţeam că-mi vine să 
urlu! Orice făceam, lucrurile mergeau prost. 
Prieteniile mele se destrămau; familia mea se 
destrăma. Nu eram în stare să repar nimic! 

N-aveam cum să le cer să mă ducă cu maşina până la 
adăpostul de animale şi nu voiam să rămân acasă. îmi 
era foarte greu să înfrunt acuzaţiile dureroase ale 
surorii mele. Ştiam că n-ar fi trebuit să o abandonez. 
Era nevoie să fac în aşa fel încât situaţia să se 
îmbunătăţească, dar habar n-aveam cum! 


Mi-am luat pantofii şi jacheta 
şi am fugit din casă 
„Douăzeci si unu 


Am ajuns la adăpostul de animale pe la amiază, 
transpirată şi bătută de vânt. Nu-mi dădusem seama 
cât de departe era adăpostul. începusem să merg 
repede, păşind cu furie, dar după câteva străzi 
obosisem. îmi simţeam picioarele mele ca pe nişte 
hălci de carne crudă şi aveam jacheta legată în jurul 
taliei. 

— Chiar mă întrebam dacă mai vii, a zis Conner, 
întâmpinându-mă la uşă. 

Ochii i s-au plimbat de la bluza mea pătată la părul 
meu, care probabil că se încâlcise. 

— Ce-ai păţit? 

Am încercat să râd, dar sunetul pe care l-am scos 
suna mai degrabă ca un scâncet. Mi-am dus mâna la 
gură. N-aveam de gând să plâng în faţa lui Conner! 


— Eşti bine? m-a întrebat el pe un ton care trăda că îi 
era frică de răspuns. 

— Oare mai poţi să-mi arăţi câinii? 

îmi tremura vocea. Era un chin să mă controlez. 

— Sau trebuie să pleci acum? 


— Poţi să ţi-i arăt. Am terminat pe ziua de azi. 

L-am urmat pe Conner în spatele clădirii, la ţarcurile 
în care se aflau câinii. Ne-au întâmpinat cu o ploaie 
de lătrături. Săreau pe porţile de sârmă dând din 
coadă. Cât am mers de-a lungul gardului, Conner se 
oprea să-i vorbească fiecărui câine. 


— El e Scamper. 
Conner a îngenuncheat în faţa unui câine lăţos cu 
blana cenuşie. 


— Bună, Scamper. 


M-am aplecat şi mi-am strecurat degetele prin gardul 
de sârmă. Scamper le-a lins. L-am scărpinat în vârful 
capului. Să-l mângâi pe Scamper era ca un balsam; 
simţeam cum îmi alungă supărarea. 

— Din păcate pentru tine, dar din fericire pentru el, a 
fost adoptat astăzi. Merge acasă mâine. 


— Ce mă bucur pentru el! Ăsta e câinele despre care 
ziceai că o să-mi placă? A dat din cap aprobator. 


— Fii atentă. 

Conner s-a ridicat în picioare. 

— Scamper, şezi. 

Scamper s-a aşezat şi l-a privit răbdător pe Conner. 
— Culcat. 

Scamper şi-a întins labele din faţă şi s-a culcat pe 
beton. 


— Cât e de dulce! 

M-am îndepărtat de Conner ca să mă uit la ceilalţi 
câini. Ţarcul din capătul rândului era gol. Stai. Nu. 
Am văzut o minge albă de puf încovrigată în colţul 
din spate. M-am aşezat şi am chemat-o. Mingea de 
puf a început să se agite. Am strigat-o din nou şi a 
ridicat capul. Căţeluşa arăta ca un miel. Am 
continuat să o chem până când s-a ridicat şi s-a 
apropiat încetişor de mine. Când a ajuns la gard, 
tremura, ţinându-şi capul în jos şi coada între 
picioare. 

— Uau, a zis Conner în şoaptă, în spatele meu. Ea nu 
iese niciodată să salute oameni noi. Niciodată. 

— De ce? 

Căţeluşa mi-a mirosit degetele prin gard şi a dat din 
coada pufoasă cu ezitare. Blana ei era ca mătasea la 
atingere. 

— A fost abandonată. Cineva a găsit-o hoinărind pe 
marginea Bulevardului Beach. 

— Dar aia e o stradă aglomerată! Groaznic! 

Am simţit că mă cuprinde spaima când m-am gândit 
la maşinile care trecuseră în viteză pe lângă ea. 

— Da. Câteodată oamenii sunt proşti. Ai fi surprinsă 
câte motive ridicole inventează cei care vor să scape 
de animalele lor de companie. 


— Cum ar fi? 

— S-a făcut mai mare decât credeam. Latră prea 
mult. E prea blănos. Conner s-a lăsat pe vine lângă 


mine şi şi-a dat ochii peste cap. 

— Sunt şi motive întemeiate totuşi. Ca atunci când 
proprietarul moare şi nimeni din familie nu poate lua 
câinele; sau au alergie la animale. E trist. 


Am arătat spre căţeluşa pufoasă din faţa mea. 

— Dar ea? Ea ce are? Conner m-a privit. 

— Păi, e foarte speriată. Am sărit în picioare. 

— O vreau! 

— Serios? 

Conner s-a ridicat încet, cu o expresie surprinsă. 
— E disponibilă? Mă vor lăsa să o adopt? 

— Eşti sigură, Chec? E foarte timidă. 


— De ce îmi tot spui asta? 


— Pentru că s-ar putea să-ţi doreşti un câine mai 
uşor de crescut. Câinii timizi sunt foarte greu de 
plasat în familii. 

— E prietenoasă cu mine, am zis. Şi tu ai spus-o. Nu 
vine niciodată la oamenii noi. A venit la mine. M-a 
ales! 

Simţeam că eram legată de căţeluşă. Era singură şi 
nu o voia nimeni, înţelegeam cum se simte. 

Când Conner mi-a zâmbit, am simţit că mi se învârte 
capul. Mi-am ţinut respiraţia şi am aşteptat ca el să 
spună ceva. 

— Trebuie să completezi un chestionar, iar apoi 
trebuie să vii împreună cu părinţii tăi la un interviu 
înainte să o adoptați. 

— Cu amândoi părinţii? în acelaşi timp? 
— Păi, le place să stea de vorbă cu familia ca să se 
asigure că toată lumea îşi doreşte câinele şi îşi asumă 
responsabilitatea de a avea grijă de el. Nu vor să fie 
adus înapoi. E foarte greu pentru animal. 

h 


Să-i rog pe amândoi părinţii mei să vină aici 
weekendul ăsta părea imposibil. Cine putea şti dacă 
s-au împăcat până acum? Nici măcar nu le spusesem 
că- mi doresc un câine. M-am uitat la căţeluşa mea 
(pentru că îmi doream din tot sufletul să fie a mea) şi 
ni s-au întâlnit privirile. 

— O să mă întorc să te iau, i-am zis. 


Mi-a răspuns dând din coadă. 

Am plecat de la ţarcuri. Bicicleta albastră a lui 
Conner era singura din rastel. 

— Ai venit pe jos până aici? m-a întrebat pe un ton 
surprins. 

Am dat din cap, simţindu-mă brusc stânjenită, deşi 
nu eram sigură de ce. 


— Te întorci acasă pe jos? 

I-am făcut din nou semn că da. Cum ieşisem în grabă 
din casă, îmi lăsasem telefonul în dormitor. în plus, 
nu eram pregătită să-i sun pe părinţii mei. 

— O să vin cu tine. Stai puţin. 

Conner a fugit înapoi în adăpost înainte să mă pot 
opune. Când s-a întors, mi- a înmânat un formular. 

— Vor păstra câinele pentru tine până mâine. 
Adăpostul se închide la trei. Adu formularul când te 
întorci cu părinţii tăi. 

— Mulţumesc. 

Conner şi-a descuiat bicicleta şi am pornit spre casă. 
Mă simţeam murdară în bluza pătată de cafea. Mi-am 


TRd 


tras jacheta pe mine şi am închis fermoarul. O vreme, 
niciunul dintre noi n-a zis nimic. 

îmi era groază să mă întorc acasă. Dacă părinţii mei 
încă se certau? Aşa începuseră şi părinţii Jennei? Cu 
certuri mici care au devenit din ce în ce mai 
serioase? Mi se făcea rău când mă gândeam că 
părinţii mei ar fi putut să se despartă. 

— Mergi la Balul de Toamnă? a întrebat Conner, 
rupând tăcerea. 

— Nu. Tu mergi? 

— Aş vrea. Biletele o să fie puse în vânzare în două 
săptămâni. Conner avusese o iubită anul trecut. 

— Ce s-a mai întâmplat cu tine şi tipa aia? Mi-a 
zâmbit ştrengăreşte. 

— Tipa aia? 

— Ştii tu. 

— Amber? Ne-am despărţit acum mult timp. 

— Ah. 

— Ai vrea să mergi la bal? 

— Dacă mă invită cineva? am râs. Asta n-o să se 
întâmple. 

— Vrei să mergi? Am dat din umeri. 


— N-o să mă vezi vărsând lacrimi amare pentru că n- 


am fost. 

— Nu înţelegi. Conner şi-a dres vocea. 
— Vrei să vii la bal? Cu mine? M-am oprit din mers. 


— Ce? 
Conner s-a oprit şi el, iar când şi-a întors faţa spre 
mine, am văzut că obrajii i se îmbujoraseră. 


— Nu mă face să te mai întreb o dată. M-ai auzit. 

— Asta e un fel de glumă? Sau ai pus vreun pariu cu 
Teddy şi Doug? 

— Nu! 

S-a înroşit la faţă. 

— Atunci de ce m-ai invita? 

— Las-o baltă! 


Şi-a apucat bicicleta de coarne şi a luat-o din loc. 

Am rămas nemişcată câteva clipe. Conner mă 
invitase la bal. Am fi mers ca prieteni sau ca mai mult 
de-atât? Am alergat ca să-l ajung din urmă. 

Nicio reacţie. 

I-am privit faţa. Era posomorât. 

— Conner? Aveam vocea gâtuită. 

— Ce e? mi-a răspuns, scrâşnind din dinţi, fără să mă 


privească. 


— O să merg cu tine. La bal. 


Am simţit cum mă cuprinde un val de căldură şi mă 
întrebam dacă am faţa la fel de roşie ca a lui. 

— Nu trebuie să faci asta din milă. Am oftat adânc. 
— N-o fac din milă. 

— A fost o prostie. 

A, grozav. Acum îşi retrăgea invitaţia. S-a oprit din 
nou şi m-a privit. 

— Hai să mai încercăm o dată, bine? 


Am dat din cap că da. Şi-a dat şuviţa de păr din ochi. 
— Vrei să vii cu mine la bal? Nu pentru că e o glumă 
sau o provocare. Nu pentru că mi-e milă de tine, ci 
pentru că îmi place să petrec timpul cu tine, OK? 


A rostit ultima parte pe un ton defensiv. 

— OK. 

Aveam impresia că îmi luase foc faţa. 

— O să vin cu tine. Pentru că aşa îmi doresc. 

— Foarte bine! 

Conner răsufla greoi şi a început din nou să meargă. 
— Foarte bine! 

L-am însoţit, zâmbind tot 
drumul până acasă 

„Douăzeci si doi 

— Conner Lassiter te-a invitat la bal şi tu ai spus da? 


a întrebat Jenna. Părea surprinsă, dar nu revoltată. 

După ce îmi luasem rămas-bun de la Conner pe 
Magnolia Street, făcusem un ocol şi mă dusesem 
acasă la Jenna. 

— Uau, a zis ea şi s-a aşezat lângă mine pe patul 
nefăcut. 

Mama ei avea multe reguli, dar marea majoritatea 
erau despre obiceiurile de învăţare. Pentru doamna 
Sakai, nu era important ca patul să fie făcut. 


— Un mare şoc, i-am zis. 

— Păi, nu-i chiar un mare şoc. 

— Ce vrei să spui? 

Jenna s-a sprijinit de perete şi şi-a încrucişat 
picioarele zvelte. 

— Lui Conner i-a plăcut mereu de tine. 

— Ce? 

Am scuturat din cap neîncrezătoare. 


— Nu-i adevărat! S-a purtat oribil cu mine. 


— Nu întotdeauna, a zis Jenna. Voi doi eraţi prieteni 
înainte de gimnaziu. Chestie pe care Audrey o ura. 


— O urma numai pentru că... 

M-am oprit, dându-mi seama că n-aveam un 
contraargument bun. Altul decât că era geloasă. 

— Audrey a avut întotdeauna probleme cu faptul că 
se simte exclusă. 

— îi place să fie în centrul atenţiei. Mereu. 


— Ei, nu ştiu, am zis. 

Jenna şi-a pus ursuleţul de pluş în poală. 
— Am văzut-o pe Audrey cu tipul cel nou. Gregor, nu? 
Cel de care spuneai că-ţi place? 


— Când? Unde? 

— La prânz, în zona pentru picnic. Practic, stătea la 
el în braţe. 

— Ah, am făcut. 

— Ce se întâmplă? I-ai spus că-l placi şi acum se dă 


la el! M-am lăsat să alunec pe podea. 


— De fapt, totul a început când ea încerca să mă 
ajute să-l fac să mă placă, dar se pare că el era 
interesat de Audrey. Nu e vina ei. 


Jenna s-a holbat la mine şi a clipit nedumerită. 
— Ce e? 


Nu mai voiam să vorbesc despre asta. 


— Deci, crezi că lui Conner îi place de mine? Adică, 
mergem la bal ca prieteni, sau ce se întâmplă? 


— L-ai întrebat? a zis Jenna. 

— Nu! Ea a râs. 

— Tu vrei să fie o întâlnire? Sau vrei să mergeţi ca 
prieteni? 


— Ca prieteni, cred. 

Am dat din umeri. încă îmi plăcea de Gregor. Nu-i 
aşa? Nu de asta eram supărată pe Audrey? 

Jenna s-a lăsat pe podea lângă mine. 

— Deci, am spus, tu şi Elliot mergeţi la Balul de 
Toamnă? Ar fi distractiv să mergem împreună. 

— Da, mergem, a răspuns ea zâmbind. 
— Uraaa! Ah, va fi grozav. Putem să ne pregătim 
împreună. 


— Şi să ne cumpărăm rochii împreună. 

Am tăcut amândouă. Niciuna dintre noi nu se 
pricepea la modă. Ar fi fost frumos să o avem pe 
Audrey alături ca să ne ajute cu sfaturi. 

— Există vreo şansă ca tu şi Audrey să vă împăcaţi în 
viitorul apropiat? am întrebat. 

— Dar tu şi ea? a spus Jenna. 

— Nu e persoana mea preferată în clipa asta, am zis. 
Dar chiar sper că ne vom împăca în curând. 

Jenna a strâns în braţe ursuleţul de pluş. Tatăl ei îl 
câştigase pentru ea la un bâlci cu un an înainte de 
divorţ. Asta m-a făcut să mă gândesc la părinţii mei. 
Speram să nu se despartă. 

Trebuia să discut cu ei, mai ales dacă voiam să îmi 
adopt căţeluşa. Am plecat de la Jenna şi m-am dus 
acasă. îmi era groază să dau ochii cu părinţii mei, 
mai ales cu mama, dar în acelaşi timp, gândul la 
Conner şi la Balul de Toamnă mă făcea să simt că 
plutesc. 

Când am intrat pe uşă, în casă era linişte. în 
bucătărie era curat şi nu mai vedeam nicio tigaie sau 
clătită. Ceea ce era reconfortant. însemna că părinţii 
mei nu plecaseră vijelios de la micul dejun. îşi 
făcuseră timp să strângă. Poate că mâncaseră 
împreună. 

Am găsit-o pe Macy ghemuită în faţa televizorului, 
deşi nu-l pornise. M-am aşezat lângă ea pe canapea. 
Mă simţeam prost pentru că o abandonasem mai 
devreme. 

— Hei, scuze că am plecat valvârtej, i-am zis. Cum te 
simţi? 

Macy a dat din umeri şi a întins mâna ca să-şi vâre o 
şuviţă de păr în gură. Am oprit-o şi ea a zâmbit. 

— Aşa eşti tu, ai grijă de tot şi de toate. 
— Dacă e adevărat ce zici, nu mă descurc prea 
grozav. M-am încruntat. 


— Ce s-a întâmplat cu mama şi tata? 


— Au plecat imediat ce ai ieşit. Mama a spus că 
merge la muncă şi tata a luat maşina. Habar n-am 
unde s-au dus. 

Macy se trăgea de păr. 

— Deci, stai, dacă au plecat imediat după mine, cine 
a făcut curat în bucătărie? 


Sora mea a schiţat un zâmbet timid. 
— Tu? am întrebat, mirată. Tu ai făcut curat? 


— Nu sunt complet inutilă, a zis Macy dându-mi o 
palmă peste picior. Deci, mama şi tata vor fi supăraţi 
unul pe altul, gen, pentru totdeauna? 

— N-am nici cea mai vagă idee, am recunoscut. îmi 
pare rău că m-am enervat pe mama că nu mai dă pe- 


acasă, mai ales de faţă cu tata. 

— Păi, cel puţin nu sunt singura căreia îi lipseşte. 
— Sigur că nu eşti. 

Probabil că Macy avea nevoie de cineva cu care să 
poată vorbi despre asta la fel de mult ca mine. 


— îmi pare rău că n-am fost aici pentru tine când ai 
avut nevoie. Macy a dat din nou din umeri. 
— Nu e treaba ta. 


— Ba sigur că e. Sunt sora ta mai mare. 

Mi-am lăsat capul pe spătarul canapelei şi mi-am 
privit sora, dorindu-mi să o pot face mai fericită. 
Macy era ocupată cu telecomanda. A pornit 
televizorul şi a trecut de la un canal la altul, fără să 
se oprească la vreo emisiune suficient de mult ca să- 
şi poată da seama despre ce era. 

Mă săturasem să mă simt prost din cauza a tot ce se 
întâmplase. Din cauza lui Audrey şi a lui Gregor. Din 

cauza părinţilor mei. Voiam să mă concentrez pe 
lucrurile bune. 


— Ghici ce? am întrebat. 
— Ce? 


— O să încerc să-mi iau un câine. 
— Serios? 


Macy a afişat un zâmbet larg. 

— Un căţeluş? I-am zâmbit şi eu. 

— L-am văzut la adăpostul de animale azi-dimineaţă. 
Conner mi-a dat un formular de adopţie, dar am 


nevoie ca mama şi tata să fie de acord şi să vină cu 
mine ca să finalizăm procesul. 


— Conner Lassiter? Am dat din cap că da. 

— Face voluntariat la adăpost. Macy m-a privit pieziş. 
— Ce e? 

— Cred că îţi place de Conner. 

— Nu-mi place de el! Suntem doar prieteni! 


— Te-ai înroşit! a chicotit Macy. 

— M-a invitat la Balul de Toamnă, am zis de îndată ce 
am simţit că mi s-au mai răcorit obrajii. Mergem ca 
amici. 

Să merg la bal cu Conner n-avea să fie la fel de 
romantic cum ar fi fost dacă aş fi mers cu Gregor, dar 
avea să fie distractiv, de asta puteam fi sigură. Nici 
nu trebuia să-mi fac griji că n-o să am despre ce să 
vorbesc cu Conner. 


— Super! Ce vei purta? 


— O rochie. 

— Normal! 

Macy m-a plesnit peste braţ. 

— Va trebui să te duci să te distrezi la cumpărături 
până când o găseşti pe cea potrivită! 

— Nu cred că o să fie distractiv, am zis. 

— De ce? Totul îţi vine atât de bine. 

— Ba nu! Rochiile care sunt pe măsura mea sunt 
făcute pentru fete de zece ani. 

— Asta nu-i adevărat! 

Uşa din faţă s-a deschis şi tata a păşit înăuntru cu 
părul ciufulit, de parcă uitase să se pieptene când 
plecase de acasă. 

— Bună, tată! am strigat noi într-un glas. 

S-a oprit şi ne-a aruncat un zâmbet silit. Mi-a frânt 
inima. Arăta deprimat. 


Macy ori nu înţelegea cum se simte, ori se prefăcea 
foarte convingător că nu înţelege. 

— Keiko vrea să adopte un câine! A găsit unul la 
adăpostul pentru animale. Te rog, te rog, îl putem 
lua? Te rog frumos, tăticule! 

Da, era o actriţă fenomenală. Nu mai păruse atât de 
mică de ani buni. Tata s-a topit pe loc. 


— Un câine? 

Tata a afişat un zâmbet sincer. 

— Sună grozav! 

— Serios? am întrebat. Oare putea fi atât de uşor? 
— Tu şi mama trebuie să veniţi la un interviu mâine 
la adăpost. 

— Nu avem nevoie de mama, a zis tata cu o voce 


aspră. 

— De fapt, ambii părinţi trebuie să fie prezenţi, am 
spus încet. 

Tata n-a răspuns. în schimb, a 
strâns din buze şi a luat un 
teanc de reviste pe care eram 
destul de sigură că mama nu 
apucase să le citească. Când 
le-a dus afară la pubela de 
reciclare, mi-a stat inima în 
loc. Poate că urma să primesc 
căţeluşul pe care mi-l doream, 
dar eram destul de sigură că 
asta nu va repara disputa 
dintre părinţii mei 
„Douăzeci si trei 


M-am ascuns în camera mea pentru tot restul zilei, 
completând formularul de adopţie şi căutând 
informaţii pe internet despre bichoni frisé şi despre 
cum să ai grijă de câini timizi. Mama nu s-a întors 
acasă decât mult după ora cinei, iar eu nu m-am 
obosit să ies din cameră ca să vorbesc cu ea. 
Duminică, până să cobor la micul dejun, mama 
plecase deja la muncă, bineînţeles. Macy era la 
repetiţii. Tata a intrat în bucătărie cu ziarul împăturit 
sub braţ şi şi-a turnat o ceaşcă de cafea. De obicei, el 
şi mama citeau ziarul de duminică împreună. 

— Vom merge la adăpostul de animale când se 
întoarce mama acasă după- masă, a zis el. 


— Serios? L-am îmbrăţişat. 

— Mulţumesc! 

M-a mângâiat pe spate şi s-a dus să citească ziarul. 
Dacă vorbiseră despre faptul că voiam un câine şi 
hotărâseră când să meargă la adăpost, atunci cu 
siguranţă că se împăcaseră. încă eram supărată pe 
mama, dar voiam căţeluşul. Eram bucuroasă că în 
sfârşit ţinea şi ea cont de ce se întâmpla la noi acasă. 
Mi-am petrecut dimineaţa făcându-mi temele pe care 
le neglijasem, ştiind că nu voi mai fi în stare să mă 
ocup de nimic după ce voi aduce căţeluşa acasă. 
Stăteam pe canapea şi îmi verificam tema la 
matematică în clipa în care uşa s- a deschis şi mama 
a păşit înăuntru. 

— Hei, am spus. 


Mamei i s-a tăiat respiraţia şi şi-a atins gâtul. 

— Keiko! M-ai speriat. Ce faci? 

— Locuiesc aici. 

Cuvintele mi-au ieşit pe gură înainte să le pot opri. 


Mama s-a descălţat şi şi-a dat jos eşarfa de pe umeri. 


— Poate că am lipsit cam mult în ultimele săptămâni, 
dar încă sunt mama ta. Ai grijă ce ton foloseşti cu 
mine. 

Vocea mamei trăda enervare. Nu eram obişnuită cu 
asta. Mi-am ţinut gura, dar am urmat-o la bucătărie. 


Mama stătea la blat şi îşi aranja teancul de hârtii şi 
dosare. 

— Deci, eşti gata să mergem la adăpost acum? S-a 
oprit şi m-a privit. 


— Despre ce vorbeşti? 

— Tata mi-a spus că pot adopta un câine. 
— Mie nu mi-a zis nimic despre asta. 


— Păi, plecăm curând. 
Vocea mi s-a înăsprit. Halal atenţie din partea ei. 
Dacă ar sta mai mult pe- acasă, ar şti ce se întâmplă. 


— Nu s-a consultat nimeni cu mine în privinţa 


adopţiei, a zis mama. Am tras aer în piept. 

— Cum ai spus şi tu, îmi dă mari bătăi de cap 
schimbarea majoră prin care trec. Chiar am nevoie 
de un câine, mamă. M-ar alina şi m-ar distra şi mi-ar 
ţine companie. O să am grijă de el. N-am nevoie de 


ajutorul tău. Şi Macy e entuziasmată de idee. 
Mama s-a încruntat. 


— Nu că n-aş vrea să te ajut, dar nu cred că e o idee 
bună ca familia noastră să adopte un animal de 
companie acum. 

— Dar ce mare scofală? Nu e de parcă stai prea mult 
pe-aici ca să observi ce se întâmplă! 

Rostisem totul dintr-o suflare, înainte să-mi dau 
seama ce spun. 


Faţa mamei reflecta şocul pe care îl simţisem eu când 
mă răstisem la ea fără să vreau. A clătinat din cap o 
singură dată şi apoi a urcat scările. 

M-am prăbuşit pe canapea. Un câine ar fi fost acolo 
pentru mine. Părinţii şi prietenii mei nu erau. Adică, 
eu şi Jenna încă eram prietene, dar mă simţeam dată 
la o parte. Nici nu mă puteam gândi la Audrey fără să 
mi se facă rău. M- au copleşit anii de amintiri fericite 
— învăţaserăm să mergem cu bicicleta împreună, ne 
împrumutaserăm una alteia romanele grafice care ne 
plăcuseră, făcuserăm prăjituri la mine acasă, ne 
distraserăm şi plănuiserăm lucruri împreună. Acum 
aveam nevoie de căţeluşul ăsta mai mult decât orice 
pe lume. 


M-am ridicat când tata a coborât scările. 

— Haide. Mergem la adăpost acum, a zis el. 
— Unde e mama? am întrebat. 


— Vine imediat. 


Am simţit un amestec de uşurare şi supărare când 
mama s-a aşezat în tăcere pe scaunul din faţă. Tot 
drumul, nimeni n-a scos un cuvânt. Tăcerea era 
apăsătoare. Aş fi fost bucuroasă ca tata să dea 
drumul la radio şi să mă oblige să-i ascult piesele 
retro ciudate. 

Când am ajuns, am deschis portiera şi am luat-o 
înaintea părinţilor mei. 

înăuntru, i-am spus recepţionerei cum mă cheamă, 
iar ea ne-a condus într-o cameră mică cu birou. 
Singurul loc în care ne puteam aşeza era o bancă 
mică. M-am înghesuit între mama şi tata. Trebuia să-i 
fac să-şi vorbească. Trebuia să părem o familie 
minunată, altfel cei de la adăpost nu ne-ar fi lăsat 
niciodată să adoptăm câinele. 

— Mulţumesc că mi-aţi dat voie să-mi iau un câine. 
Chiar apreciez asta, le- am zis. 

— Mi se pare un semn bun că vrei să arăţi asta, şi 
anume că eşti responsabilă, a spus tata. 

Am deschis gura să-i spun cât de responsabilă voi fi, 
dar mama a răspuns în locul meu. 


— Vrei să spui că eu nu sunt responsabilă? Vai de 


mine. 


— Tot ce vreau să spun e că sunt mândru de Keiko, a 
replicat tata cu încordare. 

Nu, nu, nu! Eram destul de sigură că nu vom primi 
aprobarea dacă ne ciondăneam. Din fericire, părinţii 
mei s-au oprit când s-a deschis uşa. O femeie blondă 
şi solidă, îmbrăcată în pantaloni kaki şi un tricou 
verde cu logoul adăpostului, a păşit înăuntru. 


— Salut! Eu sunt Dinah. 

S-a aşezat de partea cealaltă a micului birou. 
— Keiko? 


Am ridicat mâna. 


— Conner e unul dintre cei mai buni voluntari pe 
care-i avem. Te-a lăudat întruna. 
Am simţit că mă îmbujorez. 


— Aş vrea să mă uit peste cererea ta şi să-ţi pun 
câteva întrebări. Mi-a tremurat mâna când i-am 


întins hârtia lui Dinah. 


— Bun, bun, a spus în timp ce parcurgea ceea ce 
scrisesem. Vei lăsa câinele singur acasă pentru 
perioade lungi de timp? 

Am privit-o pe mama. 

— Mă întorc la programul meu de dinainte, a zis ea. 
Voi pleca de acasă după ce Keiko se duce la şcoală şi 
mă pot întoarce acasă în pauza de masă. 

Eram surprinsă că mama mă sprijinea. Am încercat 
să-i zâmbesc. Chiar am încercat. însă ceva mă oprea. 
— Vin de la şcoală în jur de ora trei, i-am zis lui 
Dinah. De obicei, mă duc în parc cu Conner ca să-l 
plimbăm pe câinele lui. 

— Bun, bun. 

Dinah s-a uitat la părinţii mei. 

— Credeţi că vă permiteţi, din punct de vedere 
financiar, un animal de companie? 

Mi-am ţinut respiraţia. 

Amândoi părinţii mei au dat din cap aprobator. Dinah 
a zâmbit, a apăsat butonul interfonului şi a cerut să 
fie adusă căţeluşa. 

— Vă sugerez să o ţineţi în cuşcă atunci când o lăsaţi 
singură, cel puţin la început, a zis ea. Asta o ajută să 
înveţe când şi unde să-şi facă nevoile, deşi persoana 
care a găsit-o spunea că pare să ştie deja. 

O fată a intrat în încăpere şi mi-a pus căţeluşa în 
braţe. CĂŢELUŞA MEA. Am tinut-o cu grijă, ca pe un 

bebeluş. Şi-a lipit botul de gâtul meu şi a dat din 
coadă. 

— Cred că îşi aminteşte de mine, am spus, simțind 
cum imi creşte inima. 

Mama s-a aplecat spre ea ca să o mângâie, dar 
căţeluşa s-a făcut mică şi a început să tremure. 


— Ce are? a întrebat mama. 

— Credem că acest câine a fost traumatizat, a zis 
Dinah. E extrem de timid. 

— Aşa deci, a spus mama şi s-a îndreptat de spate. 
Asta va fi o problemă? 

— Căţeluşa n-are nimic, m-am grăbit să spun. 

— N-ai prefera să alegi un câine prietenos? m-a 
întrebat mama. I-am aruncat o privire dispreţuitoare. 
— Dar e prietenoasă! Mă iubeşte. 

Am strâns căţeluşa în braţe, lipind-o de mine. Dinah 


părea nesigură. M-am întors spre ea. 


— Am făcut nişte cercetări. Voi petrece mult timp cu 
ea şi voi munci din greu ca să o fac să aibă încredere 
în mine şi în ceilalţi. N-o voi stresa şi o voi învăţa că 
acum e în siguranţă. O voi ţine într-un coş sau sub 
supraveghere tot timpul. 

Dinah a dat aprobator din cap, zâmbind. 

— Ţi-ai făcut temele şi nu mă îndoiesc că vei avea 
mare grijă de ea, dar trebuie să mă asigur că şi 
familia ta e dispusă să o accepte ca parte din căminul 
vostru. 

— Suntem dispuşi, a zis tata. 

Ce uşurată m-am simţit! Mama şi tata au achitat 
taxele de adopţie, iar eu am fost de acord să-mi ofer 
alocaţia şi să trebăluiesc prin casă ca să plătesc 

pentru certificat şi să acopăr cheltuielile 
suplimentare. 

Ne-am întors la maşină. îmi ţineam noua prietenă 
dulce în poală. Cu toată tensiunea dintre părinţii mei, 
aveam un zâmbet larg pe faţă. 

— Yuki, a zis mama, în timp ce tata ieşea din parcare. 


Am avut un câine alb pe nume Yuki când eram mică. 
N-am ştiut că mama avusese un câine. 

— Yuki, am repetat, ca să aud cum sună. 

îmi plăcea, dar nu voiam s-o recunosc de faţă cu 


mama. Nu când eram supărată pe ea. 

— Ce înseamnă? 

— E cuvântul japonez pentru zăpadă. 

Mâna mea s-a oprit pe capul căţeluşei. Zăpadă. Era 
numele perfect. Am şoptit în urechea ei: 

— Bună, Yuki. 

Când am ajuns acasă, după ce am trecut repede şi pe 
la magazinul de animale, tata s-a dus direct la 
bucătărie. Mama l-a urmat şi l-a întrebat ce face. 


— Pregătesc cina. Ceva ce tu nu mai faci şi la care nu 
mai participi. 
— Asta ce-ar trebui să însemne? 


Am rămas nemişcată în sufragerie, cu Yuki în braţe. 
— înseamnă că nu eşti niciodată acasă. în ultima 
vreme, trebuie să mă ocup eu de toate. Mă simt de 
parcă nici n-ai mai face parte din familie! 

Vocea tatei devenea din ce în ce mai stridentă. 

M-am retras în camera mea ca să o protejez pe Yuki 
de ţipete. M-am aşezat pe pat cu ea în poală. Mi-a 
sunat telefonul şi m-am grăbit să răspund, fericită că 
ceva mă distrăgea de la cearta părinţilor mei. 


— Am auzit că eşti mândra posesoare a unui bichon 
frise, a zis Conner. Am zâmbit. 


— Chiar sunt! 

— I-ai dat deja un nume? 

— Yuki. înseamnă zăpadă în japoneză, am zis. 

— Hmm. Ai o pasiune pentru zăpadă? m-a întrebat 
Conner. 

— Ce vrei să spui? 

Eram surprinsă că observase asta. 

— Ai întrebat de zăpadă acasă la Doug. 

— Da. 


— Deci este ceva special legat de zăpadă? 

M-am ghemuit pe pat. Yuki s-a aşezat la pieptul meu. 
Puteam să-i simt inimioara mică bătând alături de a 
mea. 

— Bunicul a locuit cu noi un an, înainte să moară, am 
spus. 

Am făcut o pauză. Nu mai vorbisem cu nimeni despre 
bunicul şi despre cât de greu mi-a fost să-l am în 
preajmă când s-a mutat cu noi. Nici măcar cu Audrey. 
— în mare parte din timp, era ursuz şi nu prea 
vorbea, am continuat, mângâind-o pe cap pe Yuki. 
Dar, odată, mi-a spus o poveste despre cât de mult 
iubea bunica zăpada. 

Amintirea era atât de vie de parcă totul se 
întâmplase cu o zi în urmă. 

Ne plimbam de-a lungul pistei de biciclete. Era un 
lucru rar ca bunicul să iasă din casă, dar în după- 
amiaza aceea mă invitase la o plimbare. La începutul 
şederii sale, încă nu bea atât de mult. 

— Bunica ta iubea zăpada, mi-a povestit el. Odată, de 
Crăciun, i-am făcut o surpriză cu o excursie în 
Vermont. Am stat într-o casă închiriată din 
Montpelier. Un orăşel drăguţ în care putea să 
hoinărească prin magazine. 

îi plăcea atât de mult să fie îmbrăcată gros şi să se 
plimbe prin ger. Era roşie în obraji şi ochii îi 
străluceau. Ninsese cu o seară înainte şi totul arăta 
ca o pictură când ne uitam pe geam. Bunica ta s-a 
înfofolit înainte să-şi bea cafeaua. Nu s-a schimbat de 
pijamale. Şi-a luat o geacă groasă, o căciulă de lână, 
un fular lung şi o pereche de ghete. îşi uitase 
mănuşile acasă şi nu apucase să-şi cumpere altele, 
aşa că le-a luat pe ale mele. A tropăit prin bucătărie, 
apoi a deschis larg uşa din spate. Aerul proaspăt şi 
rece a pătruns înăuntru, răcorind casa aceea mică. 
Bunica ta a ieşit pe veranda din spate, ţinându-se de 
balustradă de teamă să nu fie gheaţă pe jos. Dar nu 
era. Era doar zăpadă. Zăpada perfectă. 

Bunicul s-a întors spre mine. 

— Ştii că sunt diferite tipuri de zăpadă? Uneori e 
umedă şi grea, aceea e bună pentru bulgări şi oameni 
de zăpadă. Alteori, dacă e foarte frig, se transformă 
mai degrabă în gheaţă. Dar zăpada din dimineaţa 
aceea... 

Bunicul s-a răsucit din nou cu faţa la ocean şi ochii 
lui păreau să privească foarte departe. 

— Zăpada aceea era perfectă. Uşoară şi pufoasă, cu 
cel mai subţire strat de gheaţă deasupra, cât să 
scârţâie când păşeşti. Am urmat-o pe bunica ta când 
a ieşit pe uşă ca să o privesc. Mergea prin pudra 
proaspătă. Nu era nicio urmă. Ea era prima care 
călca pe acolo. încă nu erau maşini sau oameni. Nu 
se auzea niciun animal. Nicio adiere nu trecea 
printre ramurile goale. Şi acolo era bunica ta, 
înfofolită de arăta ca un urs, coborând încetişor 
scările. Scârţ, scârţ, scârţ. Când a ajuns în mijlocul 
curţii, s-a întors spre mine. 

Bunicul a tăcut mult timp. Eu am rămas nemişcată. 
— O, Keiko, era atât de frumoasă. Ochii ei străluceau 
şi zâmbea din toată inima. 

îmi era teamă că bunicul se va întrista amintindu-şi 
de bunica, dar când am tras cu ochiul la chipul lui, 
am văzut că zâmbea. 

— Şi apoi, bunica ta a căzut pe spate cu braţele 
întinse. în prima clipă, am crezut că a alunecat, dar a 
început să dea din mâini şi din picioare ca să facă un 
înger de zăpadă. 


Bunicul a râs. 

— Ca un copil, făcea un înger de zăpadă şi râdea şi 
iar râdea. 

Bunicul a rămas iar pe gânduri. După aceea, şi-a pus 


mâinile pe braţul meu. 

— Keiko, promite-mi că atunci când vei vedea 
zăpadă, te vei gândi la bunica ta. Ştiu că nu ţi-o 
aminteşti şi îmi pare rău că n-ai apucat s-o cunoşti cu 
adevărat. Era specială din toate punctele de vedere. 
M-a făcut un om mai bun. Bunica ta e în fiecare fulg 
de nea, în fiecare cristal de gheaţă. Bunica ta este 
zăpada. 


— îţi promit, bunicule, i-am răspuns, dar nu eram 
sigură că mă auzise. Amintirea a dispărut ca la finalul 
unui film. Mi-am frecat ochii cu degetele. 

— Uau, a şoptit Conner. E o amintire superbă cu 


bunicii tăi. 

Am tăcut amândoi câteva clipe. Era o tăcere plăcută. 
Nu o mai mângâiam pe Yuki, iar ea mi-a împins uşor 
mâna, făcându-mă să zâmbesc şi trezindu-mă din 
visare. 

— De aceea iubesc zăpada, am zis. Sau de aceea aş 
iubi zăpada dacă aş apuca să o văd vreodată. E o 
amintire drăguță cu bunicul şi, chiar dacă nu mi-o 
amintesc pe bunica, cred că zăpada m-ar face să mă 
simt mai apropiată de ea, ştii? 

— Da, înţeleg. 
— Mulţumesc că m-ai ascultat. 
Nu-mi aminteam să fi vorbit atât de mult cu Conner 


vreodată. 

— Oricând, a zis el. Hei, după meciul nostru din parc 
de mâine, am putea să scoatem câinii la plimbare. 
Sună bine? 

Am zâmbit. 

— Sună bine. 


Am închis telefonul şi, pentru 
prima dată de multă vreme 
încoace, am simţit că totul se 
va rezolva 

„Douăzeci şi patru 


Tata a claxonat nerăbdător, ceea ce nu-i stătea în fire, 
pentru că era nepoliticos faţă de vecini să facă 
zgomot dimineaţa devreme. 

— Dacă vrei să te ducă cu maşina, a zis mama, 
grăbeşte-te. 

Am mai îmbrăţişat-o o dată pe Yuki. Dormise cu mine 
toată noaptea şi nu voiam să o las singură. 


— Keiko, am mai avut grijă de câini. îţi promit că voi 
face tot ce mi-ai scris. Mama a fluturat prin aer cele 


două pagini de notițe pe care le scrisesem. 

— O voi scoate la plimbare chiar înainte să plec, la 
opt şi jumătate. Şi voi veni înapoi la prânz ca să o mai 
plimb o dată. 

— Eşti sigură? am întrebat. Adică, nu vei fi ocupată? 
Mama a mângâiat-o pe Yuki, care i-a dat voie s-o 
atingă. Deja se obişnuia cu familia noastră. 

— Am terminat cu propunerea de finanţare, dacă la 
asta te referi. M-am întors la programul normal. 

Am făcut un schimb de priviri. Bine. Puteam să o 
cred că va avea grijă de Yuki, dar asta nu însemna că 
o iertam. 


Tata a claxonat din nou. 
— Du-te, a zis mama. 
Am sărutat-o pe Yuki de rămas-bun şi i-am dat-o 


mamei fără să-i mai spun nimic. 

Ok 

La şcoală, Jenna s-a uitat la poza lui Yuki de pe 
telefonul meu. 

— E adorabilă! Eşti aşa de norocoasă! 

Domnul Jay a intrat în clasă, ducând în echilibru 
cafeaua lui neagră de toate zilele pe un teanc de 
cărţi. 

— Vrei să stăm împreună după şcoală? a şoptit Jenna. 
Redacţia ziarului nu se întâlneşte astăzi. 

Am dat energic din cap, încântată de propunerea ei. 
Când am ajuns la sala de literatură, Audrey nu era 
acolo. Locul ei a rămas gol toată ora. Mă neliniştea 
să nu ştiu unde e. Am mâncat două pătrăţele de 
ciocolată în pauză, dar pentru prima dată de foarte 
multă vreme încoace, nu m-au făcut să mă simt mai 
bine. 

La prânz, băieţii m-au suportat şi s-au uitat la fiecare 
dintre cele cincizeci şi opt de poze cu Yuki. 

— Jenna vine la mine după ore ca să o cunoască pe 
Yuki, i-am spus lui Conner. 


— Tare! A zâmbit. 

— Mai mergem la plimbare sau vrei să o lăsăm pe 
altă dată? 

— Nu, Yuki trebuie scoasă la plimbare. Vino la mine 


pe la patru. Ce zici? 

— Perfect! 
— Stai, a spus Doug. Fără baschet? 


— Scuze, i-am răspuns. Va trebui să jucaţi fără mine. 
— Dar miercuri? a întrebat Teddy. Vii să joci 
miercuri? A fost mişto să jucăm doi la doi. 


— O să fiu acolo miercuri, am promis. 

Ziua a decurs foarte bine până la ora de matematică. 
— Arăţi fericită, mi-a spus Gregor când m-am aşezat 
în faţa lui. 

— Chiar sunt, i-am zis. 

— Ne lipseşti la prânz. 

M-am întors spre el şi am ridicat din sprâncene. 

— Vă lipsesc? Serios? 

— Păi, OK, poate că îmi lipseşti. 

Inima a început să-mi bată nebuneşte. M-am întors 
cu spatele ca să-mi scot din rucsac notițele la 
matematică. Am pipăit interiorul cutiei cu bomboane 
de ciocolată, dar era goală. Uitasem să-mi cumpăr 
alta pentru că fusesem ocupată să joc baschet cu 
băieţii şi să am grijă de Yuki. 

Gregor m-a bătut pe braţ. 

— Ai vrea să luăm prânzul împreună mâine? 

— Poftim? 


— Prânzul? Tu şi cu mine? 


— Dar cum rămâne cu Audrey? 

— Credeam că sunteţi certate, a zis el. 

De ce părea amuzat? Toată zăpăceala stupidă pe care 
o simţeam a dispărut. 

— Tu vrei să spui că ai lua prânzul cu mine şi nu cu 
Audrey? 

— Da. Gregor a râs. 

— Ai probleme cu limba engleză? L-am privit cu 
dispreţ. 

— Sugerezi că nu înţeleg ce spui pentru că sunt 
asiatică? 

— Las-o baltă, a zis. Nu te purta aşa ciudat. încercam 


doar să fiu prietenos. 

Pentru prima dată, am fost recunoscătoare când 
Nicole şi Kimmie şi-au făcut apariţia şi au tăbărât pe 
Gregor, care a uitat complet de mine. M-am simţit 
uşurată. De ce nu eram entuziasmată că mă rugase 
să iau prânzul cu el? 

Gândul acela mi-a rămas undeva în stomac toată 
ziua, ca o bucată expirată de ciocolată. 

I-am povestit Jennei despre invitaţia lui Gregor în 
timp ce mergeam la mine acasă. 

— Ce crezi că înseamnă? am întrebat-o. 

— Poate că Gregor şi Audrey s-au despărţit? 

— Şi apoi m-a chemat pe mine la prânz? E aiurea. 
Jenna a dat din umeri. 


— Poate că nici măcar nu sunt împreună? 

— Dar a invitat-o la bal. 

— Asta nu înseamnă neapărat că sunt iubiţi. Corect. 
Ca mine şi Conner. 

— Poate că Gregor te place? a zis Jenna. Apoi a râs şi 
a făcut o faţă amuzată. 

— OK, deci presupun că ţie nu-ţi mai place de el? 


— Nu ştiu. Cred că nu. 


Yuki a lătrat imediat ce am intrat pe uşă. M-am grăbit 
spre bucătărie, unde o lăsasem închisă în cuşcă. 
Scâncea şi dădea nerăbdătoare din coadă. 

Am deschis uşiţa de la cuşcă şi Yuki a ţâşnit afară, 
sărind pe picioarele mele. Am luat-o în braţe şi am 
râs când m-a lins pe faţă. 

— E drăguță, a zis Jenna. 

Yuki s-a întors spre Jenna cu urechile date pe spate şi 
s-a lipit de mine. Tremura. O avertizasem pe Jenna că 
Yuki era timidă. Jenna s-a aşezat şi eu am luat loc 
lângă ea, liniştind-o pe Yuki. 

— Când vine Conner? m-a întrebat prietena mea. 

— După meci, deci probabil într-o oră. 

— E drăguţ că stai cu Conner, a zis ea. Dar poţi să 
stai oricând şi cu mine şi Elliot. 

— Mulţumesc. 

Era aşa de ciudat că noi trei ne petreceam timpul 
liber separat. 

Am tăcut amândouă. Yuki s-a strecurat printre 
braţele mele şi şi-a întins gâtul ca să o miroasă pe 
Jenna, care a rămas nemişcată. 

— Bravo, Yuki, i-am zis ca să o încurajez. 

Yuki a rămas la mine în poală, dar a pus o lăbuţă pe 
genunchiul Jennei. Prietena mea i-a întins mâna şi 
Yuki a mirosit-o. A dat din coadă când Jenna a 
început să o mângâie încetişor sub bărbie, atentă să 
n-o atingă pe cap. Neam zâmbit una alteia. 

— Hei, am zis. Poate că ar trebui să vedem ce mai 
face Audrey, ştii? N-a fost la şcoală, iar Gregor flirta 
cu Nicole şi Kimmie. Nu că ar fi o mare diferenţă faţă 
de cum se comporta înainte, dar dacă Audrey şi 
Gregor sunt împreună, lui n-ar trebui să-i pese mai 
puţin de alte fete? Stai, de ce mă priveşti aşa? 


— Nu pot să cred că te îngrijorezi din cauza lui 
Audrey după tot ce a făcut! Jenna o mângâia pe Yuki 


pe blăniţă. 

— Cum rămâne cu ce spunea Audrey cum că n-ar 
trebui să pui un băiat înaintea prietenelor? Nu asta a 
făcut acum? 

— Ea consideră că eu am făcut-o prima. 

— Ce vrei să spui? 

— S-a supărat când a aflat că am ieşit cu Conner o 


dată, după ore. Atunci a început totul. 
— Ai lăsat-o de izbelişte ca să stai cu el? 


— Nu. Era ocupată cu chestiile pentru comitetul 
Balului de Toamnă. Conner m-a invitat să mă uit la un 
meci de baschet în care juca el. 

— Şi atunci, cum ai pus un băiat înaintea ei? 


— Ştiam că-l urăşte pe Conner. Jenna a clătinat din 


cap. 
— Ceea ce spui nu are niciun sens. Te auzi? Chiar 
crezi toate lucrurile alea sau găseşti, ca de obicei, 
scuze ca să eviţi conflictul? 

Am dat din umeri. 

— Cred că eşti în stadiul de negare, a zis Jenna. Dar 
cel puţin intenţiile tale sunt bune. Oricum, decizia lui 
Audrey de a ieşi cu Gregor a fost cât se poate de 
greşită. 

— Nu-mi mai pasă de toate astea acum, am zis. îmi 
doresc doar ca noi să putem fi din nou prietene. Tu 
nu? 

— Nu ştiu. 

— Jenna! 

— Vorbesc serios. E mult prea dramatică şi mi-a 
dovedit ce fel de prietenă este. Nu mi-e dor de ea. 


Vorbele ei mi-au frânt inima. 
— Păi, mie îmi e. Ea are nevoie de noi. Audrey ne-a 


fost mereu alături. Jenna n-a spus nimic. 

— A fost acolo pentru tine când părinţii tăi au 
divorţat. Se asigura întotdeauna că are îngheţată de 
vanilie cu caramel pentru tine în congelator. Nu te-a 


forţat să vorbeşti despre nimic. 
Jenna a aprobat din cap. 
— A fost fericită când am devenit trioul de azi. 


— Nu, tu ai fost fericită, a zis Jenna. Ei nu i-a 
convenit că am apărut şi eu în peisaj. 


— I-a luat o vreme să se obişnuiască, dar până la 


urmă a fost bine. Jenna a încuviinţat. 


— Şi îi pasă de mine. Gen, în clasa a patra m-a ajutat 
să lucrez cu Conner la proiectul pentru târgul de 
ştiinţe pentru că ştia că mă interesează acelaşi 
subiect ca şi pe el. 

— Ţi-ai găsit să alegi un exemplu de când eram mici? 
— Nu. Tot ce încerc să spun e că m-a încurajat şi m-a 
susţinut. 


— Bine. De obicei, totul e despre ea. Dacă faci cum 
vrea ea, te susţine. Dacă nu, cum ai făcut tu când te- 
ai împrietenit cu Conner, se supără. 

— Jenna, nu e aşa rea. 

— Ai dreptate, nu e. E isteaţă şi amuzantă şi e 
interesant să fii în preajma ei. Dar nu e o prietenă 
bună. Nu acum. 

Jenna s-a ridicat în picioare şi s-a întins. 

— De ce trebuie să fii întotdeauna tu cea care se 
sacrifică? De ce nu poţi să faci ce ai chef, de 
exemplu? 

M-am posomorât. 

— Asta fac acum. Vreau să mă împac cu Audrey. 

— Nu te voi opri dacă vrei să fii prietenă cu ea, 
Keiko. Dar eu nu cred că mai pot fi prietenă cu ea. 

M-a mâhnit foarte tare concluzia asta. 
— Dar dacă şi-ar cere scuze? am întrebat, făcând o 
ultimă încercare. Jenna a pufnit. 


— De parcă asta s-ar putea întâmpla vreodată. 


— Dar dacă ar face-o? 
— Dacă ar face-o şi ar vorbi serios, poate. 


Era de ajuns pentru mine. Ştiam că Jenna îmi vrea 
binele. Nu se înşela în totalitate în privinţa lui 
Audrey. în schimb, eu nu eram gata să renunţ la 
prietenia mea cu ea. 


Şi eram sigură că nu voi fi gata 
niciodată 
„Douazeci si cinci 


în seara aceea, în timp ce stăteam în camera mea, am 
auzit un ciocănit şi Macy şi-a vârât capul pe uşă. 


— Mama vrea să coborâm. Acum. Nu părea prea 
optimistă. 
Am urmat-o în bucătărie. Aveam o presimţire că nu 


ne aştepta nimic bun. 

Mama şi tata stăteau deja la masă. Tata avea o 
expresie neutră, iar limbajul corpului său nu trăda 
nimic. Macy s-a aşezat la locul ei şi şi-a încrucişat 
mâinile la piept. 

M-am aşezat şi eu. Ar fi făcut bine să nu ne ţină 
Discursul despre Divorţ acum. Furia mocnea în mine. 
O priveam cu răutate pe mama, provocând-o să 
spună ceva stupid. 

— Aşa, a zis mama, odihnindu-şi braţele pe masă. A 
trecut prea mult timp de când am stat la masă ca o 
familie ultima oară. 

Ia te uită. 

— Şi asta cu siguranţă că n-a fost din vina noastră, 
am spus. 


— Deci toată lumea e supărată pe mine? a întrebat 
mama, cu umerii lăsaţi. Pentru că am fost ocupată cu 
munca? 

— Nu, am zis. Nu suntem supăraţi pentru că 
munceşti. Suntem supăraţi pentru că nu eşti 
niciodată acasă! 


— E acelaşi lucru, a zis mama. Am fost ocupată cu 
munca. Am vorbit despre 


asta atunci când am acceptat avansarea. însemna să 
lucrez toată ziua. Şi redactarea propunerii de 
finanţare, despre care v-am spus că înseamnă ore 
suplimentare, era o chestie temporară. 

— Ai luat cina în oraş în fiecare seară. Te duci la bar 
după program. Mergi la spa! Munceşti, dar când ai 
puţin timp liber, nu-l petreci cu noi! 

Vocea mea devenea din ce în ce mai stridentă cu 
fiecare cuvânt. Mă simţeam de parcă o gheară mă 
strângea pe dinăuntru. 

— înţeleg, a zis mama. N-am vrut să vă fac să simţiţi 
că nu-mi doream să fiu acasă. N-am mai compus 
niciodată o propunere de finanţare. A trebuit să învăţ 
foarte multe lucruri într-o perioadă scurtă. Din 
fericire, doamna Kitamura, care are experienţă în 
domeniu, m-a învăţat în timpul ei liber. De cele mai 
multe ori, ne întâlneam la cină, pentru că atunci 
eram libere amândouă. Aseară, am mers la bar ca să 
sărbătorim. Şi o duc la spa ca să-i mulţumesc că m-a 
ajutat. 

— Ai fi putut să spui ceva, a zis tata cu blândeţe. Ai fi 
putut să ne povesteşti ce faci. 


Mama a dat din cap aprobator. 
— Aşa ar fi trebuit. Eram foarte stresată şi nu 
gândeam limpede. îmi pare rău. 


— Ne-a fost dor de tine, a spus tata. 

— Şi mie mi-a fost dor de voi. îmi pare rău că v-am 
făcut să credeţi că nu-mi pasă de voi. Eram 
îngrijorată că n-am să pot să-mi îndeplinesc cu 
succes noile sarcini. Cred că asta îmi consuma toată 
energia. 

Ne-a privit pe fiecare în parte. 

— Vă iubesc pe toţi. îmi iubesc munca. Asta 
înseamnă că vor fi dăţi în care nu voi fi acasă atât de 
des cât mi-ar plăcea. Dar nu înseamnă că nu-mi pasă 
de voi. 

Tata a întins mâna spre ea. 

— Şi noi te iubim. 

Mama şi-a întins braţele spre mijlocul mesei. Tata a 
continuat să o ţină strâns de mână. Mi-am lăsat 
mâinile să alunece înainte şi mama le-a prins cu 
cealaltă mână. Ne-am uitat cu toţii la Macy. l-am dat 
un şut pe sub masă şi ea şi-a întins încet o mână şi a 
pus-o peste ale noastre. 

în seara aceea, am pregătit cina împreună, toţi patru. 
Mama şi tata au stat de vorbă şi au râs. Yuki se furişa 
printre picioarele noastre, sperând să prindă bucăţile 
de morcov pentru salată care căzuseră. Macy a 
zâmbit pentru prima dată de la începutul serii. 

Când mâncarea a fost gata, Macy s-a dus să o scoată 
pe Yuki afară, în timp ce tata vorbea la telefon în 
sufragerie. Eu am început să pun masa, iar mama a 
venit lângă mine şi s-a apucat să aranjeze tacâmurile. 
Când am terminat, a tras un scaun şi mi-a făcut semn 
să mă aşez. Apoi mi s-a alăturat. 

— îmi pare rău, Keiko, a zis ea. 

— Da, ştiu. Ai spus asta deja. 

Nu ştiam de ce vocea mea era atât de aspră. Chiar 
eram fericită că totul era din nou ca înainte. 

— Nu, atunci mi-am cerut scuze de la întreaga 
familie. Acum îmi cer scuze de la tine. 

— Ce vrei să spui? 

— întotdeauna ai fost atât de săritoare şi de serioasă, 
încât uneori uit că încă eşti un copil. 

Mi-a privit faţa şi a zâmbit. 

— OK, nu un copil, dar nici chiar un adult. Cred că eu 
şi tatăl tău ne bazăm prea mult pe faptul că tu vei 
avea grijă de tot. Uneori uităm că ai nevoie de noi. 

— Odată v-am auzit pe tine şi pe tata cum spuneaţi 
că nu trebuie niciodată să vă faceţi griji în privinţa 
mea şi că făceam o treabă bună când aveam grijă de 
Macy. 


— Ne-ai auzit? Când? 
— Când locuia bunicul cu noi. 


Mama a dat din cap, cu o expresie înţelegătoare. 

— Au fost vremuri grele. Am văzut cât de frumos te 
purtai cu bunicul şi cu Macy. în schimb, noi ar fi 
trebuit să ne străduim mai mult să te protejăm. Nu 
erai suficient de mare pentru genul acela de 
responsabilitate, mai ales când bunicul a început să 
bea. 


— Nu era periculos, am zis. 
— Nu. Doar foarte trist şi foarte furios că bunica 


murise. Mama m-a strâns de mână. 

— Am greşit când am presupus că nu mai ai nevoie 
să am grijă de tine, Keiko. Sunt aici pentru tine, şi 
sunt aici pentru familie. La fel şi tatăl tău. Tu du-te şi 
distrează-te, fii copil. 


Am ridicat din sprâncene spre ea. 
— Scuze, fii aproape-adolescentă. 


— Ce vrei să spui? 

— Vreau să-ţi spun să nu-ţi mai faci griji, opreşte-te 
din a încerca să ai grijă de toţi şi toate. Asta e treaba 
mea. Vreau să ştii că poţi conta pe mine. îmi 

pare rău că n-am fost aici pentru tine şi sora ta. Noi 
nu suntem responsabilitatea ta. Tu eşti responsabilă 
doar pentru tine însăţi. 

Mama şi-a apropiat capul de faţa mea. 

— Ştiu că treci printr-o perioadă dificilă cu prietenele 
tale. Sunt aici dacă ai nevoie să vorbeşti despre asta, 
OK? 

— OK. 

Macy s-a întors în casă râzând, în timp ce Yuki îşi 
freca botul de ea. Tata a revenit în bucătărie şi şi-a 


pus telefonul în buzunar. 

— Dar tu şi tata? am întrebat. Sunteţi bine? 

— Bineînţeles că suntem bine. Ne iubim. Câteodată 
nu suntem de acord sau ne certăm, dar ne cerem 
scuze, găsim o soluţie şi ne iertăm unul pe altul. Tu 
mă ierţi? 

— Te iert. 

M-am aplecat spre mama şi am strâns-o în braţe. 
Cât am stat la masă, toţi patru şi Yuki, care aştepta 
răbdătoare lângă mine, m- am gândit la ce îmi 
spusese mama. Se certaseră. îşi ceruseră scuze. Totul 
era în regulă acum. 

Am simţit un firicel de speranţă şi dintr-odată am 
ştiut că pot să mă împac cu Audrey. 


Douăzeci si sase 


A doua zi, m-am dus la literatură cât de repede am 
putut. Locul lui Audrey era gol. Tot ce spusese mama 
aseară îmi răsuna în minte. Oamenii care se iubesc 
pot să nu fie de acord şi să se certe, dar până la 
urmă, se iartă şi se împacă. Acum că ştiam că 
iertarea era posibilă, voiam să nu-mi mai pese de 
cearta noastră şi să fim iarăşi cele mai bune prietene. 
Totul era o mare neînțelegere. Ne răniserăm şi ne 
criticaserăm aspru una pe alta. Puteam recunoaşte 
că am greşit şi puteam să fim din nou prietene. Eu 
fusesem mereu pregătită să o iert pe Audrey, dar 
cred că îmi era teamă că ea nu mă va ierta pentru că 
mă împrietenisem cu Conner. Dar asta era o prostie, 
nu-i aşa? Prietenia noastră era mult mai importantă 
decât orice altceva. 

Colegii mei au început să apară, în timp ce eu 
stăteam cu ochii pe uşă, aşteptând-o pe Audrey. 

N-a apărut. Locul ei a rămas gol toată ora. Când a 
sunat clopoţelul, am întrebat-o pe doamna McQueen 
dacă ştie unde este. 

— Şi-a mutat literatura în ultima oră, a zis ea. 
întotdeauna am crezut că doar relaţiile romantice îţi 
pot frânge inima. Aşa era în filme. Nu te avertizează 
nimeni că şi un prieten bun îţi poate frânge inima. 

Am fost tristă toată pauza de masă. 

— Ce-i cu tine? m-a întrebat Conner în timp ce eu mă 
uitam în gol. 

— Audrey s-a transferat de la singura oră pe care o 
aveam împreună. 


Conner s-a întins spre punga mea şi a mâncat câteva 
chipsuri. Cu o zi în urmă, începuserăm să împărţim 
prânzul. îmi plăcea. Nu-mi mai cumpăram mâncare 
de la cantină. Dacă nu puteam mânca cu Audrey şi 
Jenna, părea o pierdere de timp. Acum îmi aduceam 
pachet de acasă. 


— Urăsc să mă cert cu ea, am zis. 

— V-aţi certat pentru că iese cu tipul ăla, Whitman? 
N-am răspuns şi Conner s-a încruntat. 

— Jucăm baschet azi? am întrebat. 

— Azi jucăm trei contra trei, a zis Conner. 

— A, da, am uitat. 

— Vii şi tu? m-a întrebat Teddy. 

— Sigur, am spus. O s-o aduc pe Yuki. Vrei să-l iau şi 


pe Lumpy? Privirea lui Conner s-a luminat. 


— Ar fi grozav! Nu apuc niciodată să-l iau şi pe el la 


meciul ăsta. Să nu întârzii prea mult, totuşi. 

— Da, nu vrei să ratezi pasele noastre senzaţionale, a 
comentat Doug. 

Am râs, dar nu eram deloc veselă. Mai ales când am 


ajuns la ora de matematică şi Gregor mi-a zâmbit. 

— Hei. Mişto tricou, a zis. 

M-am uitat în jos la tricoul meu mov, lălâu. OK. Era 
sarcastic? 

— Âă, mulţumesc? 

A râs. 

— Eşti atât de sensibilă. Relaxează-te, Carter. 
Nicole şi Kimmie au intrat în clasă. Gregor le-a făcut 
cu mâna, dar a continuat să fie atent la mine. Nicole 
m-a privit cu ură când s-a aşezat. I-a şoptit ceva lui 
Kimmie şi amândouă s-au uitat la mine cu dispreţ. 


— Ce faci după ore? m-a întrebat Gregor. 

— Mă duc la meciul de baschet al lui Conner, am zis. 
— Conner? Fratele idiot al lui Audrey? 

— Nu-i chiar aşa rău, am spus. 

— O, Conner Lassiter? a făcut Kimmie, întrerupându- 
ne. Arată trăsnet! 


— Sută la sută de acord, a zis Nicole. 

Am ridicat din sprâncene spre ele. Vorbeau serios? 
Sau pur şi simplu încercau să-i atragă atenţia lui 
Gregor? Oricum ar fi fost, nu-mi plăcea. Ar fi trebuit 
să-şi vadă de treaba lor. 

îmi doream ca domnul Fordiani să vină mai repede la 
oră. De obicei, era aici înaintea tuturor. Mi se părea 
ciudat că în urmă cu câteva săptămâni aş fi fost 
încântată să vorbesc cu Gregor. 

— Ai putea să fii cu un băiat mult mai bun decât 
fraierul ăla, mi-a spus Gregor fără să le bage în 
seamă pe fete. 


N-avea niciun drept să 
vorbească aşa despre Conner. 
Nici nu-l cunoştea! în timp ce 
mă chinuiam să găsesc ceva de 

spus, un bărbat tânăr cu părul 
negru a intrat în clasă şi a 
scris un exerciţiu pe tablă. S-a 
prezentat ca domnul Mann, 
ceea ce a provocat câteva 
chicoteli, apoi s-a aşezat la 
catedră cu căşti în urechi. Asta 
ne-a dat un răgaz de câteva 
secunde. Am început să 
rezolvăm exerciţiul pentru că 
ştiam că domnul Fordiani se va 
întoarce şi că vor f 


iconsecinţe. 
Un bilet a aterizat pe pupitrul 
meu 

Ce punea Gregor la cale? Am băgat bileţelul în 
rucsac, refuzând să răspund. 


îmi doream ca domnul Mann să-şi facă treaba şi să 
predea o lecţie sau măcar să fie atent la clasă. Toată 
lumea începuse să se foiască. Dar domnul Mann era 
complet captivat de ceea ce asculta. 

Gregor m-a bătut pe umăr. M-am întors spre el şi am 
oftat. 

— N-am apucat să ne cunoaştem, a zis. 

Asta era adevărat. Nu ne cunoşteam. De ce îmi 
plăcuse de el vreodată? încă avea nişte ochi superbi 
şi un zâmbet care te topea, dar nu mai simţeam nimic 
pentru el. 

Gregor s-a aplecat şi mi-a dat o şuviţă de păr de pe 
faţă. M-am tras înapoi de parcă m-a ars. 


A râs. 

— Nu te panica atâta. De ce te emoţionez atât de 
tare? 

— Nu mă emoţionezi. 

— Eşti drăguță când faci faţa aia. 

Cum putea Gregor să flirteze cu mine dacă era cu 
Audrey? Până şi Audrey merita mai mult de atât. 
Pentru prima dată, clopoţelul mi-a fost prieten şi m-a 
salvat de conversaţia cu Gregor. Mi-am luat manualul 
şi rucsacul şi am plecat din clasă înainte ca el să mai 
poată să-mi spună ceva. 

Din nefericire, Nicole m-a ajuns din urmă. 

— Păcat de prietena ta şi Gregor, a zis ea. 

— Despre ce vorbeşti? am întrebat-o în timp ce 


Kimmie m-a flancat de partea cealaltă. 


— S-a despărţit de ea, a spus Kimmie. 

S-au oprit din mers, ştiind că acum îmi captaseră 


atenţia. Ajunseserăm lângă cişmea. 

— Gregor m-a invitat la Balul de Toamnă, a zis Nicole 
zâmbind. Şi am zis da, desigur. 

— Ca să nu mai spun că, pentru o vreme, nici nu s-a 
mai văzut cu noi la sfârşitul pauzei de prânz, a 
adăugat Kimmie. Dar acum stăm împreună toată 
pauza. 

Şi-au zâmbit una alteia şi s-au îndepărtat agale de 
mine. 

M-au trecut frisoanele. Gregor o părăsise pe Audrey. 
Unde fusese ea în pauza de prânz? Probabil că era 
singură şi avea inima frântă. 


în ciuda a tot ce se întâmplase 
— felul în care mă evitase şi-l 
sedusese pe Gregor —, încă 
îmi păsa de ea. De când mă 
ştiam, fusese prietena mea cea 
mai bună. Asta ar fi trebuit să 
conteze. Şi, după cum spusese 
mama, oamenii care se iubesc 
pot să se certe şi să se împace. 
Nu voiam să mai aştept. Dar 
mai întâi trebuia să clarific 
lucrurile cu Gregor 
„Douăzeci şi şapte 

în timp ce mă grăbeam să ajung la sport, i-am scris 
lui Audrey un mesaj lung. I-am spus că auzisem 


veştile rele şi că îmi părea foarte rău în privinţa 
relaţiei ei cu Gregor. Am rugat-o să treacă pe la mine 

după ore ca să putem vorbi. Nu ştiam dacă va veni, 
dar ştiam că e rănită. Avea nevoie de prietena ei cea 
mai bună, iar eu urma să fiu acolo pentru ea. 

După ora de sport, am prins-o pe Jenna în vestiar şi i- 
am povestit ce se întâmplase. 


— Păi, e groaznic, a zis ea în timp ce îşi închidea 
dulapul. 

— Mă duc să-l găsesc pe Gregor, am spus. 

— Şi ce-o să-i faci? 

— N-ar trebui să scape basma curată după ce s-a 
purtat aşa cu Audrey! 

— Vin cu tine, a zis ea. 

— Serios? 


— Da, serios. 


— De ce faci asta? am întrebat-o în timp ce 
traversam pista de alergare spre clădirea principală. 
Credeam că o urăşti pe Audrey. 

— Ură e un cuvânt dur, a zis Jenna. Nu-mi place cum 
s-a purtat, dar asta nu înseamnă că merită să fie 
umilită. în plus, te susţin. 

— Mulţumesc, am zis. 

— Dar tu? a întrebat Jenna. Tu de ce faci asta? 


— Ştiu că tu crezi că sunt prea iertătoare şi că nu 
lupt pentru ceea ce îmi doresc, dar asta e ceea ce îmi 
doresc. îmi doresc să fiu prietenă cu tine şi cu 
Audrey. Şi îi voi ţine piept lui Gregor pentru că a 
rănit-o. 


— E un început, a zis Jenna. îmi place să te văd plină 
de înflăcărare. Mi-am dat ochii peste cap, ceea cea 


făcut-o să râdă. 

— Uită-te acolo, a zis. 

Un grup mic se adunase lângă poarta laterală, toate 
fete, cu excepţia unei feţe familiare în centru. Am 
pornit hotărâtă într-acolo, fără să ştiu dacă Jenna 
rămăsese în spatele meu sau nu. Mi-am croit drum cu 
greutate până când am ajuns în faţa lui Gregor. A 
rânjit spre mine. 


— E loc pentru toată lumea. Nu trebuie să te împingi, 
Keiko. Vocea lui, la auzul căreia mă topeam, suna 
acum strident. 

— Asta e cealaltă prietenă a ta? 

Jenna ţinuse pasul şi se strecurase lângă mine cu o 


expresie impasibilă. 

— Eşti meschin, Gregor Whitman, am zis, continuând 
să merg înainte ca să-l fac să se lipească de gard. 
Grupul de admiratoare s-a retras, dar fetele n-au 
plecat. Faţa mea era la doar câţiva centimetri de faţa 
lui Gregor. A zâmbit. De ce zâmbea? Apoi i-am simţit 
mâinile pe şolduri. Trupurile noastre aproape că se 
atingeau. Mi s-a tăiat răsuflarea şi am încercat să mă 
retrag, dar mâinile lui mă ţineau pe loc. 

— Dă-mi drumul, am mârâit. 

— Tu eşti cea care s-a lipit de mine. 

Mi-a dat drumul şi s-a dat înapoi. M-am întors ca să 
mă asigur că Jenna încă era acolo. Era. Conner, Doug 
şi Teddy au trecut pe lângă noi. M-am gândit 


să-i chem ca întăriri, dar Gregor s-a răstit la mine: 
— Ce vrei, Keiko? 
— Eşti un bădăran egoist! A râs. 


— OK. 

— De ce râzi? Ai tratat-o pe Audrey ca pe un gunoi 
când ea n-a făcut decât să fie drăguță cu tine. 


Doar bănuiam că aşa fusese, pentru că eu nu-i 
văzusem împreună. 
— Aaa, Keiko, faci pe eroina. Bravo. 


— Nu e amuzant. 

— Te rog. Tu şi Audrey semănaţi. Sunteţi două fetiţe 
care nu sunt pregătite pentru relaţii adevărate. 
Maturizează-te. 

— Asta ce-ar trebui să însemne? 

— înseamnă că eu nu i-am promis nimic lui Audrey. 
Ea s-a agăţat de mine şi a devenit posesivă. 

— Aşa că i-ai dat papucii? 

un angajament. îmi pare rău că ea aşa a crezut. în 
plus, a zis, arătând spre micul grup de fete din faţa 
mea, viaţa e scurtă. De ce să mă leg la cap? 


Inima îmi bătea nebuneşte. O sărutase pe Audrey. 
— Eşti sigură că asta nu e despre altceva? m-a 
întrebat. 


— Cum ar fi? 

— Faptul că mă placi? 

A făcut un pas în faţă, iar eu un pas în spate; a fost 
cât pe ce să mă împiedic de Jenna. 

— Ştiu că mă placi, Keiko. 

Eram un pachet de nervi. Gândurile mi se 
învălmăşeau în cap. 

— Adorabil, a zis el. Dar deşi cred că eşti drăguță, nu 
eşti pregătită pentru mine. 


L-am privit nedumerită. 


— Păcat. 

S-a aplecat mai aproape de mine. 
— N-am mai sărutat niciodată o fată asiatică. 


— Ce-ai zis? 
Pentru prima dată, căldura care-mi inunda faţa n- 


avea nimic de-a face cu stânjeneala. 
Gregor a dat din umeri. 


— N-am ieşit decât cu fete albe. Nu sunt împotriva 
cuplurilor interrasiale. Fetele asiatice sunt sexy. 
Nu-mi puteam crede urechilor. 

— Cele două fete asiatice de la fosta mea şcoală 
vorbeau foarte prost engleza. Adică, eşti în ţara 
noastră, învaţă limba! Cel puţin tu nu ai un accent 
ciudat. Dar tu eşti doar pe jumătate asiatică, nu? 
Atunci te mai poţi numi cu adevărat asiatică? în fine. 


Eu zic că şi jumătate contează! 
A râs. 


Doamne, Dumnezeule. Simţeam că o să-mi explodeze 
capul. Nici măcar n- am avut timp să gândesc 


raţional. 
— Eşti un rasist nenorocit! i-am trântit-o. 


— Am spus că aş ieşi cu tine, deci cum pot fi rasist? 
Adică, aş ieşi cu tine dacă n-ai fi aşa un copil. De 
fapt, sunt opusul unui rasist pentru că vreau să fiu cu 
o asiatică! 

— Eşti insensibil şi grosolan, ca să nu mai zic că eşti 
plin de tine. Faptul că ai spus că ai ieşi cu mine 
pentru că sunt asiatică, de parcă ai o listă pe care 
bifezi chestii, te face într-adevăr rasist! Tu eşti cel 


care trebuie să se maturizeze! am ţipat. 
— Ce mă bucur că nu m-am încurcat cu tine, a zis 
Gregor. Prea multă dramă. 


— Atunci, în privinţa unui lucru suntem de acord, am 
zis. Ce mă bucur că nu m-am încurcat cu tine! 


Gregor continua să zâmbească, dar nu era un zâmbet 


cald. Am apucat-o pe Jenna de braţ. 

— Hai să mergem, i-am zis. Audrey a avut noroc că a 
scăpat de el. 
— Eu m-am despărţit de ea! a ţipat Gregor în urma 


noastră. 


Am pornit atât de hotărâtă, încât Jenna a trebuit să 
alerge ca să mă ajungă din urmă. 


— Asta. A fost. Grozav! a strigat ea. 

Am încetinit şi am privit-o. Avea un zâmbet larg pe 
chip. 

— Cum adică a fost grozav? am întrebat-o. 

— Tu! a zis ea râzând. Tu ai fost grozavă! 

— Opreşte-te, am spus. N-am fost. Mi-am pierdut 


cumpătul. Am făcut 

scandal. 

— Ţi-ai pierdut cumpătul. Felicitări. Se pare că eşti 
într-adevăr o fiinţă umană. 

— Doamne, nu-mi vine să cred ce comentarii cretine 
a făcut. „Jumătate contează?” Ce nenorocit! 


— Ai fost tare! a zis Jenna şi mi-a dat un ghiont. 
— Mulţumesc, am spus, fără să par prea convinsă. 


— Serios, Keiko, a insistat ea. Sunt mândră de tine. 


Era reconfortant să spun cum mă simţeam, chiar 
dacă îmi pierdusem cumpătul. Mi-am dat voie să mă 
simt mândră, ceva cu totul nou pentru mine. îmi 
plăcea! îmi dădea doza de încredere de care aveam 
nevoie pentru ceea ce urma să fac în continuare. 

— I-am scris lui Audrey să vină la mine acasă, am zis. 
Vii şi tu? Zâmbetul Jennei a pălit. 

— Ce îi vei spune? 

— Vreau să ne împăcăm. Vreau ca noi să fim din nou 


prietene, ca înainte. 

— Nu cred că ne mai putem întoarce vreodată la cum 
am fost, a zis Jenna. N- o să te opresc, Keiko, dar eu 
nu sunt gata să o iert. Ea trebuie să-şi ceară scuze 
prima. 

— Dar asta e ideea. Cum şi-ar putea cere scuze dacă 
noi nu-i dăm şansa să o facă? 


Jenna a clătinat din cap. 
— Nu e de parcă nu ştie unde să ne găsească. 


— Deci chiar nu vii? 

Nu-mi venea să cred. 

— Ştii ce? Dacă lui Audrey chiar îi pare rău şi îşi cere 
scuze de la tine, atunci o să-i dau o şansă şi o să stau 
de vorbă cu ea, a zis Jenna, ridicând din umeri. 

După ce ne-am despărţit la colţul străzii, m-am oprit 
o clipă să o privesc îndepărtându-se. Părul ei 
strălucea în nuanţe de mov în lumina soarelui. S-a 
întors şi mi-a făcut cu mâna, iar eu i-am răspuns, 
chiar dacă stomacul mi se făcuse ghem. Simţeam că 
ce se întâmplă e greşit. 

Dar puteam să îndrept lucrurile. Aveam să mă împac 
cu Audrey. Audrey avea să se împace cu Jenna. 


Şi apoi totul urma să fie din 
nou perfect 
„Douăzeci şi opt 

Când am ajuns acasă, Yuki m-a întâmpinat la uşă. M- 
am aplecat ca să o iau în braţe. Macy stătea în 
bucătărie şi îşi făcea temele. 

— Mulţumesc că ai scos-o pe Yuki afară, am zis. 

— Nicio problemă, a spus Macy şi s-a lăsat pe spate. 
Oh, a trecut Conner pe aici. 


— Am uitat! Trebuia să duc câinii în parc la meciul 
lui. Era supărat? 

— Nu cred. 

Macy s-a ridicat în picioare. 

— Mă duc la Claire. Mă ajută să-mi repet replicile. 


Mă întorc înainte de cină. 


N-am pus nicio întrebare indiscretă. Mama îmi 
spusese să mă relaxez şi să nu mai încerc să am grijă 
de toţi şi toate. îmi era greu, dar încercam să-i urmez 
sfatul. 

De îndată ce Macy a plecat, mi-am scos telefonul şi i- 
am scris un mesaj lui Conner, cerându-mi scuze că-l 
lăsasem baltă. Am aşteptat câteva minute, dar când 
n-a răspuns, m-am gândit că probabil era pe teren cu 
băieţii. Trecuse doar o după-amiază, dar deja îmi era 
dor de el. 

O bătaie în uşă mi-a făcut inima să-mi sară din piept. 
înăuntrul meu se dădea o luptă: îmi doream să fie 
Conner, dar îmi dorea şi să fie Audrey. Ştiam că n- ar 
fi venit niciodată împreună. Oare Audrey chiar mi-ar 
fi acceptat invitaţia? 

— Intră! am ţipat, iar apoi mi-am ţinut respiraţia şi 
am aşteptat. 

Audrey a intrat şi eu am zâmbit larg. îmi citise 
mesajul! Venise la mine! Trecuse prea mult timp de 
când fusese aici ultima dată. Am ţinut-o pe Yuki în 
braţe şi m-am ridicat în picioare. 

Audrey s-a oprit. 

— Ţi-ai luat câine? m-a întrebat şi pe chipul ei nu se 
citea nimic. 

Am dat din cap că da, întrebându-mă dacă se va 
purta cu Yuki aşa cum se purta cu Lumpy. în cazul în 
care aşa stăteau lucrurile, ştiam deja pe cine voi 
alege în eventualitatea în care îmi cerea să rămână 
ori ea, ori căţeluşul. 

A intrat încet în cameră şi s-a aşezat chiar pe 
marginea fotoliului tatei, de parcă era pregătită s-o ia 
oricând din loc. 

— Numele ei e Yuki. Uneori, e timidă, am zis. Aşa că 
te rog să nu faci mişcări bruşte. Las-o să te cunoască. 
Am pus-o jos pe Yuki şi ea s-a îndreptat încet spre 
picioarele lui Audrey. Atitudinea ei faţă de străini se 
îmbunătăţise. A mirosit-o pe Audrey şi a dat din 
coadă. 

Audrey a întins mâna ca s-o atingă pe cap, dar Yuki s- 
a dat în spate şi a lătrat. Audrey a tresărit de parcă 
Yuki ar fi încercat să o muşte. Am înţeles într-o 
fracțiune de secundă ce se întâmpla. Audrey ar fi 
apreciat clişeul, dar nu era momentul potrivit. 


— Ți-e frică de câini? am zis şi am luat-o în braţe pe 
Yuki. Prietena mea s-a încruntat. 

— Abia acum ţi-ai dat seama? 

M-am aşezat şi am ţinut-o pe Yuki în poală. 

— Credeam că pur şi simplu îl urăşti pe Lumpy, ştii 


tu, din cauza lui Conner. 

Audrey s-a tras de bluză. 

— De ce n-ai spus nimic despre asta? 

— Conner ar fi folosit fobia mea ca să-mi facă rău. 
Probabil că l-ar fi dresat pe Lumpy să mă sperie 
dinadins. 

— N-ar fi făcut asta. 

— în fine. Asta a fost demult, a zis Audrey. Mă 
tratează ca pe un gunoi. 

— Poate că tu şi Conner n-o să vă mai certaţi, am 
spus. Lucrurile ar sta altfel dacă ţi-ai cere scuze şi i- 
ai explica de ce ai fost atât de rea cu Lumpy. 

— Corect. Şi apoi el îşi va cere scuze pentru că a fost 
un nenorocit. Şi apoi vom fi în culmea fericirii. 

Yuki era foarte sensibilă la tonul lui Audrey şi îmi 
tremura în braţe. I-am dat drumul şi a urcat în fugă 
scările spre camera mea. 

Am tras aer în piept, genul de lucru pe care Audrey 
mă sfătuia să-l fac atunci când mă blocam. Nu aşa 
îmi închipuisem revederea noastră. 


— Gregor e un idiot, am zis. 

Privirea răutăcioasă a lui Audrey a dispărut şi ochii i 
s-au umplut de lacrimi. 

— Urmează să te bucuri de suferinţa mea? a întrebat 
cu vocea tremurândă. 

— Sigur că nu! 

M-am aşezat pe canapea, chiar în faţa ei. 

— I-am zis vreo două azi după ore! 


— Chiar aşa? 
— Da, am spus, zâmbind. Jenna a venit cu mine. Nu 
poate să scape basma curată după ce a rănit-o pe 


prietena noastră cea mai bună! 
— Vorbeşti serios? 
Audrey şi-a şters lacrimile. 


— Ți-e mult mai bine fără el, am zis în timp ce i-am 
întins cutia de şerveţele. A scos câteva şi şi-a 
tamponat faţa. 


— Ştiu, dar încă mă doare. 


Şi-a tras nasul, strângând în pumn şerveţelele 
îmbibate de lacrimi. îmi amintea de felul în care 
eşuase petrecerea în pijamale de ultima dată la ea 

acasă. Şi atunci plânsese. Audrey trecuse prin foarte 
multe de când începuse şcoala. 


— Poate că vom reuşi să o luăm de la capăt, am zis. 
Tu, eu şi cu Jenna. 
— Poate. 


Asta mi-a dat speranţă. 

— Uite ce e, noi trei suntem prietene de atâta timp. 
Jenna nu s-a cuplat cu Elliot cu intenţia de a te răni, 
aşa cum nici tu nu te-ai cuplat cu Gregor cu intenţia 
de a mă răni. N-ar trebui să lăsăm băieţii să ne 
învrăjbească. 

— Vorbeşti serios? a zis Audrey şi m-a privit. 

— Bineînţeles. Prietenia noastră e cea mai 
importantă. 

— Atunci uită de Conner, a spus ea. Hai să reparăm 
ce s-a stricat între noi. Nu putem face asta dacă tu şi 
scârba de frate-meu staţi atâta timp împreună. 

— Audrey, am zis. 

— Tu ai spus-o, Keiko. Nu trebuie să lăsăm băieţii să 
ne învrăjbească, a zis Audrey. Mi-a fost dor de tine, 
Keiko. Avem nevoie de prietenele noastre. Băieţii vin 
şi pleacă, dar prietenia e pe veci. 

Mi se învârtea capul. îi spusesem lui Conner că voi fi 
prietenă cu amândoi. Nu voiam să renunţ la Conner 
pentru Audrey, dar o voiam pe Audrey înapoi. 
Deodată, Audrey s-a prăbuşit. Şi-a lăsat capul în 
palme şi umerii i se scuturau. 

— Audrey! 

Am sărit în picioare şi m-am grăbit spre ea. M-am 
lăsat lângă ea pe fotoliu şi am cuprins-o cu braţul. 


Plângea şi îşi trăgea nasul, în timp ce îşi tot lua 
şerveţele. 


— Doamne, doare atât de tare. 

Se legăna în faţă şi în spate, iar lacrimile îi curgeau 
şiroaie pe faţă. 


— Mi-a plăcut foarte, foarte mult de Gregor, ştii? 
— îmi pare rău că te-a rănit, dar sunt fericită că nu 
mai ai de-a face cu el. Meriţi mult mai mult! 


Audrey s-a şters la ochi. 
— Mi-am spus că nu voi face asta şi nu mă voi lăsa 
copleşită de emoţii. A tras aer în piept de trei ori, ca 


la yoga. 

— Prietenia noastră e cea mai importantă. Uită-te la 
ce ne-a făcut Gregor. E o lecţie bună pe care a trebuit 
s-o învăţ. 

Am dat din cap aprobator, cu prudenţă, neştiind unde 
avea să ajungă cu argumentul ăsta. M-am întors la 
locul meu de pe canapea. 

— Chiar vreau ca prietenia noastră să devină ce a 
fost înainte. Jenna şi Elliot merg la bal. Sunt un 
cuplu. Bun. Dar nu e ca şi când tu şi Conner sunteţi 
într- o relaţie adevărată. Ştiu că te foloseşte ca să mă 
calce pe nervi. 

— Nu, Audrey, nu mă foloseşte. Suntem prieteni. Şi 
mergem la bal cu Jenna şi Elliot. 

Audrey s-a schimbat la faţă. 

— Mergi la bal? Cu fratele meu? 

Mi-am dat seama că îmi ţineam pumnii încleştaţi. M- 
am forţat să mă relaxez. 

— Ei, a zis Audrey, dându-şi părul pe spate. Nu vrei 
să iroseşti şansa de a merge la primul bal ducându-te 
cu un amic. Aşteaptă până ai un iubit adevărat. 

Un iubit adevărat. îmi plăcea de Conner. Mult. îmi 
plăcea de el mai mult decât credeam că va putea 
vreodată să-mi placă. Abia aşteptam să-l văd. Mă 
distram cu el. Dar eram mai mult decât amici? 
Probabil că nu. 

Audrey şi-a şters faţa cu un şerveţel. 

— Nu te duce, Keiko. M-ar ucide să stau de una 
singură acasă ştiind că tu şi Jenna sunteţi la bal. 
M-am lăsat pe spate pe canapea. Audrey aştepta 
răspunsul meu. Ochii ei erau roşii şi umflaţi şi avea 
inima frântă. Prietenia însemna sacrificii şi 
compromisuri. Poate că pe Conner nu l-ar fi deranjat 
să nu meargă la bal. Nu era de parcă Audrey îmi 
cerea să nu mai vorbesc cu Conner sau să rup 
prietenia cu el. Puteam să fac asta pentru ea. 


— Sigur, am zis, cu inima grea. La ce sunt bune 
prietenele? 


Audrey s-a aruncat spre mine şi m-a strâns într-o 
îmbrăţişare puternică. Am îmbrăţişat-o şi eu. Ştiam 
că ar trebui să fiu fericită că o aveam înapoi pe 
prietena mea cea mai bună, dar tot ce voiam era să 
alerg pe Scări şi să stau cu Yuki. 


Douăzeci si nouă 


Ziua următoare am luat prânzul cu Audrey pentru 
prima dată de când ne certaserăm. în timp ce ea 
vorbea despre ce ţinută urma să-şi cumpere 
weekendul acela de la mall, eu mă întrebam ce 
făceau băieţii. I-am scris lui Conner ca să-i spun că 
mă împăcasem cu Audrey, dar el a continuat să mă 
ignore. Trebuia să-i dovedesc că puteam rămâne şi 
prietena lui. 

După ore, am mers la dulapul meu, dar Conner nu 
era acolo. Am aşteptat cinci minute lungi, dar ştiam 
că n-o să vină. Ajungea întotdeauna primul şi mă 
aştepta. Mi-am luat rucsacul fără să mă obosesc să 
îndes cărţile înăuntru şi m-am grăbit spre dulapul lui, 
cu greutatea cărţilor apăsându-mi pieptul. 

Mă evita dinadins? Mi-am verificat telefonul ca să 
văd dacă-mi răspunsese. N-am văzut decât mesaje 
vechi. De ce făcea asta? Ştia că îmi doream să fiu din 
nou prietenă cu Audrey. Acum că eu şi ea eram, în 
sfârşit, bine, el mă ignora! Când m-am gândit la 
Audrey, mi-am amintit că-i promisesem că nu voi mai 
merge la bal cu Conner. Am început să merg mai 
încet; deodată nu mă mai grăbeam să-l găsesc. Paşii 

mei păreau la fel de grei ca inima mea. De ce era 
totul atât de dificil? 

Când am ajuns la dulapul lui Conner, toţi trei erau 
acolo. S-au întors spre mine şi m-au privit în timp ce 
mă apropiam. Faţa lui Conner era posomorâtă. 


— Hei, am zis când am ajuns la ei. îmi pare rău că am 
ratat prânzul. 

— Şi meciul, a adăugat Conner. 

— Corect, şi meciul vostru. 


— Nu vrei să ştii cine a câştigat? a continuat el. 
Doug şi Teddy se tot mutau de pe un picior pe altul 
de parcă îşi doreau să fugă. Şi eu cam tot aşa mă 
simţeam. 

— Cine a câştigat? 

Mi-am pus rucsacul jos, dar am continuat să ţin 
cărţile în braţe. Conner nu mi-a răspuns. 

— Conner, am zis. Nu fi supărat în privinţa lui 
Audrey. Ştiai că vreau să mă împac cu ea. 


Conner a ridicat din sprâncene. Făcea asta doar când 
se simţea agasat. 


Tăcerea care s-a lăsat era apăsătoare. Ca să-mi mut 
gândul la altceva, m-am apucat să-mi pun cărţile în 
rucsac. Orice altceva ar fi fost mai plăcut decât să 
stau pur şi simplu acolo. Am bâjbâit după cărţi şi mi- 
am scăpat una pe degetul mare de la picior. Am 
înjurat. Ceva ce nu fac niciodată. 

Conner s-a aplecat şi a ridicat cartea, apoi mi-a 
întins-o. 

— Mulţumesc. 

Am încercat să bag cartea în ghiozdan, dar nu 


încăpea. Am înjurat din nou. 

— Keiko, a zis Conner. Calmează-te. 

Cum aş fi putut fi calmă când el era cel care se purta 

aşa ciudat? Conner s-a aplecat spre mine şi mi-a luat 

cartea din mână. 

— Uite, scoate toate cărţile şi te ajut eu să le pui 

înapoi, a zis Conner cu un glas blând, de parcă eram 

un copil speriat. 

Mi-am întors rucsacul cu susul în jos, iar caietele şi 

cărţile au căzut pe podea cu un sunet surd. O bucată 

de hârtie a zburat afară, a fost prinsă de curent şi a 

plutit de-a lungul coridorului. Teddy a fugit după ea 

şi mi-a dat-o înapoi, dar eu eram prea ocupată să-mi 

îndes cărţile în rucsac. A luat-o Conner. 

— Eu trebuie să plec, a zis el ridicându-se brusc. 

Mi-a împins bucata de hârtie în mână. 

— Ai grijă să nu pierzi biletul, sunt sigur că e special. 

M-am uitat la hârtie. Era bileţelul cretin al lui Gregor 

de la ora de matematică în care îmi spunea să-l las 

baltă pe Conner şi să stau cu el. De ce îl păstrasem? 

Mi-am luat lucrurile şi am fugit după băieţi. 

— Conner! Aşteaptă! 

A continuat să meargă, dar Doug şi Teddy s-au oprit. 

I-am lăsat în urmă, recunoscătoare că nu va trebui 

să-i explic totul lui Conner de faţă cu ei. 

Am ajuns în dreptul lui după ce am ieşit pe poarta 
colii. 

a încetineşte, i-am zis, cu răsuflarea întretăiată. 

Vreau să vorbesc cu tine. 

Conner refuza să se uite la mine, dar a încetinit 

suficient încât să pot merge în pas cu el. M-am 

chinuit să găsesc cuvintele potrivite în timp ce îmi 

trăgeam sufletul. 

— Bine, a zis el. Hai să trecem şi peste asta. O să fac 

situaţia mai uşoară pentru tine. Vrei să ne despărţim, 

nu? 

M-am împiedicat de propriile picioare. Ce? Nici nu 

ştiam că suntem împreună. 


— Despre ce vorbeşti? 

Conner s-a oprit şi m-a privit de parcă îmi pierdusem 
minţile. 

— Biletul ăla de la Gregor! 

— Nu e ceea ce crezi. 


— De unde ştii tu ce cred eu? 

— Eşti supărat pe mine, mă ignori. La început am 
crezut că o faci pentru că sunt din nou prietenă cu 
Audrey... 

— Şi asta mă deranjează, m-a întrerupt Conner. Deja 


mă laşi baltă pentru ea. 
— Doamne! N-ar trebui să fiu nevoită să aleg! 


— Ai dreptate. N-ar trebui, dar Audrey te pune 
întotdeauna să alegi, a zis. Şi tu o alegi mereu pe 
Audrey. 

— Fac tot ce pot. Eu şi Audrey am fost prietene 
dintotdeauna. Vreau să fiu prietenă cu voi amândoi. 
Nu vreau să ne despărţim. Adică, dacă noi chiar 
suntem împreună, am zis. Dar putem să nu mergem 
la bal? 

Am rostit cuvintele cât mai repede ca să scap din 
situaţia asta. 

— Ah. Am înţeles. 

Conner a început din nou să meargă, dar mai 
degrabă alerga. Trebuia să fug ca să-l ajung din 
urmă. L-am prins de braţ, dar el s-a scuturat şi i-am 
dat drumul. 

— Conner! Stai! Nu fi supărat, am ţipat în timp ce el 
continua să se îndepărteze rapid de mine. 


S-a oprit la două case mai încolo şi s-a întors spre 
mine. 
— Nu le poţi avea pe toate, Chec! îi simţeam 


asprimea din voce. 

— Nu poţi fi cu mine cât îl aştepţi pe Gregor să te 
invite la bal. V-am văzut după şcoală, stăteaţi foarte 


aproape unul de altul! 
— Conner, nu! 


Mi s-a întors stomacul pe dos. Lucrurile nu mergeau 
deloc aşa cum îmi doream. 


A clătinat din cap, arătând mai degrabă trist decât 
furios. 

— Dacă asta ţi-ai dorit, de ce nu mi-ai spus? Nu 
trebuia decât să fii sinceră. 

— Nu e deloc aşa. Nu-mi place de Gregor! 

— Nu? Şi atunci de ce nu mai vrei să mergi la bal cu 


mine? 

Am făcut un pas spre el şi Conner s-a dat înapoi. Aşa 
că m-am oprit. Dar el continua să meargă cu spatele, 
de parcă nu se putea îndepărta de mine suficient de 
repede. 

— Din cauza lui Audrey! am ţipat. 

— Grozav! a zis Conner cu vocea gâtuită. Ai spus că 
poţi fi prietenă şi cu Audrey şi cu mine, dar e evident 
că nu poţi. O vei alege pe Audrey de fiecare dată, 
chiar dacă te tratează ca pe un nimic. Dacă tu asta îţi 
doreşti, bine! Eu nu vreau decât să fii fericită. Tu nu? 
Am simţit că mă sufoc când a dispărut după colţ. Mi- 
am cuprins corpul cu braţele. încă o dată, am crezut 
că obţinusem ceea ce voiam, dar ceva îmi scăpa. 
întrebarea lui Conner avea nevoie de un răspuns. Nu- 
mi doream să fiu fericită? 


Ceva trebuia să se schimbe. Şi 


poate că acel ceva eram eu 
„Treizeci 

Când am ajuns acasă, Yuki m-a întâmpinat cu atât de 
mult entuziasm, încât n- am putut să-mi înfrânez 
zâmbetul. I-am prins lesa de zgardă şi am ieşit din 
nou afară. Umbra mea se întindea peste gazonul 
ofilit, în timp ce umbra lui Yuki ţopăia în faţa mea. 
Mă simţeam atât de nedreptăţită. Am mers mai 
repede, încercând să-mi potrivesc ritmul paşilor cu 
învălmăşeala gândurilor. Cum a putut Conner să mă 
acuze că vreau să merg la bal cu Gregor? îşi făcuse o 
idee complet greşită după ce mă văzuse cu Gregor în 
curtea şcolii. Şi după ce citise biletul acela. 

— Ahhh! am tipat spre ceruri. 

Yuki s-a oprit şi m-a privit cu urechile date pe spate şi 
coada ei scurtă băgată între picioare. 


— îmi pare rău! 
Am luat-o în braţe şi ea mi-a atins gâtul cu boticul. 
Am strâns-o la piept. 


— Stric totul, Yuki. 


Gândurile mi se învârteau în cap, iar eu nu păream să 
fiu în stare să mă concentrez pe ceva când am pus-o 
din nou jos pe Yuki şi am continuat să merg. Ei, asta 
nu era tocmai adevărat. Mă gândeam la Conner, dar 
eram atât de confuză. De ce îmi păsa atât de mult că 
se supărase pe mine? Acum totul putea fi ca înainte, 
când eu şi Conner nu eram prieteni, iar Audrey şi cu 
mine eram cele mai bune prietene. 

Noi două ne împăcaserăm. Pentru asta muncisem 
atâta. în curând, urma să ne vedem din nou la 
bibliotecă după şcoală şi să mergem împreună la 
cumpărături cum făceam înainte. Dar nu mă puteam 
gândi decât la toate lucrurile pe care le-aş fi ratat. Să 
iau prânzul cu Conner, să jucăm baschet, să plimbăm 
câinii, să râd la glumele lui prostuţe. Zâmbetul lui 
blând şi părul lui ciufulit. Oh, şi seara de filme la 
Doug acasă. Era rândul meu să aleg un film. Dar 
aproape sigur nu mai eram bine-venită. 

Yuki a scâncit şi a tras de lesă, trezindu-mă din 
reverie. Ajunsesem în parc. în depărtare, sunetul 
unei mingi de baschet avea un ritm care mă alina. 
Părea să mă strige. 

Chiar atunci, Conner a strigat triumfător pentru că 
marcase un coş. Vocea lui îmi răsuna în minte. Mi s-a 
tăiat respiraţia, de parcă urma să sar de pe un 
versant, şi inima a început să-mi bată cu putere. 
Doamne, Dumnezeule. îmi plăcea de Conner. Adică, îl 
iubeam pe Conner. Când mi-am dat seama de asta, 
m-a cuprins un amestec de bucurie şi frică. Dar era 
mai degrabă bucurie. Cred. 

Deja îmi era dor de el. Voiam să continui să stau cu el 
în fiecare zi. Indiferent de ceea ce simţeam pentru el, 
de un lucru puteam fi sigură. Fusese un prieten bun. 
Dacă n-ar fi fost Conner, n-aş fi avut-o pe Yuki. El îşi 
dăduse seama cât de mult însemna zăpada pentru 
mine. Când i-am povestit la telefon despre bunicul 
meu, nu m-a întrerupt nicio clipă şi n-a încercat să 
schimbe subiectul sau să vorbească despre el însuşi. 
Chiar şi când ne certaserăm, Conner spusese că-şi 
doreşte ca eu să fiu fericită. Se dăduse la o parte ca 
eu să pot fi prietena lui Audrey. Făcuse asta pentru 
mine. Pentru că înţelesese că era aproape imposibil 
pentru mine să-mi pun propria fericire pe primul loc. 
De ce? De ce făceam asta? 

Şi apoi mi-am dat seama. Mă temeam că, dacă nu 
aveam grijă ca toată lumea să fie fericită, atunci 
nimeni nu m-ar mai fi iubit. Dacă însă mă preocupam 
de binele tuturor, eram importantă pentru ei. Ar fi 
avut cu toţii nevoie de mine. Dar mama îmi spusese 
că nu trebuia să fac asta. Nu era treaba mea. Şi în 
adâncul sufletului meu, am ştiut că are dreptate. 
Mama, tata, Macy — ei mă iubeau. Nu trebuia să fac 
totul pentru ei. Puteam pur şi simplu să fiu eu 
însămi. Ar fi trebuit să fie la fel cu prietenii mei. 
Gândul că trebuia să-i spun lui Audrey cum mă 
simţeam cu adevărat mă speria. Dar nu o puteam 
acuza că e insensibilă faţă de sentimentele mele dacă 

nu i le împărtăşeam. Dacă îi păsa cu adevărat de 
mine, ar fi trebuit să-şi dorească să fiu fericită. 


Am început să alerg spre casă, 
iar Yuki fugea mâncând 
pământul, cu limba afară şi 
coada în sus, ca să ţină pasul 
cu mine. Deodată, mă simţeam 
plină de energie şi speranţă la 
gândul că urma să primesc 
ceea ce îmi doream. Tot ce 
trebuia să fac era să spun cum 
mă simţeam 

Treizeci si unu 


Am lăsat-o acasă pe Yuki şi apoi i-am scris lui Audrey 
ca să o anunţ că voiam să-i fac o vizită. 

— Bună! a chiţăit ea cincisprezece minute mai târziu 
şi m-a tras înăuntru. Avem toată casa numai pentru 
noi! 

Am urmat-o în sufragerie. Audrey s-a aşezat pe 
canapea şi a început să scotocească prin pungile de 
pe podea. Fusese la cumpărături. 


— Deci? m-a întrebat. Ai vorbit cu el? Vocea ei părea 


plină de nerăbdare. 

Ştiam ce voia să afle: dacă îi spusesem lui Conner că 
nu mai voiam să mergeam la bal. Nu crezusem că-mi 
va fi greu — de obicei, Conner era destul de relaxat 
—, aşa că fusesem luată prin surprindere atunci când 
el se supărase. Să-i spun lui Audrey că voiam să fiu 
prietenă şi cu ea şi cu Conner urma să fie şi mai 
dificil, eram sigură de asta. 

Aşa că am tras de timp şi am început să mă uit la 
fotografiile înrămate. Ceva părea diferit. O nouă 
ramă de alamă, mică şi ovală, era ascunsă într-un 
colţ al raftului lui Conner. M-am aplecat. Era o poză 
cu mine. Mi s-a tăiat respiraţia când am ridicat-o. 

— A scos-o din albumul de familie acum câteva 
săptămâni, a zis Audrey cu o voce ţâfnoasă. Mama a 
tipat la el pentru că a lăsat un loc liber pe una dintre 
pagini. 

Poza fusese făcută în timpul verii. Domnul şi doamna 
Lassiter avuseseră o livrare în Santa Monica pentru 
un client celebru. N-au vrut să ne spună cine, 

dar casa era imensă şi se afla în spatele unor ziduri 
de piatră şi al unei porţi de fier. Audrey şi cu mine am 
fost nevoite să aşteptăm în maşină, iar la uşă n-a 
venit nimeni pe care să-l recunoaştem. După aceea, 
părinţii lui Audrey ne-au dus la debarcader ca să ne 
distrăm şi să mâncăm. 

Poza pe care o înrămase Conner era un cadru idilic: 
domnul Lassiter mă fotografiase sprijinindu-mă de 
balustradă şi privind oceanul. Aveam părul prins în 
coadă, dar câteva şuviţe se desprinseseră şi îmi 
fluturau peste obraji în briza mării. Era poza cu mine 
care îmi plăcea cel mai mult, dar fusesem prea 
ruşinată ca să cer o copie. 

Am pus rama înapoi pe raft. Era o minune că fratele 
lui Audrey încă n-o aruncase pe geam. 


— Ai terminat cu holbatul la tine însăţi? s-a răstit 
Audrey. 

— De ce eşti împotriva mea şi a lui Conner? 

— Pentru că ştii cum mă face să mă simt! 

A scos un pulover roz dintr-o pungă şi l-a netezit în 


poală. 
— Chestia asta are legătură cu voi amândoi. El nu ți- 
a făcut nimic din ceea ce nu i-ai făcut şi tu. 


TRd 


Audrey s-a bosumflat şi a împăturit din nou 
puloverul. 


— Nu contează, a zis. N-ai nevoie de el. Mă ai din 
nou pe mine. începem de la zero. 

Problema era că aveam nevoie de el. Conner era cel 
cu care vorbeam despre subiecte precum bunicul şi 
Yuki. Mă înţelegea. Audrey mă mai înţelegea? îi 
păsa? 

Când făcuse Audrey ultima dată ceva drăguţ pentru 
mine? Am rămas pe gânduri. De fapt, eu când 
făcusem aşa ceva pentru Conner? Mi-a stat inima în 
loc când mi-am dat seama că, în tot acest timp, nu-l 
apreciasem deloc. El era acolo pentru mine, dar când 
avusese nevoie de mine, eu nu fusesem acolo pentru 
el. M-a cuprins ruşinea. Cu ce eram mai bună decât 
Audrey? 

Ea a oftat şi mi-am dat seama că nu-i răspunsesem. 
Tăcerea fusese atât de lungă, încât nu-mi puteam 
aminti ce mă întrebase. 


A strâns puloverul pe care îl ţinea în poală. 
— Conner nu e prietenul tău. Eu sunt. 


— Vreau să fiu prietenă cu voi amândoi. 


Audrey a aruncat puloverul înapoi în pungă. Hârtia a 


foşnit zgomotos şi m-a făcut să tresar. 

Am tras aer în piept. 

— Lucrurile trebuie să se schimbe, Audrey. Conner 
mi-a fost un prieten bun. 


— îţi faci iluzii, a zis ea încercând să şoptească, dar 
rostind cuvintele suficient de tare încât să o aud. 

— Chiar vreau ca noi să o luăm de la zero. Aşa că hai 
să facem asta. Lucrurile se pot îmbunătăţi, chiar 
dacă se schimbă. 


— Ce vrei să spui, mai exact? Audrey m-a privit 


enervată. 

— Spun că vreau să fiu prietenă cu tine şi Conner. 
Aşa trebuie să fie. 

— Ăsta e un ordin? m-a ironizat ea. Am clătinat din 
cap. 


— Nu. Ai de ales. Tu întotdeauna ai de ales. 


Audrey a clipit de parcă abia acum m-ar fi văzut 
pentru prima dată. Şi poate că aşa era. Poate că 
acum putea vedea cât de important era pentru mine. 
— Ai dreptate, a zis. întotdeauna avem de ales. Am 
fost prietene 

dintotdeauna, Keiko. Avem un trecut împreună. Tu şi 
Conner nu aveţi nimic, în afară de ceea ce ai făcut cu 
ciudatul ăla toate săptămânile astea. 


M-am posomorât. Audrey nu ceda. Şi n-ar fi cedat 
niciodată. 
— Deci vrei să spui că va trebui să aleg între voi doi? 


— Vreau să spun că trebuie să mă alegi pe mine! 


M-am întors şi m-am uitat la poza cu mine de pe 
raftul lui Conner. Toate momentele cu adevărat 
fericite pe care le trăisem în ultimele săptămâni 
fuseseră alături de el. Dacă priveam mai în urmă, 
înainte să înceapă să facă mişto de mine, ne 
simţiserăm bine împreună dintotdeauna. 


Cum aş fi putut să o aleg pe Audrey? 
Cum aş fi putut să nu-l aleg pe Conner? 


Alegerea era clară, dar asta nu însemna că decizia 
era simplă. Urma să mă confrunt cu consecinţele. 

— Of, Audrey, am spus cu blândeţe când m-am întors 
spre ea. Nu mai pot să fac doar lucrurile care te fac 
fericită. Adică, vreau ca tu să fii fericită, dar nu şi 
dacă asta înseamnă că eu va trebui să fiu nefericită. 
— Ce vrei să spui? a zis Audrey ridicându-se. 

— îţi aminteşti cum, la începutul verii, mi-ai spus să- 
mi ascult inima şi să pun pe primul loc propria-mi 
fericire? 

Audrey şi-a încrucişat braţele la piept. 

— Vreau să rămân prietena ta, dar vreau şi să fiu 
împreună cu Conner. 

— Eşti o idioată, a zis Audrey. întotdeauna te porţi de 
parcă îţi pasă de ceilalţi, dar îţi pasă doar de tine. 
Aşa deci. 


— Trebuie să-l găsesc pe Conner, am zis. Trebuie să- 
mi cer scuze de la el. 

— Să-ţi ceri scuze de la Conner? a urlat Audrey. Cum 
rămâne cu mine? 

— îmi pare rău, Audrey. Chiar îmi pare rău. M-am 
îndreptat spre uşă, iar Audrey m-a urmat. 

— Tu chiar o să arunci la gunoi prietenia noastră? 
Pentru Conner? Am întins mâna spre clanţă. 

— Eu n-am aruncat niciodată prietenia noastră la 
gunoi. Ăsta era adevărul. 

— îmi place de Conner. Mă face să râd şi mă simt 
fericită alături de el. îmi făcea bine să recunosc care 
era adevărul şi să mi-l asum. 

— Nu pot repara totul. Nu pot mulţumi pe toată 
lumea. Nu e treaba mea. 

— Oricum nu te pricepi deloc la toate astea! Vocea 


lui Audrey tremura. 

— Dacă ieşi pe uşă, am terminat-o cu tine. Dacă 
mergi la bal cu Conner, noi două nu mai putem fi 
prietene. Niciodată. Nu e vorba că am nevoie de tine. 
Am prieteni noi. Dar tu vei avea nevoie de mine până 
la urmă. Dacă faci asta, nu te voi ierta niciodată. 
— Nu există niciun mod prin care am putea ajunge la 
un compromis? am întrebat, cunoscând deja 
răspunsul ei. 
Nu mai voiam să caut scuze pentru Audrey. Nu mă 
încânta deloc situaţia asta. Voiam să rămânem 
prietene, dar era clar că nu puteam. 
— Rămâi cu bine, Audrey. 

. . . . 
Treizeci si doi 
9 
M-am întors în parc, dar până să ajung la terenurile 
de baschet, Conner şi băieții plecaseră. Am verificat 
cât era ceasul. Din moment ce Conner nu venise 
acasă, probabil că acum era la Doug. Nu-mi doream 
sub nicio formă să vorbesc cu el despre ce se 
întâmplase în faţa unui public. 
L-am sunat, dar căsuţa vocală a intrat atât de repede, 
încât am ştiut că mi-a văzut numărul şi a respins 
apelul. Mă uitam la telefon şi clipeam des, încercând 
să nu plâng. Chiar nu voiam să dau vina pe el. 
Normal că încă era supărat, dar nu voiam să mai 
lungesc cearta asta. 
— Atunci mesaj să fie, mi-am spus în timp ce 
mergeam spre casă. 
Am compus o mie de SMS-uri în capul meu, dar 
niciunul nu părea suficient de bun. Ştiam că am o 
singură şansă. Era foarte probabil ca el să-mi ignore 
mesajul, dar dacă ar fi văzut primul rând, atunci 
voiam să-l fac să conteze. 
Am urcat în fugă scările spre camera mea, cu Yuki 
venind după mine. Ne-am aşezat pe pat. Când ea s-a 
făcut ghem lângă mine, mi-a oferit puţină alinare şi 
un strop de curaj. Trebuia să trimit mesajul înainte 
ca băieţii să înceapă să se uite la film. 
— Hai s-o facem, i-am spus lui Yuki. 

Te aleg pe tine, Conner. I-am spus lui Audrey. Ştiu că 
eşti supărat pe mine şi nici nu mă mir. Dar chiar dacă 
nu mai vrei să vorbeşti vreodată cu mine, eu tot pe 
tine te aleg. 

Inima îmi bubuia în tâmple. Sau poate că era în 
stomac, pentru că mi se făcuse rău. M-am holbat la 
ecran preţ de cele mai lungi zece minute din viaţa 
mea, rugându-mă să-mi citească mesajul. Poate că 
deja se uita la film. Sau poate că nu mai voia să aibă 
de-a face cu mine. Mi-am lăsat fruntea pe genunchi; 
mă simţeam de parcă venise sfârşitul lumii. 

— Ce faci? 

M-am speriat şi am sărit în picioare când Macy şi-a 
băgat capul în camera mea. 


— Nimic. Ce e? 
— Mama şi tata vor să jucăm Boggle, a zis ea 
zâmbind larg. 


— Chiar acum? 


Fusesem atât de atentă la telefon, încât nici nu 
auzisem când venise toată lumea acasă. 


Macy a dat din cap că da. 
— Comandăm pizza la cină. 


Am zâmbit. Eram bucuroasă că aveam ceva de făcut. 
Nu voiam să mă gândesc cum Conner îmi ignoră 
mesajul. în plus, trecuse foarte mult timp de la ultima 
seară de jocuri în familie. Am luat-o în braţe pe Yuki 
şi am urmat-o pe Macy la parter. 

Mama şi tata aranjaseră deja jocul pe masa din 
bucătărie. M-am aşezat la locul meu în timp ce Macy 
a pus un bol de chipsuri pe masă şi mama mi-a dat un 
baton de ciocolată de la o firmă de care nu mai 
auzisem. 

— L-am văzut la supermarket şi m-am gândit că ţi-ar 
plăcea să-l încerci, a zis ea. 

— Mulţumesc! 


îmi lăsa gura apă. Nu-mi aminteam când mâncasem 
ciocolată ultima dată, 

ceea ce era ciudat. Am desfăcut batonul şi am muşcat 
zdravăn din el în timp ce tata împărțea carneţele şi 
creioane. Ciocolata era dulce-amăruie, cu o textură 
catifelată, iar aromele se armonizau. Poate că aşa era 
familia noastră acum, armonioasă şi liniştită. 
Gândurile îmi zburau la Conner. Ce fel de ciocolată 
era el? Şi dacă tot eram aici, eu ce fel de ciocolată 
eram? Nu mă gândisem niciodată la asta până acum. 
Mi-am dat seama pe loc. Conner şi cu mine eram 
precum ciocolata caldă picantă pe care o făceam eu. 
Ingredientele nu păreau să se potrivească unele cu 
altele, dar erau bune împreună. Şi nu tuturor le 
plăcea amestecul. Era unic, special şi apreciat doar 
de câţiva oameni. Păcat că eu şi Conner n-aveam să 
fim niciodată împreună. 

— Ăla a fost un oftat destul de puternic, a zis tata. 
Deja te pregăteşti să pierzi? 

— Ha-ha, am făcut cât am şterpelit un creion. Să-i 
dăm drumul! 


Mama a pus jos tabla de Boggle şi cuburile cu litere 
şi am început cu toţii să scriem; se auzea doar 
sunetul creioanelor pe hârtie. Primul cuvânt pe care 
l- am văzut a fost IUBIRE, iar apoi MINGE şi CÂINE. 
Am clipit nedumerită. Aveam nevoie de cuvinte mai 


complicate. 
— Timpul a expirat! a spus Macy când au trecut cele 
trei minute. 


Am mai jucat câteva ture până când mama a câştigat 
cu cincizeci de puncte. Apoi tata a comandat pizza şi 
a aranjat tabla pentru încă o rundă în timp ce noi 
aşteptam. Abia începusem să jucăm când a sunat 
soneria. 


— Ce rapizi au fost, a zis tata. 
— Păi, ultima dată te-ai plâns că a durat prea mult 
livrarea, i-a amintit mama. 


— Răspund eu, am spus, dar să nu jucaţi fără mine. 


TRd 


Am luat banii de pe masă şi m-am dus să deschid uşa. 
Dar nu era comanda de pizza. 

Era Conner. Inima a început să-mi bată nebunește. 
Conner stătea la mine pe 


verandă. Părul lui castaniu era dat pe spate. Purta o 
pereche de pantaloni de trening Adidas şi un hanorac 
gri cu care nu-l mai văzusem înainte. 

Yuki a lătrat şi a sărit pe Conner. El a îngenuncheat şi 
a mângâiat-o pe cap, zâmbindu-i. îmi doream ca 
zâmbetul acela să fie pentru mine. 


— Ce faci aici? am întrebat pe un ton neutru. S-a 
ridicat în picioare. 

— Putem merge la plimbare? 

— Stai să întreb, i-am răspuns şi am dat să mă întorc 
în bucătărie. 

— Du-te liniştită! Vom juca fără tine, mi-a spus 


mama. 
Era bine că plecam dacă toată familia mea trăgea cu 
urechea. M-am încălţat. Conner a ţinut uşa deschisă 
pentru mine când am păşit în aerul serii. 


— Deci..., a spus el. 
Ne îndepărtam de casa mea şi coboram în cartier. 


— Deci. 

Vocea îmi tremura. Am încercat să inspir adânc ca să 
mă calmez, dar n-a funcţionat. Eram foarte 
emoţionată. Aerul rece îmi mângâia pielea, iar 
foşnetul frunzelor îmi răsuna în urechi. Chiar şi paşii 
noştri, care se sincronizaseră, răsunau cu putere pe 
pavaj. 

De ce era Conner aici? Nu mai suportam aşteptarea 
şi nu mai voiam să mă plimb într-o tăcere atât de 
încărcată de întrebări. 

— Unde mergem? am spus, în loc să rostesc 


adevărata întrebare care-mi stătea pe creier. 

— La cafeneaua cu ceai boba? 

— Ah. N-am fost acolo încă. E un loc mişto? 

— Nu ştiu. Dar îmi amintesc că i-ai spus lui Audrey 


că ai vrea să mergi acolo vara asta. 

— M-ai auzit când am spus asta? 

— Da, şi am auzit şi când ţi-a spus că ea nu vrea să 
meargă, chiar dacă tu voiai. 

Am mai mers câteva străzi, iar gândurile mi se 
învârteau în cap. Dacă mă ducea la cafeneaua cu ceai 
boba, nu putea fi atât de supărat, nu? îmi spuneam: 
Vorbeşte cu el, Keiko. 


— Mai eşti supărat pe mine? 

Conner m-a privit, dar n-a zâmbit. Ne-am oprit din 
mers. 

— Trebuie să-ţi dau ceva. 

Conner a scos o cutie de metal de la spate şi mi-a 
înmânat-o. 

— Ce e asta? am întrebat. 

— Deschide-o. 

Am ţinut cutia pătrată în mâini, iar metalul rece îmi 
răcorea palmele. 

— Grăbeşte-te, a zis el. 

— De ce? 


— Tu doar deschide-o. Acum. 

Faptul că el era atât de emoţionat mă făcea şi pe 
mine să mă emoţionez. 
— Sper să nu fie unul dintre şerpii ăia de jucărie pe 


arc care sar spre tine. 

Conner a întins mâna, a deschis capacul şi mi-a 
vărsat conţinutul cutiei în palme. Era rece. Şi umed. 
— Un bulgăre de zăpadă? am întrebat când mi-am 
dat seama ce ţineam în mâini. De unde ai făcut rost 
de un bulgăre de zăpadă în octombrie în Pacific 
Vista? 

L-am strâns în palme şi am modelat gheaţa într-un 
bulgăre compact. Răceala lui îmi înţepa pielea. 

— Am făcut tot ce-am putut, a zis Conner. Am ras 
cuburi de gheaţă. M-a prins mama. Probabil că acum 
crede că sunt un ciudat. 

— Mi-ai făcut un bulgăre de zăpadă? 

Gheaţa se topea repede în palmele mele, iar apa rece 
îmi picura printre degete. 

— îţi place? 

— îl iubesc, i-am spus dintr-o suflare. E cel mai 
minunat lucru pe care l-a făcut cineva pentru mine 
vreodată. 

Zâmbetul lui Conner m-a încălzit din vârful capului şi 
până la degetele de la picioare. 

— Mulţumesc, am zis, privind în jos la bulgărele de 
zăpadă care se topea şi apoi din nou la Conner. 


Ochii aceia. Zâmbetul acela. 
— Deci nu mai eşti supărat pe mine? 
— Am primit mesajul tău. 


— Ah. 


— Acela a fost cel mai minunat lucru pe care l-ai 
făcut tu pentru mine, a zis Conner. 

— N-am făcut mai nimic pentru tine, am spus fără 
tragere de inimă. Mi-ai fost un prieten grozav, iar eu 
nu te-am apreciat aşa cum se cuvenea. îmi pare 

rău. 

Conner mi-a zâmbit şi am simţit că inima îmi tresaltă. 
— îmi pare rău că m-am purtat ciudat şi că am fost 
gelos pe Gregor, a zis el. Te cred pe cuvânt când spui 
că nu a fost nimic între voi. 

Am răsuflat uşurată. 

— Şi îmi pare rău că Audrey te-a pus să alegi, dar nu- 
mi pare rău că m-ai ales pe mine. 

S-a întins şi m-a prins de mână. 

— Te aleg pe tine, Conner Lassiter, am zis cu 
blândeţe. 

Conner a prins între palme mâinile mele ude; inima 
îmi bătea să-mi sară din piept. 

— Keiko, ca să fim înţeleşi, vrei să fii iubita mea? 

Era adorabil când se înroşea. Speram că roşeaţa din 
obrajii mei era la fel de adorabilă pentru el. Abia am 
putut să-mi trag sufletul cât să rostesc: 


— Da. 
— Ăăă... 


Faţa lui Conner a rămas roşie ca focul. — Ce e? 

S-a aplecat spre mine, iar eu nu m-am tras înapoi. N- 
am făcut decât să închid ochii când buzele lui, puţin 
cam aspre, dar calde, s-au lipit de ale mele, şi l- am 
sărutat înapoi. Când ne-am desprins din îmbrăţişare, 
am zâmbit amândoi cu gura până la urechi. Primul 
meu gând a fost că abia aşteptam să-i spun Jennei. Şi 
apoi m-am gândit: De ce mă gândesc la Jenna? 
Conner mă sărutase! Şi încă stătea în faţa mea. 


Urma ca eu să-mi construiesc 
propria fericire chiar din acel 
moment. Aşa că m-am ridicat 
pe vârfuri şi mi-am pus buzele 

peste buzele lui Conner pentru 
un al doilea sărut. A fost şi mai 
dulce decât primul 
„Mulţumiri 


E nevoie de aproximativ patru sute de boabe de 
cacao ca să faci o jumătate de kilogram de ciocolată. 
Chiar dacă să scrii un roman e o ocupaţie solitară, e 
nevoie de mulţi oameni ca să-l transformi într-un 
produs finit delicios. Nu am niciun dubiu că cel puţin 
patru sute de oameni m-au influenţat sau m-au ajutat 
în procesul de publicare, şi îl apreciez pe fiecare 
dintre ei. Mulţumiri speciale următorilor: 

Pentru că mi-a făcut visurile să devină realitate, 
agentei şi editoarei mele. Mii de mulţumiri agentei 
mele, Tricia Lawrence, pentru că a crezut în mine şi 
în scrisul meu. îndrumarea şi prietenia ta sunt totul 
pentru mine. îi sunt profund recunoscătoare 
editoarei mele, Jenne Abramowitz, pentru că s-a 
îndrăgostit de Keiko şi de povestea ei. Intuiţia ta 
puternică a fost vitală pentru a face povestea lui 
Keiko să fie atât de specială. 

Dragoste şi recunoştinţă lui Jo Knowles şi Cindy 
Faughnan, partenerele mele de scris de cincisprezece 
ani încoace. Aţi fost acolo în momentul în care Keiko 
şi prietenele ei au apărut pe pagină şi m-aţi ajutat cu 
multe ciorne. Vă sunt etern recunoscătoare că v-aţi 
schimbat programul de scris după ce v-aţi mutat în 
China ca să putem continua să lucrăm împreună 
online. Fără voi, povestea aceasta şi altele ca ea nu 
ar exista. 

Pentru sfaturile utile, le mulţumesc lui Kristy Boyce, 
Debby Garfinkle şi Grace Kendall (şi pentru titlul 
grozav!). Pentru că m-a făcut să sap mai adânc, îi 
sunt recunoscătoare îndrumătoarei mele minunate, 
Jennifer Jacobson, şi celorlalţi conducători de ateliere 
de la Fundaţia Highlights: Melissa Wyatt, Rob 
Costello, Nicole Valentine, Nancy Werlin, Amanda 

Jenkins şi Sar ah Aronson. Mulţumiri speciale către 
Andrea Wang pentru comentarii, susţinere, încurajări 
şi, mai ales, pentru prietenia eternă. 

Calea scrisului a fost lungă şi dificilă. Mulţi prieteni 
m-au incurajat, invâţat şi 

ghidat. Vă apreciez din tot sufletul pe fiecare dintre 
voi. Oamenii-cheie care au fost foarte importanţi 
pentru mine în această călătorie sunt: Cynthia 
Leitich Smith (îndrumătoarea mea chiar de la 
început), Laurie Halse Anderson, Jerry Spinelli, 
Jenniffer Groff, Daphne Benedis-Grab, Cynthia Lord, 
Nancy Castaldo şi comunitatea de scriitori de pe 
LiveJournal. Cinste celor mai vocale susținătoare: 
Kristy Boyce (meriţi să te pomenesc des!), Kara 
LaReau, Ann Braden (pentru ultimul impuls crucial), 
familia mea de la EMLA, Elly Swartz, şi prietena mea 
de-o viaţă Lisa Fung. îi sunt recunoscătoare, în mod 
special, lui Lynn Bauer, anam cara a mea — lumina 
mea în întuneric, sprijinul meu în vremuri tulburi. 
Menţiuni speciale către: Ben Bauer şi Leigh Bauer 
pentru că mi-au răspuns la întrebările despre tot felul 
de lucruri legate de adolescenţi; Jeannine Atkins şi 
Peter Laird pentru că m-au lăsat să le folosesc casa 
minunată; modelului de pe copertă, Halina James, 
pentru că e o întrupare perfectă a lui Keiko; Dom 
Ramsey, autorul cărţii Chocolate, pentru reţeta de 
cacao picantă pe care o foloseşte Keiko; Corrie Wang, 
pentru numele camionetei cu mâncare; soţului meu 
Bob, pentru că mi-a făcut un bulgăre de zăpadă 
folosind o râzătoare şi cuburi de gheaţă; şi fiicei 
mele, Caitlin, pentru conversațiile despre tot ce e sub 
soare. 

Mulţumesc tuturor celor de la Scholastic pentru 
sprijinul lor incredibil, inclusiv lui Shelly Romero, 
Abby McAden, David Levithan, Jordana Kulak, Rachel 
Feld, Julia Eisler, Lizette Serrano, Emily Heddleson, 
Danielle Yadao, Stephanie Yang, Yaffa Jaskoll, Josh 
Berlowitz, Elizabeth Whiting, Nikki Mutch şi tuturor 
celorlalte persoane din echipa de vânzări. 

îi mulţumesc mamei mele, Yasuko Hirokane Fordiani, 
care a păstrat tot ce am scris de când aveam şase 

ani, m-a dus la bibliotecă şi n-a spus niciodată nu 
vreunei cărţi pe care mi-o doream, ba chiar îmi vinde 
cărţile la bucată tuturor cunoscuţilor. îi mulţumesc şi 
tatălui meu, Denta Hirokane, care m-a învăţat să 
iubesc cărţile citindu-mi de când eram mică — te 
iubesc şi mi-e dor de tine. 

Sunt norocoasă să am o familie care crede în mine. 
Mii de mulţumiri şi multă iubire tatălui meu vitreg, 
Bob Fordiani; surorii mele, Gail Hirokane; 
cumnatului meu, John Parkison; nepoatei mele, 
Laurel Parkison; şi tuturor mătuşilor, unchilor şi 
verilor. Mulţumesc întregii familii Florence, care m-a 
primit cu braţele deschise — sunt prea multe nume 
ca să le pot menţiona aici — şi mulţumesc în special 
socrului meu, Will, soţiei lui, Irene şi răposatei mele 
soacre, Nell. 

Celor de la SCBWI le mulţumesc pentru conferinţe şi 
pentru prietenii scriitori pe care îi am astăzi alături. 
Profesorilor şi bibliotecarilor, autorilor şi 
ilustratorilor: Mă inspirați. Le mulţumesc celor de la 
We Need Diverse Books pentru munca importantă pe 
care o fac. Cititorilor mei şi librăriilor, în special 
Bank Square Books şi Savoy Bookshop & Café, le 
mulţumesc pentru susţinere. 

Am păstrat ce era mai bun pentru final. îi sunt etern 
recunoscătoare soţului meu, Bob Florence, pentru că 
a crezut în mine ani la rând, chiar şi atunci când eu 
însămi îmi pierdusem încrederea. M-ai susţinut 
mereu fără să şovăi şi nu mi-ai reproşat banii şi 
timpul pe care le-am investit în scris. Mulţumesc că 
m- ai ascultat vorbind la nesfârşit despre personajele 
mele, că ai sărbătorit alături de mine şi că mi-ai gătit 
mese delicioase. Nu cred că mai ştiu să gătesc. Şi îţi 
mulţumesc pentru Cuibul Cuvintelor, studioul meu de 
creaţie care are vedere spre iaz. N-aş fi putut 
niciodată să fac asta fără dragostea şi sprijinul pe 
care mi le-ai oferit. 

Lui Jason Florence — îţi mulţumesc că eşti un fiu 
vitreg minunat şi că ai venit la lansarea mea de la 
tine din oraş; mulţumesc pentru gogoşi şi plimbări şi 

conversații despre câini. Sunt foarte fericită că faci 
parte din viaţa mea. 

Lui Caitlin Masako Schumacher îi sunt 
recunoscătoare pentru că e o fiică incredibilă care 
mă inspiră. Mulţumesc că atunci când aveai opt ani, 
m-ai ajutat să-mi dau seama că sunt 
supărată/bosumflată când trec câteva zile fără să 
scriu, pentru că mi-ai oferit timp şi spaţiu să aştern 
poveşti pe pagină fără să mă faci să mă simt 
vinovată, pentru că te bucuri sincer şi eşti 
entuziasmată atunci când primesc veşti bune şi 
pentru că eşti de partea mea. îţi mulţumesc fiindcă ai 
crezut în mine. Sunt cea mai norocoasă mamă. 

Bob, Jason, Caitlin — sunteţi ingredientele perfecte 
pentru o familie. Vă iubesc! 

